Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Καλησπέρα σε όλες και σε όλους, μέχρι να συγκεντρωθούν όλοι οι εκπρόσωποι των κομμάτων, θα διαβάσω μερικές ανακοινώσεις. Οι Υπουργοί Εξωτερικών, Οικονομίας, Ανάπτυξης και Τουρισμού, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υποδομών, Μεταφορών και Δικτύων, Ναυτιλίας και Νησιωτικής Πολιτικής, η Αναπληρώτρια Υπουργός Οικονομίας, Ανάπτυξης και Τουρισμού και ο Υφυπουργός Εξωτερικών κατέθεσαν στις 15-1-2016 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων, για την προώθηση και αμοιβαία προστασία των επενδύσεων». Παραπέμπεται στην αρμόδια Διαρκή Επιτροπή. Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003: «Ποινική ευθύνη των Υπουργών», όπως ισχύει, στις 14-1-2016 ποινική δικογραφία που αφορά στον πρώην Υφυπουργό Οικονομίας και Οικονομικών κ. Αντώνιο Μπέζα. Στη σημερινή μας συζήτηση, από τον Λαϊκό Σύνδεσμο - Χρυσή Αυγή ορίζεται ως ειδικός αγορητής ο Βουλευτής Βοιωτίας κ. Ευάγγελος Καρακώστας. Από την Κοινοβουλευτική Ομάδα της Δημοκρατικής Συμπαράταξης ΠΑΣΟΚ - ΔΗΜΑΡ ορίζεται ως ειδικός αγορητής ο Βουλευτής κ. Θεόδωρος Παπαθεοδώρου. Από το ΚΚΕ ορίζεται ως Κοινοβουλευτικός Εκπρόσωπος ο Βουλευτής κ. Μανώλης Συντυχάκης. Από το Ποτάμι ορίζεται ως Κοινοβουλευτικός Εκπρόσωπος ο Βουλευτής κ. Γεώργιος Αμυράς. Από τους Ανεξάρτητους Έλληνες ορίζεται ως ειδικός αγορητής ο Βουλευτής κ. Βασίλειος Κόκκαλης. Από την Ένωση Κεντρώων ορίζεται ως ειδικός αγορητής ο Βουλευτής κ. Δημήτριος Καβαδέλλας. Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Κύρωση των διορθωτικών τροποποιήσεων της Σύμβασης Έκδοσης μεταξύ της Κυβέρνησης της Ελληνικής Δημοκρατίας και της Κυβέρνησης του Καναδά δι' ανταλλαγής ρηματικών διακοινώσεων». Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή θα λάβουν λόγο όσοι έχουν αντίρρηση επί της κυρώσεως αυτής της συμφωνίας. Ωστόσο, επειδή στο νομοσχέδιο έχει κατατεθεί και μία υπουργική τροπολογία, η οποία σας έχει διανεμηθεί, θα πρότεινα να τοποθετηθούν, εφόσον το επιθυμούν, επί της τροπολογίας οι εισηγητές, οι ειδικοί αγορητές ή οι Κοινοβουλευτικοί Εκπρόσωποι για πέντε λεπτά ο καθένας από κάθε κόμμα και στο δεύτερο ζήτημα ή και στο πρώτο, εφόσον θέλουν, ακόμα και αν είχαν συμφωνήσει στην προηγούμενη συζήτηση. Συμφωνεί το Σώμα;
Το Σώμα συνεφώνησε. Επομένως, θέλει κάποιος συνάδελφος να λάβει τον λόγο;
Για ποιο πράγμα;
Για την τροπολογία;
Για όλα.
Για όλα ή αν έχει αντίρρηση;
Δεν θα τα χωρίσουμε, μιας και υπάρχει η τροπολογία. Προτείνω σε αυτό το πεντάλεπτο, εκτός από την τροπολογία, αν θέλει και κάποιο από τα κόμματα που έχει συμφωνήσει στην κύρωση της συμφωνίας να τοποθετηθεί και επί της συμφωνίας. Να μην κάνουμε δύο συζητήσεις, δηλαδή να μην τελειώσει πρώτα η κύρωση και μετά να μπούμε στο δεύτερο μέρος, αλλά να γίνει μια και καλή η συζήτηση και για τα δύο.
Κυρία Πρόεδρε, θα ήθελα τον λόγο.
Παρακαλώ.
Με συγχωρείτε, επειδή μόλις μπήκα στην Αίθουσα και βλέπω ότι έχει διανεμηθεί μία τροπολογία, η οποία, κύριε Υπουργέ, εάν αντιλαμβάνομαι καλά, είναι απολύτως άσχετη με το προς συζήτηση νομοθέτημα και η οποία - πάλι αν αντιλαμβάνομαι - κατετέθη εκπροθέσμως και αφορά το Εθνικό Συμβούλιο Ραδιοτηλεόρασης. Με συγχωρείτε, τι είδους νομοθέτηση είναι αυτή; Για να μπορέσουμε κι εμείς στην Αντιπολίτευση να αντιληφθούμε και να συνεργήσουμε στο να μπορέσει η Κυβέρνηση να νομοθετήσει κατά το δέον τι είναι αυτό, το οποίο Δευτέρα απόγευμα, στις 17.30΄, προ πέντε λεπτών, εκπροθέσμως, επιβάλλει σε συζήτηση για την κύρωση της Συνθήκης, να έρχεται τροπολογία, η οποία αφορά το Εθνικό Συμβούλιο Ραδιοτηλεόρασης και την οποία ουδείς είδε, ουδείς ανέγνωσε, ουδείς αντελήφθη; Χαίρομαι που ήλθε ο κ. Παππάς εδώ. Φαντάζομαι ο κ. Παππάς θα μας πει περί τίνος πρόκειται.
Δεν σας άκουσα.
Δεν πειράζει που δεν με ακούσατε. Τα επαναλαμβάνω. Δεν με ενοχλεί καθόλου. Αναμένουμε μια εξήγηση από την Κυβέρνηση, περί τίνος πρόκειται.
Νομίζω ότι έχει να κάνει και με την αυριανή συνεδρίαση της Διάσκεψης των Προέδρων, όπου θα εκλεγεί το Διοικητικό Συμβούλιο του Εθνικού Συμβουλίου Ραδιοτηλεόρασης. Κατά συνέπεια, ελπίζω ότι θα τα πει ο Υπουργός καλύτερα από μένα, κρίνεται ως έκτακτο το να έχει αποφασιστεί ακριβώς ο αριθμός του. Κύριε Υπουργέ, θέλετε να τοποθετηθείτε; Ευχαριστώ.
Κυρία Πρόεδρε, δεν ξέρω αν θα θέλατε να προηγηθούν τα άλλα κόμματα της Αντιπολίτευσης.
Ας ακούσουμε τον Υπουργό.
Όπως επιθυμείτε, με την άδεια σας, ενδεχομένως να χρειαστεί να επανέλθω αν κριθεί αυτό απαραίτητο. Όπως γνωρίζετε, η Ελλάδα είναι η μόνη χώρα της Ευρωπαϊκής Ένωσης όπου δεν έχει γίνει ποτέ διαγωνισμός για την αδειοδότηση των τηλεοπτικών σταθμών. Η Βουλή, νομίζω, με τρόπο δημιουργικό, κουραστικό υπερψήφισε το σχετικό νομοσχέδιο. Τώρα είμαστε λίγο πριν την ολοκλήρωση της διαδικασίας. Είχα πει και τότε ότι η υπερψήφιση του νομοσχεδίου είναι μόνο η αρχή, διότι - όπως γνωρίζετε πάρα πολύ καλά - απαιτείται η συγκρότηση του Εθνικού Συμβουλίου Ραδιοτηλεόρασης, η νόμιμη συγκρότηση, πέραν πάσης αμφιβολίας, για να λάβει χώρα ο διαγωνισμός. Υπάρχει η πρόνοια της αναγκαιότητας για πλειοψηφία 4/5 στη Διάσκεψη των Προέδρων της Βουλής, ούτως ώστε να συμφωνηθεί να συγκροτηθεί το Εθνικό Συμβούλιο Ραδιοτηλεόρασης. Είναι σαφές ότι αυτή η εξαιρετικά αυξημένη απαιτούμενη πλειοψηφία ανταποκρινόταν σε μια Βουλή, η οποία είχε πολύ λιγότερα κόμματα και απαιτούσε μόνο τη συμφωνία των πάλαι ποτέ κραταιών κομμάτων του πάλαι ποτέ δικομματισμού, του ΠΑΣΟΚ και της Νέας Δημοκρατίας, ούτως ώστε να διαμορφωθεί αυτή η πλειοψηφία. Αντιλαμβάνεστε ότι σε ένα περιβάλλον πολυκομματικής Βουλής και ακριβώς επειδή εμείς είμαστε συνεπείς προς όλα όσα είχαμε πει κατά τη διάρκεια της συζήτησης του νομοσχεδίου, ότι δηλαδή θέλουμε αυτή η διαδικασία να προχωρήσει με τις ευρύτατες δυνατές συναινέσεις, θεωρούμε ότι αυτή η τροπολογία είναι απαραίτητη, ούτως ώστε να ενσωματωθούν προτάσεις για μέλη του Εθνικού Συμβουλίου Ραδιοτηλεόρασης, οι οποίες προέρχονται από τα κόμματα της Αντιπολίτευσης. Με μια πολυκομματική Βουλή, λοιπόν, υπάρχει ακόμα μεγαλύτερη η ανάγκη για συνθέσεις, για ισορροπίες και για πολιτική θωράκιση του Εθνικού Συμβουλίου Ραδιοτηλεόρασης. Νομίζω ότι αυτή η τροπολογία θα πρέπει να γίνει αποδεκτή - εύχομαι - και από τη Νέα Δημοκρατία και το λέω αυτό με την έννοια ότι θα ήθελα να υπενθυμίσω στο Σώμα ότι όταν συζητούσαμε το νομοσχέδιο - και αυτό για άλλη μια φορά, χωρίς μισόλογα, εγώ θα ήθελα να το χαιρετίσω - οι διατάξεις που αφορούσαν τη διεξαγωγή του διαγωνισμού υπερψηφίστηκαν όχι μόνο από την κοινοβουλευτική Πλειοψηφία, αλλά και από την Ένωση Κεντρώων, το ΠΑΣΟΚ και το Ποτάμι και αυτό θα ήθελα να καταγραφεί ως ένα πάρα πολύ θετικό σημείο εκκίνησης, μια πάρα πολύ θετική κληρονομιά, την οποία νομίζω όλες οι πτέρυγες της Βουλής θα πρέπει να διαφυλάξουμε και να μην τραυματίσουμε. Ευχαριστώ πολύ, κυρία Πρόεδρε.
Ευχαριστώ. Ποιος άλλος συνάδελφος θα ήθελε τον λόγο;
Κυρία Πρόεδρε, παρακαλώ.
Ορίστε, κύριε Συρίγο.
Επιφυλάσσομαι να πω κάποια λόγια περαιτέρω για το θέμα της τροπολογίας. Αρχικώς, να πω κι εγώ ότι εμείς ως ΣΥΡΙΖΑ εκτιμούμε ότι είναι διευκολυντική των διαδικασιών και σε κάθε περίπτωση δεν αντιβαίνει στις συνταγματικές επιταγές, οι οποίες προβλέπουν τη σχετική διαδικασία. Επιφυλάσσομαι περαιτέρω αν χρειαστεί να πω δυο λόγια επιπλέον για το θέμα της τροπολογίας. Ευχαριστώ.
Κυρία Πρόεδρε, παρακαλώ θα ήθελα τον λόγο.
Ορίστε, κύριε Αμυρά.
Ευχαριστώ, κυρία Πρόεδρε. Θα πρέπει να συζητήσουμε το ζήτημα της εκπρόθεσμης Υπουργικής τροπολογίας, έχοντας στο νου μας, στο μυαλό μας και στην οπτική μας τις πραγματικές δυνατότητες του Εθνικού Συμβουλίου Ραδιοτηλεόρασης. Το ΕΣΡ, λοιπόν, με το νόμο του κ. Παππά, το ν.4339/2015, στην ουσία είναι ο κομπάρσος στο ουσιαστικό στοιχείο της αδειοδότησης των καναλιών. Χρειάζεται απλώς με το άρθρο 2 αιτιολογημένη γνώμη. Δεν είναι αποφασιστικός ο ρόλος του. Ένα το κρατούμενο. Άρα, θέλω να πω ότι γίνεται κουβέντα απλώς πώς ένα σκιάχτρο λίγο θα το καλλωπίσουμε. Η αποφασιστική αρμοδιότητα έπρεπε να είναι στο ΕΣΡ και όχι στον Υπουργό, τον εκάστοτε Υπουργό που μπορεί να αποφασίζει πόσες άδειες θα δώσει και πόσες…
Τον διαγωνισμό τον διεξάγει το ΕΣΡ.
Τον διαγωνισμό τον διεξάγει ως προς το πρακτικό μέρος. Δεν έχει την αποφασιστική αρμοδιότητα το ΕΣΡ.
Όχι, κάνετε λάθος.
Εσείς την έχετε και είναι μια ευκαιρία να μας πείτε για ποιον λόγο προχθές είπατε ότι θα δοθούν άδειες σε λιγότερα από πέντε κανάλια. Με ποιο σκεπτικό; Πώς προκαταλαμβάνετε, λοιπόν, εσείς τις σκέψεις των μελών του ΕΣΡ, όταν επιτέλους η σύνθεση θα είναι νόμιμη και πλήρης; Υπάρχει και το εξής: Γιατί δεν περιμένατε μία μέρα; Αύριο στη Διάσκεψη των Προέδρων θα μπορούσατε πολύ ωραία να το θέσετε, ώστε ανοικτά να συζητηθούν αυτά που νομίζει ο οποιοσδήποτε ακούει γι' αυτήν την εκπρόθεσμη τροπολογία για να πάμε από επτά σε εννιά τα μέλη του ΔΣ του ΕΣΡ, «το μεγαλώνουμε απλώς για να μοιράσουμε την πίτα και να επιτύχουμε έτσι τη συναίνεση». Μα, αυτή δεν θα είναι μία ουσιαστική συναίνεση. Πρέπει να βαθύνετε τη συναίνεση, όχι να μοιράσετε περισσότερες θέσεις σε κόμματα. Με ποια κόμματα έχετε συνεννοηθεί, που θα ήθελαν ένα μέλος παραπάνω ή ένα λιγότερο; Να μας το πείτε. Και με ποια κριτήρια; Γιατί εννιά, κύριε Υπουργέ, και όχι δώδεκα, και όχι πέντε; Ή μάλλον το πέντε το καταλαβαίνουμε με τη δική σας λογική. Γιατί όχι εννιά; Γιατί όχι έντεκα; Αυτά τα συζητάμε, ενώ παράλληλα σήμερα απλώς θα κυρώναμε, θα δίναμε μία χειραψία στους Καναδούς, στον Καναδά, τη φίλη χώρα. Στην πραγματική ζωή, όταν δίνεις μία χειραψία, ζυγίζεις τον άλλον. Ζυγίζεις, λοιπόν, τον Καναδά και τι βλέπεις; Πρώτα απ' όλα, οι Καναδοί είναι περισσότεροι από μας. Τριάντα - τριάντα πέντε εκατομμύρια αυτοί, έντεκα εμείς. Σαράντα τριών χρονών ο Πρωθυπουργός τους, ο Τριντό, σαράντα ενός ο δικός μας. Και μετά αρχίζει το χάος. Τριάντα Υπουργούς όλους κι όλους έχει η κυβέρνηση του Καναδά με μία μεγάλη ποικιλομορφία, ενώ εμείς έχουμε σαράντα επτά Υπουργούς για τους έντεκα εκατομμύρια Έλληνες. Το λέω αυτό για να δούμε λίγο τη διαφορά της πολιτικής αντίληψης η οποία σ' ένα βαθμό νομίζω ότι διαχέεται και αντανακλάται στο ότι μας φέρνετε μία τροπολογία για το ΕΣΡ μία μέρα πριν από την ουσιαστική συζήτηση στη Διάσκεψη των Προέδρων και «στο άρπα - κόλλα». Με αυτά καταλήγω, κυρία Πρόεδρε. Περιμένω να μιλήσω και σ' έναν δεύτερο γύρο, αν χρειαστεί, αφού ακούσω και τον Υπουργό. Σας ευχαριστώ.
Ο κ. Παπαθεοδώρου έχει τον λόγο.
Ευχαριστώ, κυρία Πρόεδρε. Κύριοι Υπουργοί, θα ήθελα να κάνω δύο ερωτήσεις, οι οποίες έχουν να κάνουν με την τροπολογία, αλλά και με αυτό το οποίο μας φέρατε σήμερα εδώ να συζητήσουμε, δηλαδή τη συζήτηση και την ψήφιση των διορθωτικών παρεμβάσεων, που έχουν γίνει στη συμφωνία με τον Καναδά. Κύριε Παππά, μιας και είστε εδώ, πότε ανακαλύψατε στην ουσία ότι χρειάζεται ενίσχυση το ΕΣΡ για να ανταποκριθεί στη σύγχρονη ψηφιακή εποχή; Σήμερα που έρχεται η τροπολογία εκπρόθεσμη, τελευταία στιγμή, πέντε λεπτά πριν μπούμε στην Αίθουσα ή πριν από δύο μήνες, όταν συζητούσαμε; Σας είχαμε πει ότι θα φτάσετε σε αδιέξοδο, διότι ο τρόπος με τον οποίον έχετε πολιτευτεί μέχρι τώρα είναι ενδεικτικός μιας αναξιοπιστίας, την οποία περιφέρετε στη Βουλή. Αυτή η αναξιοπιστία έχει να κάνει με ένα πολιτικό σχέδιο. Πείτε από την αρχή τι θέλετε να ελέγξετε κι εκεί μπορούμε να ασκήσουμε την κριτική, αλλά τελευταία στιγμή, κύριε Παππά, να αιτιολογείτε ότι με τον τρόπο αυτό θα ενισχυθεί η λειτουργία του Εθνικού Συμβουλίου Ραδιοτηλεόρασης απέναντι στις προκλήσεις της ψηφιακής εποχής, είναι τουλάχιστον - θα έλεγα - άκομψο και παιδαριώδες. Το δεύτερο είναι το εξής: Έχει σημασία αυτό για τον τρόπο που λειτουργεί η Βουλή, έχει σημασία για τον τρόπο που λειτουργούν και τα Υπουργεία. Έχει σημασία, επίσης, κύριε Υπουργέ Δικαιοσύνης, ότι εσείς δεχθήκατε να μπει μία τέτοια τροπολογία και σας το λέω αυτό και μπορώ να το πω γιατί σε ανάλογη περίπτωση, όταν ήμουν στη θέση σας, δεν δέχθηκα σε κύρωση συνθήκης να μπει τροπολογία. Άρα το ζήτημα είναι ότι έχουμε μία κατεπείγουσα λειτουργία αυτήν τη στιγμή. Συζητάμε εδώ και δυόμισι μήνες. Έχετε στην ουσία καταργήσει τις ανεξάρτητες διοικητικές αρχές και συζητάμε για την ανασύνθεσή τους με διάφορες πιρουέτες που έχετε κατά καιρούς βγάλει, κύριε Παππά. Όμως, αυτό εδώ ούτε επείγον είναι ούτε τον χαρακτήρα της τροπολογίας μπορεί να χαρακτηρίσει. Επίσης, αν πράγματι θέλατε αύριο να υπάρξουν συζητήσεις και ανοικτές διαδικασίες, θα έπρεπε να το είχατε ανοίξει το θέμα μόνος σας, θα είχατε εξηγήσει γιατί θα πρέπει να πάμε από τα επτά στα εννέα μέλη. Δεν είναι τίποτα κρυφό. Τα πάντα μπορούν να συζητηθούν σε μια λειτουργία δημοκρατική. Για ποιο λόγο, όμως, τελευταία στιγμή θα πρέπει να φέρετε μια τέτοια τροπολογία, η οποία νομίζω ότι δεν προσφέρει και πάρα πολλά στην ποιότητα του κοινοβουλευτικού έργου; Ποια είναι η ουσία; Η σύνθεση; Να υπάρξουν μεγαλύτερες συναινέσεις; Να υπάρξει μεγαλύτερη αντιπροσωπευτικότητα; Γιατί αυτό δεν μπορεί να γίνει με τον φυσιολογικό τρόπο; Υπάρχει ένας φυσιολογικός τρόπος λειτουργίας του δημοκρατικού διαλόγου. Να το εξαγγείλετε, να πάρετε τις κριτικές, να πάρετε αυτά τα οποία πιστεύουμε ότι θα ήταν θετικά ή αρνητικά από την πλευρά του ο καθένας και να έρθει κανονικά σε ένα άλλο νομοσχέδιο, αφού έχει ενημερωθεί η Βουλή. Πιστεύω ότι και σε άλλες περιπτώσεις έχετε ενεργήσει με τον ίδιο τρόπο και σας είπα ότι αυτός δεν είναι τρόπος λειτουργίας του κοινοβουλευτικού έργου. Θα επανέλθω, κυρία Πρόεδρε. Σας ευχαριστώ πολύ.
Κύριε Συντυχάκη, έχετε τον λόγο. Δεν έχω βάλει χρόνο, αλλά μην υπερβείτε το πεντάλεπτο.
Ευχαριστώ, κυρία Πρόεδρε. Κύριε Υπουργέ, φέρνετε μια τροπολογία, δηλαδή με το που μπήκαμε στην Αίθουσα μας δίνετε ένα έγγραφο και μας λέτε «πάρτε θέση». Αυτός είναι ο δημιουργικός τρόπος που είπατε προηγουμένως; Είναι δημιουργικός τρόπος; Και το φέρνετε - προσέξτε - σε ένα νομοσχέδιο που αφορά σε κάποιες τροποποιήσεις που γίνονται σε μια σύμβαση. Δεν καταλαβαίνουμε αυτήν την πρακτική. Αυτό είναι το ένα ζήτημα. Δεύτερον, αφήστε τώρα αυτά που λέει μέσα η τροπολογία ότι δηλαδή η προτεινόμενη διάταξη έρχεται για να ανταποκριθεί στις σύγχρονες απαιτήσεις και στα νέα δεδομένα, κ.λπ.. Αυτά είναι οι σάλτσες - επιτρέψτε μου την έκφραση - και έρχονται σε αντίφαση με αυτά τα οποία είπατε. Τουλάχιστον αυτό που καταλάβαμε από την τοποθέτησή σας είναι ότι γίνεται ένας συνωστισμός ενδιαφερομένων για τις θέσεις του ΕΣΡ. Προφανώς, ο συγκεκριμένος αριθμός που προβλέπεται δεν επαρκεί για όλους αυτούς τους μνηστήρες και έρχεστε να αυξήσετε τον αριθμό των μελών του ΕΣΡ. Αυτή είναι η πραγματικότητα. Αυτά βγαίνουν από τη δική σας τοποθέτηση. Κατά συνέπεια υποτιμάτε και τη νοημοσύνη τη δική μας και τη νοημοσύνη του κόσμου. Για αυτούς, λοιπόν, τους δύο λόγους καυτηριάζουμε και ψηφίζουμε «παρών».
Τον λόγο έχει ο Πρόεδρος της Βουλής κ. Βούτσης.
Αύριο το πρωί θα τα πούμε καλύτερα. Στη Διάσκεψη των Προέδρων θα είναι πιο σαφή τα ζητήματα και με ονόματα για το σύνολο της πρότασης που θα κατατεθεί. Κυρίες και κύριοι συνάδελφοι, πρώτον, για την παρούσα τροπολογία, την οποία έφερε η Κυβέρνηση και η οποία, πράγματι, θα διευκόλυνε τον ρόλο του Προέδρου της Βουλής - εν προκειμένω εμένα, διότι δεν μου αρέσει να μιλάω σε τρίτο πρόσωπο σαν να πρόκειται για υπερβατικούς θεσμούς που είναι αλλού - στο να κάνει τις σχετικές συζητήσεις με τα κόμματα. Για να κατατεθεί μια πρόταση ήταν ενήμεροι οι εκπρόσωποι όλων των κομμάτων της Βουλής εκτός του κόμματος της Χρυσής Αυγής, με το οποίο δεν έκανα σχετική συζήτηση, επειδή έτσι και αλλιώς έχουν διαμορφώσει την άποψη της μη συμμετοχής στη συγκεκριμένη διαδικασία και τη σύνθεση του συμβουλίου. Αυτό σας το λέω όχι για να σας εγκαλέσω - διότι εδώ η κουβέντα είναι πρωτογενής - ότι δηλαδή δεν σας έχουν πει ενδεχομένως κάποιοι εκπρόσωποι κομμάτων ότι ήταν γνώστες και είχα συζητήσει μαζί τους πως θα ερχόταν από πλευράς της Κυβέρνησης αυτή η τροπολογία, αλλά το λέω για να μην θεωρηθεί ότι ξαφνικά, αιφνιδιαστικά, κάποια στιγμή κάποιου του ήρθε να βάλει ένα θέμα που μπορεί να τροφοδοτήσει συζητήσεις. Αντιλαμβανόμαστε όλοι ότι η συζήτηση είναι επί της ουσίας, δεν είναι για το επτά, για το εννιά, για το έντεκα ή για το πέντε. Και σε ό,τι με αφορά, αν η Βουλή δεν θέλει να διευκολύνει ή δεν θέλει να διευκολύνει την Κυβέρνηση, για να μην διευκολύνει κι εμένα και τη Διάσκεψη, ας μην προχωρήσουμε. Δεν είναι αυτό το θέμα. Είναι η ουσία. Και η ουσία, επιτρέψτε μου να πω - και σε αυτό αναφερόμουν όταν σας είπα ότι και αύριο θα είναι πιο ενδελεχής και πάρα πολύ σαφής η συζήτηση, η οποία θα κλείσει αύριο το πρωί, επ' αυτού του ζητήματος - είναι ότι έχουμε δυόμισι μήνες, ενδεχομένως να είναι και περισσότερο, από την ψήφιση αυτού του νόμου, πλέον. [[Θόρυβος στην Αίθουσα]] Παρακαλώ παρακολουθήστε, για να είμαστε, τουλάχιστον στα γεγονότα, σύμφωνοι. Το Σύνταγμα, ο συνταγματικός νομοθέτης λέει - και σωστά λέει - ότι χρειάζεται η αναζήτηση των ευρύτερων δυνατών συνθέσεων για τις ανεξάρτητες αρχές και γι' αυτό έχει μπει το 4/5. Αντιλαμβανόμαστε όλοι ότι κάτι τέτοιο είναι εξαιρετικά δύσκολο με μια οκτακομματική Βουλή - είναι πάρα πολύ σαφές - , όταν μάλιστα δύο κόμματα δεν συμμετέχουν, αφού πέραν της Χρυσής Αυγής - η οποία ευθέως έχει πει για τις ανεξάρτητες αρχές - και το ΚΚΕ λέει «παρών» σε αυτές τις διαδικασίες. Άρα εκ των είκοσι τριών μελών της Διάσκεψης των Προέδρων, μόνο τα είκοσι θα ήταν διατεθειμένα να μπουν σε αυτήν τη συζήτηση και πρέπει τα δεκαοκτώ να συμφωνήσουν για τις ανεξάρτητες αρχές. Είναι κάτι εξαιρετικά δύσκολο. Εκτός αν δεν θέλουμε να γίνονται τέτοιες συνθέσεις. Στο προηγούμενο διάστημα, επί τρία χρόνια - και μπορώ επ' αυτών, αλλά δεν είναι της σημερινής συζήτησης, να αναφερθώ και σε πρόσωπα, σε πράγματα, σε ημερομηνίες, σε καταστάσεις, σε προτάσεις - πάρα πολύ δύσκολα υπήρξε η δυνατότητα όχι για συνολική υπερψήφιση για μια ανεξάρτητη αρχή, αλλά έστω και για την προσθήκη ενός μέλους ή ενός προέδρου κ.λπ.. Αυτό, παρ' ότι από πλευράς της Αξιωματικής Αντιπολίτευσης - εμάς τότε, τον ΣΥΡΙΖΑ - σε κάθε μία από αυτές τις αρχές και με συγκεκριμένα ονόματα - μπορώ να μιλήσω, αλλά σας λέω ότι δεν θα το κάνω - υπήρχε η εξαιρετική διάθεση να αναγνωρίσουμε ότι η πλειοψηφία έχει έναν πρώτο λόγο και γι' αυτό γίνεται η πρόταση διά του Προέδρου της Βουλής στη σύσταση των ανεξαρτήτων αρχών. Δεν βάζει βέτο, δεν μπλοκάρει και δεν υπονομεύει τη σύσταση των ανεξαρτήτων αρχών η Αξιωματική Αντιπολίτευση. Με αυτό κινηθήκαμε επί τρία χρόνια - σας επαναλαμβάνω, ανατρέξτε και στα Πρακτικά, αν θέλετε - και δεν έγινε δυνατόν να υπάρξει σύνθεση επ' αυτών. Από την πλευρά μου, επειδή είχα αυτήν τη δικαιοδοσία, γνωρίζουν πάρα πολύ καλά οι συνάδελφοι της Νέας Δημοκρατίας ότι όχι απλώς σεβάστηκα τις διαδοχικές διαδικασίες που χρειάστηκαν, κατά το καταστατικό, μέχρις ότου εκλεγεί Αρχηγός της Νέας Δημοκρατίας, αλλά με έναν τρόπο πάρα πολύ ιδιαίτερο και χωρίς καμμία διαρροή, με μεγάλη διακριτικότητα, μορφοποίησα και πρόταση, την οποία έδωσα στους εκπροσώπους των κομμάτων - στην τελική φάση πλέον, όταν ήταν για τον δεύτερο γύρο, περιμένοντας την εκλογή του Αρχηγού της Νέας Δημοκρατίας, όπως ρητά μου είχε ειπωθεί ότι ήταν το μόνο όχι τυπικό, αλλά ουσιαστικό εμπόδιο, γιατί μιλάμε για συναινέσεις, δεν είναι θέμα τύπων και νομίζω είναι δεκτό αυτό το επίπεδο συνύπαρξης μαζί μας - για να καταλήξουμε σε συμφωνία καθ' οιονδήποτε τρόπο, όχι για να καταλήξουμε σε βέτο. Άρα λοιπόν - γιατί διάβασα το μεσημέρι διάφορες πληροφορίες που υπήρξαν, που ελπίζω να διαψευστούν και εντός της Αιθούσης, θα το ήθελα, εν όψει και της αυριανής συζήτησης - η όποια διαδικασία θεωρεί ως προϋπόθεση για συναίνεση από πλευράς της Αξιωματικής Αντιπολίτευσης - ενδεχομένως και των άλλων κομμάτων, κάτι τέτοιο κατάλαβα από τον κ. Αμυρά, από αυτά που είπε - το να απεκδυθεί των όποιων αρμοδιοτήτων δίνει στον Υπουργό ο ήδη ψηφισμένος νόμος, δηλαδή για τον αριθμό των αδειών κ.λπ., για να μπει σε συζήτηση, επιτρέψτε μου να πω πως είναι μια διαδικασία, η οποία αφήνει εκτεθειμένη τη θεσμική διαδικασία που ακολουθήσαμε με ευλάβεια εδώ και δύο μήνες μέσα στη Βουλή. Προφανώς είναι πολιτική η συζήτηση. Καθένας μπορεί να πει ό,τι θέλει και όπως θέλει. Επαναλαμβάνω, όμως, ότι μένει απολύτως εκτεθειμένη η θεσμική διαδικασία που με ευλάβεια ακολουθήσαμε και - αν θέλετε - η ουσιαστική διαδικασία. Γιατί, όταν έγινε η πρόταση - τα ονόματα των προσώπων, επαναλαμβάνω, σε καμμία περίπτωση δεν διέρρευσαν από το δικό μου γραφείο ή από εμένα, αλλά προφανώς επειδή ήρθαν σε γνώση των εκπροσώπων των κομμάτων, με έναν τρόπο διέρρευσαν προ δύο εβδομάδων - ουδείς είπε ότι η πρόταση είναι πρόταση - επιτρέψτε μου την κακή έκφραση, αλλά το λέω - κομματικού σωλήνα ή οτιδήποτε άλλο. Ήταν και είναι μια πρόταση ανοικτή και για παραπέρα επεξεργασία και για αποδοχή προτάσεων. Παραδείγματος χάριν, ήδη από ένα κόμμα έχει γίνει μια πρόταση που έχει κατατεθεί εγγράφως και επειδή κατετέθη εγγράφως, γνωρίζει ο εκπρόσωπός του ότι έχει γίνει δεκτή και θα είναι στην πρόταση την οποία θα καταθέσω αύριο. Αύριο, από την πλευρά μου, θα κατατεθεί πρόταση είτε με επτά είτε με εννέα μέλη. Ήδη το ένα μέλος του ΕΣΡ είναι παρών, διότι είναι στη σύνθεσή του. Είναι η κ. Παπαδοπούλου. Άρα πάμε είτε με έξι είτε με οκτώ πρόσωπα, αν γίνει δεκτή - επαναλαμβάνω - η τροπολογία, που δίνει μια μεγαλύτερη δυνατότητα για συναίνεση και σύνθεση. Τα υπόλοιπα επ' αυτού, δηλαδή τα σχετικά με τον αριθμό, είναι γύρω γύρω στη συζήτηση, μην τα συζητάμε. Πάμε στην ουσία. Θα δεχτούμε τρεις μήνες μετά, που υπάρχει νόμος για νέο τηλεοπτικό τοπίο στη χώρα μας και για νέα διαγωνιστική διαδικασία, αυτή η διαδικασία να μπλοκαριστεί και να παραμείνει το παρόν θολό και σε ένα βαθμό διαπλεκόμενο τηλεοπτικό τοπίο; Αυτό είναι το πολιτικό ζήτημα. Και επί του πολιτικού ζητήματος κάθε πολιτική δύναμη αύριο θα τοποθετηθεί με υπέρ, με κατά, κάνοντας ενδεχομένως μια αντιπρόταση ή μια σύνθεση για μία επιπλέον συμμετοχή. Εγώ περίμενα σήμερα - και θέλω να είμαι ευθύς, γι' αυτό μιλάω δημόσια - να έρθει επιπλέον πρόταση για ένα ή δύο πρόσωπα από την πλευρά της Αξιωματικής Αντιπολίτευσης, έτσι ώστε να γίνει μια ευρεία σύνθεση της πρότασης. Αντ' αυτού ενδεχομένως υπάρχει μια κωλυσιεργία. Ελπίζω, πιστεύω ότι μέχρι αύριο στη Διάσκεψη των Προέδρων θα έχουν αρθεί οι όποιες ενστάσεις και θα υπάρξει μια ομόφωνη, εάν είναι δυνατόν, απόφαση επ' αυτού του κρίσιμου ζητήματος. Σε κάθε περίπτωση πιστεύω ότι αύριο θα τελειώσει αυτή η διαδικασία και εν προκειμένω σας ζητάω για το θέμα των έξι ή οκτώ να συνηγορήσετε, διότι είναι πολύ καλύτερα να γίνει αυτή η διαδικασία με περισσότερα μέλη. Και έχετε άδικο όταν λέτε προς τον κ. Παππά ότι αυτά της εισηγητικής έκθεσης είναι παραγεμίσματα. Ξέρετε γιατί; Διότι, το ΕΣΡ έχει πάρα πολλή δουλειά. Έχει καθημερινά τον έλεγχο της τήρησης των προνοιών που υπάρχουν στο Σύνταγμα από το σύνολο των ραδιοτηλεοπτικών μέσων. Επίσης, έχει τη δυνατότητα και την υποχρέωση να αφαιρεί άδειες ή να ελέγχει τα οικονομικά των συγκροτημάτων που έχουν τις άδειες και μια σειρά άλλα πράγματα. Το να είναι περισσότερα μέλη, αυτής της τάξης δηλαδή, πραγματικά θα βοηθήσει. Θα βοηθήσει αρκετά και στη δουλειά τους και στη λειτουργία τους καθημερινά. Ενδεχομένως δεν είναι - και σωστά το επισημάνατε - το πρώτο το οποίο ήταν στη σκέψη μας. Ήμουν πάρα πολύ σαφής και αναλυτικός πάνω σε αυτό το ζήτημα και θα παρακαλούσα μέχρι αύριο το πρωί απ' όλες τις πλευρές να υπάρξει ένα πνεύμα συναίνεσης και σύνθεσης, για να προχωρήσουμε και σε αυτήν την ανεξάρτητη αρχή και στις άλλες που έρχονται ύστερα, όπως είναι το ΑΣΕΠ, ο Συνήγορος του Πολίτη κ.λπ.. Ευχαριστώ πολύ.
Πριν συνεχίσουμε θα ήθελα να κάνω μια ανακοίνωση προς το Σώμα. Κυρίες και κύριοι συνάδελφοι γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τρεις μαθητές και μαθήτριες και τρεις εκπαιδευτικοί συνοδοί τους από το 5ο Γυμνάσιο Πάτρας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Δένδια, έχει ζητήσει τον λόγο ο κ. Καβαδέλλας από την Ένωση Κεντρώων, που δεν έχει μιλήσει. Κύριε Καβαδέλλα, έχετε τον λόγο για πέντε λεπτά.
Εν πρώτοις, η θέση μας είναι θετική ως προς τη διεύρυνση των μελών του Εθνικού Συμβουλίου Ραδιοτηλεόρασης. Χαιρετίζουμε τη διεύρυνση, αρκεί να γίνεται με καλό σκοπό, με δημοκρατικές σκέψεις και όχι για αλλοίωση. Ζητούμε στη διεύρυνση αυτή να υπάρχει η δυνατότητα όλων των κομμάτων να έχουν τουλάχιστον ένα μέλος, γιατί έτσι διασφαλίζεται περισσότερο η θέση που έχουμε εμείς, διασφαλίζεται περισσότερο η δημοκρατικότητα και η αναλογικότητα. Επομένως, ζητούμε να υπάρχει από κάθε κόμμα τουλάχιστον ένα μέλος. Έχουμε όμως μια σοβαρή αντίρρηση ως προς τον τρόπο με τον οποίο θα δοθούν οι άδειες. Υπάρχει η θέση της Κυβέρνησης να δοθούν μέσω δημοπρασίας, δηλαδή όποιος δώσει τα περισσότερα. Αυτό δεν μοιάζει και πολύ αριστερό, όποιος δίνει τα περισσότερα, να παίρνει άδεια. Δηλαδή, να πάρουν άδεια οι κροίσοι μόνο, χωρίς άλλα κριτήρια. Εμείς μέσα στη διεύρυνση αυτή, που χαιρετίζουμε, ζητάμε να υπάρχουν και μέλη τα οποία να μπορούν να κρίνουν με διαφορετικά κριτήρια, με κοινωνικά κριτήρια, με ποιοτικά κριτήρια. Επίσης, ζητούμε να ληφθεί σοβαρά υπ' όψιν η χρονική παρουσία ενός σταθμού με περαιτέρω μόρια. Γιατί ένας σταθμός, ο οποίος έχει κάνει κάποιες επενδύσεις και έχει υπαλληλικό προσωπικό, θα ήταν παράλογο να χάσει την άδειά του από κάποιον, ο οποίος δίνει 10.000 ευρώ περισσότερα. Εν πάση περιπτώσει είμαστε θετικοί. Επίσης, θα ήθελα να παρατηρήσω ότι, επειδή σήμερα είναι καιροί δύσκολοι, θα πρέπει να υπάρχει η δυνατότητα στα κανάλια σταδιακά να αποπληρώσουν το ζητούμενο παράβολο, τη ζητούμενη συμμετοχή τους. Όσον αφορά στη δεύτερη περίπτωση, τη δυνατότητα κατόπιν ζήτησης από μία από τις δύο χώρες, μεταξύ Καναδά και Ελλάδας, έκδοσης κάποιου προσώπου, υπάρχει μια επιφύλαξη εκ μέρους μας. Αφορά τη δυνατότητα κατόπιν συναίνεσης του ζητουμένου προσώπου, χωρίς επίσημη διαδικασία εκδόσεως. Αυτό μπορεί να προκύψει από πίεση προς τον ζητούμενο, από εκβιασμό. Ασφαλώς, αναγνωρίζουμε ότι ο Καναδάς είναι μια προηγμένη κοινωνία, μια δημοκρατική κοινωνία, αλλά εδώ υπάρχει μια ασάφεια, τουλάχιστον ως προς την περιγραφή. Ποια θα ήταν αυτή η μη επίσημη διαδικασία εκδόσεως; Εμείς θα θέλαμε να έχουμε περισσότερες πληροφορίες επ' αυτού. Εν πάση περιπτώσει, το έχουμε υπερψηφίσει, συμφωνούμε δηλαδή και περιμένουμε κάποια απάντηση επί των θεμάτων που θέσαμε.
Κύριε Δένδια, ελάτε. Τώρα θα αρχίσω να βάζω χρόνο.
Τώρα θα βάλετε χρόνο; Για γέλια είσαστε…
Κυρία Πρόεδρε, θα σεβαστώ τον χρόνο που θα μου βάλετε έστω και αν είμαι ο πρώτος, ο οποίος υφίσταται τον χρονικό περιορισμό.
Επειδή αρχίζει ο δεύτερος γύρος.
Κατ' αρχάς θα ήθελα να παρατηρήσω ότι το να εισάγεται τροπολογία σε κύρωση δεν συνηθίζεται. Δεν λέω ότι στο αμαρτωλό ελληνικό Κοινοβούλιο - για να είμαστε ειλικρινείς, ουδείς αναμάρτητος - δεν έχει παρατηρηθεί στο παρελθόν. Λέω, όμως, ότι εν πάση περιπτώσει είναι ευθέως αντίθετη με τον τρόπο που εισάγεται η Κύρωση σήμερα - δηλαδή στα άρθρα 108 και 112 του Κανονισμού της Βουλής - και κατά συνέπεια, ενέχει και ένα στοιχείο αντικανονικό. Σε αυτό δε, πρέπει να προσθέσουμε και το στοιχείο του εκπροθέσμου, δηλαδή του αιφνιδίου, διότι βεβαίως σέβομαι απολύτως και θεσμικά και προσωπικά τον κύριο Πρόεδρο της Βουλής. Βεβαίως, καθ' όσον με αφορά, κυκλοφορούσαν από το πρωί φήμες περί επικειμένης νομοθετικής παρέμβασης της Κυβέρνησης, αλλά πρέπει να πω ότι αυτό έχει καταστεί πλέον τόσο σύνηθες, ώστε δεν απασχολεί και κανέναν. Η Κυβέρνηση εκ συνηθείας πλέον και εξ επαγγέλματος αιφνιδιάζει το εθνικό Κοινοβούλιο. Εν πάση περιπτώσει, αυτό εδώ το ευθέως αντικανονικό δεν μπορεί να αποτελέσει το έδαφος, πάνω στο οποίο θα χτιστεί η συναίνεση του εθνικού Κοινοβουλίου. Επί του τυπικού, επίσης, το οποίο έχει έννοια, θέλω να πω ότι δεν υφίσταται εδώ - τα λίγα λεπτά που πρόλαβα να κοιτάξω αυτό το τρίφυλλο - πίνακας τροποποιουμένων διατάξεων, ως η Κυβέρνηση οφείλει. Δεν υφίσταται η απαραίτητη έκθεση αξιολόγησης, για κάτι μάλιστα το οποίο σαφώς δηλώνει ότι δημιουργεί δαπάνη εις βάρος του κρατικού προϋπολογισμού. Εκτός αυτού, ευθέως αντίκειται - το είπαμε πριν - όχι μόνο στον Κανονισμό, αλλά και στο άρθρο 74 του Συντάγματος. Είναι γνωστό ότι απαγορεύεται η συζήτηση ασχέτων τροπολογιών. Πράγματι, το Προεδρείο της Βουλής και εσείς, κυρία Πρόεδρε, έχετε με καλοσύνη αντιμετωπίσει πολλές φορές το πρόβλημα, έχετε διευρύνει το όριο του σχετικού, αλλά ειλικρινά το πώς στην παρούσα σήμερα κυρούμενη Πράξη μπορεί να χωρέσει, υφ' οιονδήποτε τρόπο, διασταλτική ερμηνεία για την παρούσα εισαγόμενη τροπολογία, ειλικρινά μου διαφεύγει πλήρως. Επίσης, για να είμαστε τώρα και επί της ουσίας - διότι ορθώς ο κύριος Πρόεδρος είπε ότι πίσω απ' όλα αυτά υπάρχει και ένα θέμα ουσίας - θέλω να πω ότι βεβαίως και υπάρχει, κυρίες και κύριοι συνάδελφοι, ένα θέμα ουσίας. Ποιο είναι το θέμα ουσίας; Τι έχουμε να αντιμετωπίσουμε εδώ; Εδώ έχουμε να αντιμετωπίσουμε - θα μου συγχωρέσετε τη φρασεολογία - κάτι το οποίο θυμίζει παζάρι του αισχίστου είδους. Και τι εννοώ; Βάζουμε άλλες δύο θέσεις, για να μπορέσουμε να πετύχουμε να βάλουν άλλα δύο κόμματα άτομα, ώστε να μπορέσουμε να πετύχουμε επιτέλους την πρόβλεψη των 4/5. Αυτή ήταν η πρόβλεψη του νομοθέτη και του συνταγματικού νομοθέτη; Να προεκτείνουμε επ' αόριστον και να μεγεθύνουμε τις συνθέσεις, ο καθένας να έχει τους δικούς του, ώστε να μπορούμε έτσι να πετυχαίνουμε συναινέσεις, διά της τοποθετήσεως των ημετέρων; Αυτό είναι το ήθος, το οποίο εισάγει η Κυβέρνηση της πρώτης φοράς Αριστερά και στο οποίο καλούμεθα και εμείς της Αντιπολιτεύσεως να συναινέσουμε; Θέλω να πω ειλικρινά: Εγώ δεν γνωρίζω τι θέση θα τηρήσουν τα κόμματα της ελάσσονος Αντιπολίτευσης, αλλά είμαι βέβαιος ότι πολύ ηχηρότερα και πολύ δυνατότερα και ισχυρότερα από εμάς της Νέας Δημοκρατίας θα αποκρούσουν αυτή τη διάταξη, γιατί αυτή η διάταξη μας εκθέτει ενώπιον του ελληνικού λαού. Μας λέει, δηλαδή, αυτή η διάταξη, εάν τη συνομολογήσουμε και εάν δεχθούμε πρώτα να τη συζητήσουμε και μετά να την ψηφίσουμε, ότι είμαστε έτοιμοι μέσα από κάποιο παζάρι, για να βάλουμε κάποιον δικό μας, να δεχθούμε οτιδήποτε. Δεν υπάρχει κανένα θέμα ουσίας. Η ουσία έγκειται στο να είναι ο δικός μας άνθρωπος στη θέση που εμείς θέλουμε, για να ασκούμε διά του δικού μας ανθρώπου τον έλεγχο. Εμείς στη Νέα Δημοκρατία αυτήν τη λογική την αποκρούουμε κάθετα. Θεωρούμε ότι αντίκειται πλήρως, ούτως ή άλλως στην ίδια τη λογική όπως και ο ν. 4339 του κ. Παππά, της διάταξης του 15 παράγραφος 2 του Συντάγματος. Άλλα θέλει ο συνταγματικός νομοθέτης. Όμως και πέραν του συνταγματικού νομοθέτη, άλλα οραματίζεται σήμερα η ελληνική κοινωνία. Αυτή η διάταξη είναι διάταξη έκθετη. Εκθέτει το σύνολο του εθνικού Κοινοβουλίου και δεν αποτελεί με κανέναν τρόπο θεμέλιο οποιασδήποτε συναίνεσης. Σας το λέω ξεκάθαρα, κυρίες και κύριοι συνάδελφοι, και αν μου επιτρέπετε, απευθυνόμενος και προς εσάς κυρία Πρόεδρε: Η Νέα Δημοκρατία σε τέτοιες διατάξεις ντροπής, δεν έχει καμμία πρόθεση να συναινέσει.
Κυρία Πρόεδρε, παρακαλώ τον λόγο.
Έχει ζητήσει τον λόγο ο κ. Καρακώστας, ο οποίος δεν έχει πρωτομιλήσει. Κύριε Καρακώστα, έχετε τον λόγο.
Ακούσαμε να γίνεται λόγος για δημοκρατική πολυφωνία. Φυσικά, δεν υπάρχει ούτε δημοκρατική ούτε πολυφωνία, διότι εδώ και τρία τουλάχιστον χρόνια η τρίτη πολιτική δύναμη του τόπου, ο Λαϊκός Σύνδεσμος - Χρυσή Αυγή, έχει αποκλειστεί από κάθε μέσο μαζικής ενημέρωσης, ενώ το Εθνικό Συμβούλιο Ραδιοτηλεόρασης τηρεί ένοχη σιωπή. Επικρατεί, λοιπόν, στα μέσα μαζικής ενημέρωσης, μια ιδιότυπη ομερτά εις βάρος της Χρυσής Αυγής, την οποία εμείς οφείλουμε να καταγγείλουμε στον ελληνικό λαό, δηλώνοντας πως επί της τροπολογίας ψηφίζουμε «παρών». Από εκεί και πέρα, άκουσα τον Πρόεδρο της Βουλής, τον κ. Βούτση, να αναφέρεται σε ένα διαπλεκόμενο τηλεοπτικό τοπίο. Βεβαίως συμφωνούμε. Όμως, στη διαμόρφωση αυτού του διαπλεκόμενου τηλεοπτικού τοπίου έχουν συμβάλει συγκεκριμένα κόμματα. Και εκείνο το οποίο θέλω να παρατηρήσω είναι το γεγονός ότι σε αυτό το διαπλεκόμενο τηλεοπτικό τοπίο συμμετέχουν, παρελαύνουν, έχουν βρει στασίδι Βουλευτές και του ΣΥΡΙΖΑ και στελέχη. Άρα, είναι κάπως αντιφατικό αυτό που ακούστηκε προηγουμένως. Γι' αυτό και θεωρούμε τις προθέσεις της Κυβέρνησης κάθε άλλο παρά αγαθές. Και βεβαίως πιστεύουμε, ότι νταβατζήδες της ενημέρωσης θα συνεχίσουν να αποτελούν όχι την τέταρτη, αλλά την κυρίαρχη εξουσία αυτού του τόπου. Σας ευχαριστώ.
Κύριε Δένδια, επειδή αναφερθήκατε και σε εμένα για το αντικανονικό, εν πάση περιπτώσει, της σημερινής τροπολογίας και, επειδή εγώ είμαι πολύ νεότερη από εσάς, πριν έρθω εδώ στη συζήτηση βρήκα και χαρακτηριστικά θα σας αναφέρω, μια κύρωση συμφωνίας μεταξύ της Ελληνικής Δημοκρατίας και της κυβέρνησης του κράτους του Κατάρ, στις 28-2-2013, που την ίδια μέρα ψηφίστηκε μια τροπολογία - ad hoc, μάλιστα, όπως με το σημερινό μας θέμα - με την οποία παρατείνεται η λήξη της θητείας των μελών των ανεξάρτητων αρχών για χρονικό διάστημα δύο μηνών.
Γιατί σηκωθήκατε, κύριε Δένδια;
Όταν μου απευθύνονται κυρίες και όταν μάλιστα είμαι μεγαλύτερος, σηκώνομαι.
Είχε σχέση με το Κατάρ; Καμμία σχέση. Κρινόταν ότι ήταν ένα έκτακτο γεγονός, όπως κρίνει και η Κυβέρνηση σήμερα ότι είναι έκτακτο γεγονός το να αυξηθούν τα μέλη του Ραδιοτηλεοπτικού Συμβουλίου με ένα σκεπτικό συγκεκριμένο, που μπορεί εσείς να διαφωνείτε, αλλά αν διαβάσετε και τον νόμο που πρόσφατα ψηφίστηκε, το Ραδιοτηλεοπτικό Συμβούλιο θα εξετάζει τους φακέλους όλων των διαγωνιζομένων. Έχει να κάνει όλη τη διαγωνιστική διαδικασία. Γιατί κάποιος ανέφερε - ο κ. Αμυράς, ο οποίος έκανε λάθος - ότι στο άρθρο 1 λέει πως αρμόδιο για τη διαγωνιστική διαδικασία είναι το Ραδιοτηλεοπτικό Συμβούλιο.
Όχι για τον αριθμό, είπα….
Καταλαβαίνετε, επτά άτομα, ένα να λείπει, ένα να απουσιάζει ή ένα οποιοδήποτε να δυσαρεστηθεί, ποιος θα κάνει όλες αυτές τις εργασίες; Έχω εδώ, λοιπόν, αν θέλετε και για δική σας χρήση, τουλάχιστον πενήντα κυρώσεις συμφωνιών, όπου υπήρχαν τροπολογίες άσχετες με τις κυρώσεις. Και φυσικά, ο καθένας έχει μια υποκειμενική άποψη για το τι είναι έκτακτο, τι είναι επείγον κ.λπ.. Αυτό ήθελα να σας το πω, επειδή αναφερθήκατε σ' εμένα και στην καλοσύνη μου. Δεν είναι μόνο καλοσύνη, είναι και μια κατανόηση της κοινοβουλευτικής πρακτικής, η οποία διά των πολλών χρόνων γίνεται, όπως καταλαβαίνετε, μια συνήθεια.
Κυρία Πρόεδρε, μπορώ να σας πω;
Ναι, μπορείτε να μου πείτε.
Κατ' αρχάς, ευχαριστώ που μπήκατε στον κόπο να μου απαντήσετε και, βεβαίως, ως προς το θέμα της προφανώς, κοινοβουλευτικής νεότητος, ουδέν σχόλιο προτίθεμαι να κάνω. Όμως, σας είπα και προηγουμένως, κυρία Πρόεδρε, και είπα και προς τους κυρίους συναδέλφους δεν υπάρχουν αναμάρτητοι στην ελληνική Βουλή. Η ελληνική Βουλή επανειλημμένως όσον αφορά την τήρηση του Κανονισμού της, τον έχει παραβεί. Και πολλές φορές έχει παραβεί και τη σχετική διάταξη του άρθρου 74 του Συντάγματος. Το ότι επικαλείστε, πράγματι, μια ολόκληρη σειρά παραβάσεων του Συντάγματος και του Κανονισμού της Βουλής, θα μου επιτρέψετε να πω ότι, σε τίποτα δεν εξαλείφει μια επιπλέον παράβαση. Θα ήθελα δε να θυμίσω κάτι, το οποίο στην πρωτολογία δεν ανέφερα - διότι δεν είχα κανέναν λόγο να το κάνω, αντιθέτως ομολόγησα τα σφάλματα των προηγουμένων - , ότι η παρούσα Κυβέρνηση και η παρούσα κυβερνητική πλειοψηφία εξελέγη, ακριβώς, επικαλούμενη τη μη επανάληψη των οικείων σφαλμάτων. Πώς είναι δυνατόν λοιπόν, τώρα, μια Κυβέρνηση που εξελέγη με αυτό το πρόταγμα και μια κοινοβουλευτική πλειοψηφία που ήρθε εδώ να νομοθετήσει με επιχείρημα το ηθικό της πλεονέκτημα, να νομιμοποιεί τις ενέργειές της επί τη βάσει - θέλετε αντισυνταγματικών; - αντισυνταγματικών - σας το συνομολογώ εγώ πρώτος - πρακτικών του παρελθόντος; Και βεβαίως, κυρία Πρόεδρε, ακόμα και πρωτοετής φοιτητής της Νομικής στο παράδειγμα, το οποίο είχατε την καλοσύνη να μας αναγνώσετε, θα έβρισκε και θα καταλάβαινε την τεράστια απόκλιση των δυο ρυθμίσεων. Διότι, είναι άλλο θέμα να παρατείνεις για λόγους ανάγκης τα ήδη ισχύοντα και άλλο θέμα είναι να εισάγεις διάταξη την παραμονή της συζητήσεως στη Διάσκεψη των Προέδρων, η οποία εμμέσως, όπως είπα και πριν, έχει σκοπό να εξαγοράσει τη στάση των κομμάτων, να πετύχει, δηλαδή, να κλείσει το μάτι στα κόμματα της Ελάσσονος Αντιπολίτευσης και να τους πει ότι μην ανησυχείτε, έχει και για εσάς εδώ. Αυτά, κυρία Πρόεδρε, θα μου επιτρέψετε να σας πω, εμείς οι κεντροδεξιοί δεν τα αντιλαμβανόμεθα. Σε εσάς της πρώτης φοράς Αριστερά, ίσως να λένε κάτι.
Κύριε Δένδια, ο συνταγματικός νομοθέτης δεν γνώριζε όταν έβαζε τη ρύθμιση των 4/5 ότι θα έρθει κρίση στη χώρα, ότι θα έρθουν μνημόνια, ή πολύ περισσότερο ότι η Βουλή θα αποκτήσει οκτώ κόμματα.
Έλα Χριστέ και Παναγιά μου! Αγορεύετε; Ως τι μιλάτε, μας λέτε; Δεν καταργείτε και το Κοινοβούλιο καλύτερα;
Καταλαβαίνετε, λοιπόν, ότι υπάρχουν ζητήματα, για τα οποία καλείται η πολιτική να αντιμετωπίσει την πραγματικότητα. Και όσο δεν την αντιμετωπίζει, αλλά βγάζει διακηρύξεις αρχών, τότε δεν μπορούμε να ρυθμίσουμε την πραγματικότητα, γιατί αυτό που κάνει η πολιτική είναι αυτό. Αν δεν μπορεί να το κάνει αυτό, δεν μπορεί να κάνει τίποτα. Υπάρχουν ανεξάρτητες αρχές που δεν έχουν μέλη. Αυτό πώς το αντιμετωπίζουμε; Σε αυτό καλείστε να απαντήσετε, σαν κόμματα και σαν Αξιωματική Αντιπολίτευση, και σε αυτό δεν απαντάτε. Συγγνώμη, κύριε Δένδια. Λέτε ορισμένα πράγματα για αρχές. Ποιες αρχές; Εδώ είναι το ζήτημα.
Θέλετε να απαντήσω πάλι;
Η τροπολογία απαντά σε αυτό; Διά της επιλογής των προσώπων απαντάτε…;
Τώρα θα δώσω τον λόγο κατά τη σειρά των κομμάτων. Μίλησε ο κ. Δένδιας, θα μιλήσει τώρα ο κ. Γκιόλας εκ μέρους του ΣΥΡΙΖΑ. Έχετε όλοι 5 λεπτά, και δεν θα τριτολογήσετε, για να μιλήσει μετά κι ο κύριος Υπουργός, να δούμε τι άλλο μπορεί να προστεθεί στη συνέχεια. Κύριε Γκιόλα, έχετε τον λόγο.
Ευχαριστώ, κυρία Πρόεδρε. Όντως, δεν είναι από τις ευτυχέστερες στιγμές να υπερασπίζεται κανείς τροπολογίες οι οποίες δεν έχουν και ιδιαίτερη σχέση με το συζητούμενο νομοσχέδιο - σύμβαση. Απαντήσατε, όμως, ήδη - και νομίζω επαρκώς - ότι ήταν από τις στιγμές που κατ' έθος πλέον γίνονται, ειδικότερα εάν υπάρχει ανάγκη άφευκτη. Κάτι τέτοιο δεν είδα να γίνεται κατανοητό από τους συναδέλφους της Αξιωματικής Αντιπολίτευσης. Ασφαλώς κατανοώ και τους συνταγματικούς λόγους και τους λόγους τους υπόλοιπους που εξετέθησαν. Όμως, δεν μπορώ να καταλάβω γιατί επί δυόμισι μήνες το ακέφαλο του ΕΣΡ, η κατάσταση κατάπτωσης, η κατάσταση μη διοίκησης στην πραγματικότητα δεν γίνεται κατανοητή και δεν κρίνεται αναγκαίο να υπάρξει αντικατάσταση και συμπλήρωση των μελών του ΕΣΡ, για να μπορέσει τελικώς να διοικήσει έναν τόσο ευαίσθητο τομέα για τον οποίο έχει ψηφιστεί νόμος εδώ και δυόμισι μήνες και δεν μπορεί να γίνει πράξη. Σ' αυτό το πράγμα στην ουσία τι απαντούν; Γιατί εκφεύγουν; Και κάτι άλλο: αν πλέον εκφυλίζουμε το Κοινοβούλιο με τους όρους αυτούς, ότι δηλαδή με δυο μέλη θα μπορέσει η Κυβέρνηση να βρει δυο άτομα για να στελεχώσει το διοικητικό συμβούλιο, όπου θα αμείβονται - ακούστε! - με το αστρονομικό ποσό των 43.000 ευρώ και οι δυο, ε, νομίζω ότι αυτό το πράγμα δεν πρέπει να λέγεται από σοβαρά χείλη. Ετησίως μιλάμε και αφαιρουμένων, βέβαια, και των ποσών των ασφαλίστρων. Δεν πρέπει να είναι πάνω από 1.500 ευρώ, κατά μήνα. Αν ευτελίσουμε, λοιπόν, το Κοινοβούλιο και το φτάσουμε τόσο χαμηλά και νομίζετε ότι όλες μας οι επιλογές γίνονται μόνο και μόνο γι' αυτόν τον λόγο, τότε δεν έχει ανάγκη άλλης απαντήσεως. Απαντήστε εσείς, γιατί θέλετε επί δυόμισι μήνες ακέφαλο το ΕΣΡ, ενώ το γνωρίζατε και σας είχε ειπωθεί από επίσημα χείλη ότι σήμερα θα περάσει αυτή η τροπολογία ή τουλάχιστον θα έρθει στην Ολομέλεια; Είσαστε, λοιπόν, ενήμεροι. Απαντήστε, τι εισηγείστε, προκειμένου να ληφθεί απόφαση με αυτή τη μεγάλη πλειοψηφία την απαιτούμενη, των 4/5, για να μπορέσουν επιτέλους να αποκτήσουν διοίκηση και οι ανεξάρτητες αυτές αρχές, κάτι το οποίο είναι τόσο απαραίτητο και για τον συγκεκριμένο λόγο και για την ανάθεση και για τον καθορισμό των τηλεοπτικών συχνοτήτων. Ευχαριστώ, κυρία Πρόεδρε.
Ο κ. Θεοχαρόπουλος έχει τον λόγο.
Με πολλή έκπληξη, πραγματικά, είδαμε σήμερα αυτήν την τροπολογία στο νομοσχέδιο «Κύρωση των διορθωτικών τροποποιήσεων της Σύμβασης Έκδοσης μεταξύ της Κυβέρνησης της Ελληνικής Δημοκρατίας και της Κυβέρνησης του Καναδά δι' ανταλλαγής ρηματικών διακοινώσεων». Και το τονίζω ότι το νομοσχέδιο το οποίο θα συζητούσαμε σήμερα κανονικά - ή εν πάση περιπτώσει αφού υπήρχε η συμφωνία - θα προχωρούσε, όμως ξαφνικά μάθαμε ότι έρχεται μια τροπολογία εκπρόθεσμη σε ένα τέτοιο νομοσχέδιο που δεν έχει καμμία σχέση. Και σας μιλάμε για τη διαδικασία, γιατί εδώ δεν είναι άσχετη η διαδικασία, για να συζητηθεί, για να μπορέσουμε να συζητήσουμε για το συγκεκριμένο θέμα. Διότι εκ των προτέρων θα μπορούσαμε να μην είμαστε αρνητικοί σε κάτι τέτοιο - στην αύξηση, για παράδειγμα, του αριθμού των μελών - αν μπορούσαμε να συζητήσουμε με μια πιο φυσιολογική διαδικασία. Και βεβαίως, κύριε Υπουργέ, σας το είπε πριν και ο κ. Παπαθεοδώρου εκ μέρους της Δημοκρατικής Συμπαράταξης, θα μπορούσατε και να μην δεχθείτε να συζητηθεί σήμερα αυτή η τροπολογία σε αυτό το νομοσχέδιο. Κοιτάξτε, λέγαμε - και είμαστε ξεκάθαροι - ότι προχώρησε πρόχειρα αυτή η διαδικασία πριν περίπου τρεις μήνες όταν ξεκίνησε. Για να επιτευχθεί η συναίνεση, γιατί η συναίνεση πραγματικά είναι απαραίτητη κι εμείς την επιδιώκουμε σε αυτά τα ζητήματα, πρέπει να μην την τορπιλίζουμε. Και νομίζω ότι με τη σημερινή διαδικασία, χωρίς λόγο, για ένα διαδικαστικό θέμα αυτήν τη στιγμή, αλλά μπορεί να είναι και πολύ ουσιαστικό αυτό το διαδικαστικό θέμα, μπαίνουν εμπόδια στη διαδικασία η οποία θα ακολουθήσει στη Διάσκεψη των Προέδρων. Γιατί η Διάσκεψη των Προέδρων είναι υπεύθυνη για τα ζητήματα της σύνθεσης. Συνεπώς σήμερα δεν μπαίνουμε σε μια τέτοια συζήτηση. Σήμερα συζητούμε εάν πρέπει εδώ πέρα, έτσι ξαφνικά, να συζητήσουμε και να ψηφίσουμε αυτήν την αλλαγή. Σας λέω, λοιπόν, ότι επειδή η διαβούλευση δεν έχει γίνει - φαίνεται ότι δεν είναι ώριμη εν πάση περιπτώσει, σύμφωνα με όσα ακούστηκαν μέχρι τώρα - για να μην τορπιλιστεί αυτή η διαδικασία της συναίνεσης η οποία είναι απαραίτητη να επιχειρηθεί και στη διαδικασία της Διάσκεψης των Προέδρων αύριο, να την αποσύρετε την τροπολογία αυτήν τη στιγμή και να συζητηθεί. Περιμένουμε τόσο καιρό όλοι και ξαφνικά έρχεται κάτι τέτοιο. Ακούσαμε μια επιχειρηματολογία η οποία διαφέρει από την επιχειρηματολογία και της αιτιολογικής έκθεσης. Ακούσαμε πριν, για παράδειγμα, ότι έρχεται αυτή η αύξηση από επτά σε εννιά άτομα, για να επιτευχθεί η συναίνεση. Πουθενά δεν γράφεται στην αιτιολογική έκθεση κάτι τέτοιο. Στην αιτιολογική έκθεση γράφεται ότι επιβάλλει αυτή η αύξηση τη μετάβαση στην ψηφιακή εποχή και ειδικότερα εν όψει της εκκίνησης της διαδικασίας χορήγησης αδειών, η οποία θα διεξαχθεί με ευθύνη του ΕΣΡ. Φαντάζομαι ότι όλα αυτά που γράφει στην αιτιολογική έκθεση δεν τα καταλάβαμε μισή ώρα πριν από τη σημερινή διαδικασία. Συνεπώς είναι και αστείο να συζητάμε ότι γι' αυτούς τους λόγους έρχεται αυτή η τροπολογία αυτήν τη στιγμή. Μπορεί να μην έβγαιναν τα νούμερα, μπορεί για οποιονδήποτε λόγο, μπορεί και κάποιους από αυτούς εδώ να μπορούσαμε να τους συζητήσουμε, αλλά δεν γίνεται συζήτηση κάτω από αυτήν τη διαδικασία. Συνεπώς νομίζω ότι μία λύση που θα ξεμπλοκάρει τη διαδικασία με στόχο στη Διάσκεψη των Προέδρων, να μπορέσει να επιτευχθεί, χωρίς τέτοιες αλλοιώσεις όπως οι σημερινές, η διαδικασία της συναίνεσης, είναι το να αποσυρθεί η τροπολογία. Κι εφόσον υπάρξει και ωριμάσει η διαδικασία της διαβούλευσης, μπορείτε να την επαναφέρετε με έναν άλλον τρόπο και με μια άλλη διαδικασία, η οποία θα έχει και τη συναίνεση των κομμάτων, έτσι ώστε να προχωρήσει η διαδικασία σε αυτό που όλοι θέλουμε, στον επανακαθορισμό του νέου τηλεοπτικού πεδίου με διαφανείς όρους. Κυρία Πρόεδρε, θα ήθελα παρακαλώ να τονίσω το εξής: Δεν είναι δυνατόν για κάθε διαδικασία η οποία γίνεται και η οποία λέμε ότι είναι σε λάθος κατεύθυνση, για παράδειγμα, ότι έρχεται μια τροπολογία εκπρόθεσμη, μια τροπολογία που είναι εκτός και άσχετη από το νομοσχέδιο, να αναφέρετε εδώ μέσα ότι αυτό γινόταν και παλαιότερα με αυτά τα παραδείγματα. Δεν μπορεί να συνεχίσει έτσι το ελληνικό Κοινοβούλιο. Χρειάζεται τώρα να αποφασίσουμε ότι θα νομοθετούμε σωστά. Το είπε εξάλλου και ο εκπρόσωπος του ΣΥΡΙΖΑ ότι δεν τιμά το ελληνικό Κοινοβούλιο αυτήν τη στιγμή η διαδικασία αυτή, αλλά θα μπει σε συζήτηση. Συνεπώς ή θα το αποφασίσουμε ή θα συνεχίσουμε σε μια διαδικασία, η οποία δεν τιμά κανέναν από μας.
Κύριε Συντυχάκη, θέλετε να τοποθετηθείτε; Διότι μετά θα δώσω τον λόγο στον Υπουργό.
Κυρία Πρόεδρε, για το ίδιο θέμα;
Για ό,τι θέλετε. Είναι και για τα δύο θέματα μαζί. Μιλήστε για τη σύμβαση, για την κύρωση, για ό,τι θέλετε.
Εν πάση περιπτώσει, η διαδικασία έγινε «λάστιχο». Τοποθετηθήκαμε ως Κομμουνιστικό Κόμμα Ελλάδας σε σχέση με την τροπολογία η οποία ήρθε. Δεν έχω να πω τίποτα περί αυτού. «παρών» ψηφίζουμε. Σε σχέση με το σχέδιο νόμου του Υπουργείου Δικαιοσύνης για τη σύμβαση ανάμεσα στην Ελλάδα και στον Καναδά, είχαμε τοποθετηθεί και στη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης. Επιτρέψτε μου, όμως, πολύ συνοπτικά να πω την άποψη του Κομμουνιστικού Κόμματος Ελλάδας. Αυτό το σχέδιο νόμου, στην πραγματικότητα, εισάγει κάποιες νομοτεχνικές βελτιώσεις της σύμβασης και φαίνεται ότι είναι και πρόχειρα διατυπωμένο. Βέβαια, είχε ξαναέρθει το 2002 επί κυβερνήσεως ΠΑΣΟΚ και τότε το είχαμε καταψηφίσει και είχαμε εκφράσει κι εκεί την άποψή μας, δηλαδή τον λόγο για τον οποίο καταψηφίσαμε αυτή τη σύμβαση. Κατ' αρχάς, να πούμε το εξής: Αυτές οι βελτιώσεις δεν αλλάζουν καθόλου την ουσία της σύμβασης, δηλαδή το αντιδραστικό περιεχόμενο, από την άποψη ότι αυτές οι προτάσεις οι οποίες γίνονται δεν έχουν κανένα νόημα ή - αν θέλετε - δεν υπήρχε αναγκαίος λόγος για την κατάρτιση της συγκεκριμένης σύμβασης μιας και προϋπήρχε νομοθετικό πλαίσιο που κάλυπτε τις περιπτώσεις των ανθρώπων που έπρεπε πραγματικά να εκδοθούν από το ένα κράτος στο άλλο, εξασφαλίζοντας κάποιες προϋποθέσεις δίκαιης διαδικασίας γι' αυτές. Έχουμε εκφράσει - και τις ξαναδιατυπώνω εδώ - ορισμένες σοβαρές διαφωνίες σε σχέση με αυτή τη σύμβαση. Σε σχέση με το άρθρο 1, αναφέρεται ότι τα συμβαλλόμενα μέρη ανάμεσα στην Ελλάδα και στον Καναδά αναλαμβάνουν την υποχρέωση να παραδίδουν αμοιβαία κάθε άτομο, που βρίσκεται στο έδαφός τους, μεταξύ των οποίων και υπηκόους τους δηλαδή η Ελλάδα τους πολίτες της. Υποχρεώνονται να παραδίδουν υπηκόους και τρίτων χωρών, ανεξάρτητα αν πρόκειται για πρόσφυγες, είτε για μετανάστες, ανθρώπους, δηλαδή, που αγωνίζονται για την ελευθερία τους, για δημοκρατικά δικαιώματα και αγωνίστηκαν στη χώρα τους γι' αυτά τα ζητήματα. Στο άρθρο 2 είναι πολύ χαμηλά τα όρια της απειλούμενης ή υπολειπόμενης ποινής, των έξι τουλάχιστον μηνών, που προβλέπει ως προϋπόθεση για την έκδοση. Κατά την άποψή μας, με αυτήν την πρόβλεψη μειώνονται τα δικαιώματα, συρρικνώνονται ελευθερίες πολιτών, αφού για κάποιον που θα έχει διαπράξει ακόμη και ένα μικρό αδίκημα θα μπορεί να απαιτείται η έκδοσή του. Πρόκειται για την παράγραφο 2 του ίδιου άρθρου. Κατά την άποψή μας, εκεί γίνεται μία απαράδεκτη γενίκευση. Δεν λαμβάνονται υπ' όψιν τα ουσιαστικά στοιχεία του αδικήματος, αλλά το σύνολο των πράξεων, το σύνολο των αδικημάτων που αποδίδονται στον εκζητούμενο, σε αυτόν δηλαδή του οποίου ζητείται η έκδοση. Το θέμα είναι ότι δεν καθορίζεται ποιος και με ποιον τρόπο θα αξιολογήσει αυτά τα κριτήρια, για να καθοριστεί το σύνολο, ώστε να μην υπάρξει κάποια αυθαιρεσία. Στην παράγραφο 4 του ίδιου άρθρου προβλέπεται η έκδοση να μπορεί να χορηγείται για τις πράξεις, «τα αδικήματα», όπως διορθώνεται στο νομοσχέδιο, που δεν πληρούν τις προϋποθέσεις της παραγράφου 1, όταν στην αίτηση έκδοσης προβλέπεται έστω και μία πράξη, «αδίκημα» - όπως και πάλι διορθώνεται - που δικαιολογεί την έκδοση του ατόμου. Αυτό πρακτικά σημαίνει ότι οι διωκτικές αρχές ενός κράτους αποκτούν την ευχέρεια να μπορούν να κατασκευάζουν ή να αξιοποιούν ένα τέτοιο αδίκημα, για διάφορους λόγους, να πετυχαίνουν την έκδοση εκείνου του ανθρώπου που επιδιώκουν και στη συνέχεια να τον δικάζουν για τα υπόλοιπα αδικήματα για τα οποία δεν μπόρεσαν να ζητήσουν την έκδοσή του μέχρι σήμερα. Είναι επίσης το άρθρο 11. Είναι ιδιαίτερα αρνητικό και, κατά την άποψή μας, εισάγει την επικίνδυνη αρχή, δηλαδή τη συναίνεση του εκζητούμενου στην έκδοσή του. Γνωρίζουμε όλοι ποια μέσα χρησιμοποιούνται προκειμένου να αποσπώνται τέτοιου είδους συναινέσεις. Είναι ακόμη το άρθρο 16 που αναιρεί μία δημοκρατική αρχή που είχε κατακτηθεί και εξασφάλιζε και κάποιες εγγυήσεις, την αρχή της ειδικότητας, και το άρθρο 22 όπου αποκλείεται ο δικαστικός έλεγχος για τη διαδικασία της έκδοσης, δημιουργώντας έτσι σοβαρούς κινδύνους αυθαιρεσιών. Για όλους αυτούς τους λόγους, κυρία Πρόεδρε, κυρίες και κύριοι Βουλευτές, κύριε Υπουργέ, επαναδιατυπώνουμε την αντίθεσή μας στη συγκεκριμένη σύμβαση και για αυτόν τον λόγο καταψηφίζουμε. Ευχαριστώ πολύ.
Ο εκπρόσωπος της Χρυσής Αυγής δεν μίλησε για τη σύμβαση, ενώ έχουν κρατήσει επιφύλαξη. Και επειδή δεν είχατε ολοκληρώσει και τον χρόνο σας, κύριε Καρακώστα, σας δίνω τον λόγο για τρία λεπτά.
Επί της «Κύρωσης των διορθωτικών τροποποιήσεων της Σύμβασης Έκδοσης μεταξύ της Κυβέρνησης της Ελληνικής Δημοκρατίας και της Κυβέρνησης του Καναδά δι' ανταλλαγής ρηματικών διακοινώσεων» θα ψηφίσουμε «παρών» επί της αρχής και «παρών» σε όλα τα άρθρα, επισημαίνοντας ξανά, όπως πράξαμε και στη συζήτηση που έγινε στην επιτροπή, το γεγονός ότι η όλη συζήτηση έχει χαρακτήρα υποκριτικό. Αναφέραμε ένα συγκεκριμένο παράδειγμα, το οποίο αφορά το αίτημα των ιταλικών αρχών για την έκδοση πέντε αριστερών οι οποίοι ταυτοποιήθηκαν ότι συμμετείχαν σε επεισόδια στο Μιλάνο της Ιταλίας και τους οποίους, κατόπιν προφανώς πολιτικών παρεμβάσεων, δεν εκδίδει η Ελλάδα στην Ιταλία. Όπως ανέφερα στην επιτροπή, δεν καταδίκασε κανείς τους συγκεκριμένους κατηγορούμενους. Αντιθέτως η Χρυσή Αυγή έχει καταδικαστεί από το σύνολο των πολιτικών κομμάτων και των δημοσιογράφων πριν καν δικαστεί. Εμείς, λοιπόν, αυτό το οποίο λέμε είναι ότι κάθε επαναστάτης οφείλει να αναλαμβάνει την ευθύνη των πράξεών του. Έπρεπε, λοιπόν, να έχουν εκδοθεί για να δικαστούν για τις πράξεις τους, αναλαμβάνοντας τις ευθύνες τους. Αυτό ως παράδειγμα για το τι είδους ισχύ έχουν αυτές οι κυρώσεις οι οποίες υπογράφονται και ψηφίζονται μέσα στην ελληνική Βουλή. Ευχαριστώ.
Κυρία Πρόεδρε, ζητώ τον λόγο.
Κυρία Πρόεδρε, ζητώ τον λόγο. Δεν έχω μιλήσει δεύτερη φορά εγώ.
Να πείτε τι; Πάλι το ίδιο; Έχει προκύψει κάτι καινούργιο;
Θα μιλήσω για την κύρωση, κυρία Πρόεδρε.
Μπορώ να μιλήσω επί του Κανονισμού, κυρία Πρόεδρε;
Κύριε Βορίδη, μου είπε ο κ. Δένδιας ότι έχω καλοσύνη. Στην παρούσα διαδικασία δεν είστε ούτε αγορητής ούτε Κοινοβουλευτικός Εκπρόσωπος. Οπότε δεν προβλέπεται, αλλά θα το δω μέχρι να φτάσει εκείνη η στιγμή.
Κυρία Πρόεδρε, μου επιτρέπετε; Επί του Κανονισμού θέλω να μιλήσω.
Τώρα θα μιλήσει ο κ. Αμυράς για τρία λεπτά. Έχετε τον λόγο, κύριε Αμυρά.
Ευχαριστώ, κυρία Πρόεδρε. Πρώτα απ' όλα θα επιχειρήσω, με όλον τον σεβασμό, να εμπλουτίσω λίγο την πληροφόρησή σας και τη γνώση σας, κυρία Πρόεδρε, για τον ν.4339 για τις τηλεοπτικές άδειες. Το άρθρο 1 αναφέρει, γενικώς και αορίστως, ότι τη διαδικασία για την προκήρυξη του διαγωνισμού αναλαμβάνει το ΕΣΡ. Το ζουμί, όμως, και η ουσία είναι στο άρθρο 2. Στο άρθρο 2, λοιπόν, ο νόμος ορίζει ότι το ΕΣΡ απλώς υποβάλλει αιτιολογημένη γνώμη και όχι αρμοδιότητα για τον αριθμό των αδειών, για παράδειγμα.
Σε σχέση με τι;
Με τον αριθμό των αδειών. Αυτή είναι η ουσιώδης, μεγάλη διαφορά και αυτό εμείς θέλουμε να καταγγείλουμε. Λέμε ότι πρέπει να μετατοπιστεί το βάρος της απόφασης από έναν Υπουργό, τον εκάστοτε Υπουργό, σε μία ανεξάρτητη αρχή. Για ποια ανεξάρτητη αρχή μιλάμε εδώ, όταν η τροπολογία για αύξηση των μελών του ΕΣΡ, από τα επτά στα εννιά μέλη, γίνεται ξεκάθαρα, όπως ακούσαμε, για να μοιραστούν κάποιες θέσεις στα κόμματα; Δηλαδή, έτσι θα αντιμετωπίσουμε τις ανεξάρτητες αρχές, ως παραμάγαζο των κομμάτων; «Πάρε και εσύ έναν εκπρόσωπο μπας και συμπληρώσουμε τα 4/5»; Δηλαδή, μία ισοπέδωση προς τα κάτω, μία ισοπέδωση προς το πελατειακό κράτος. Όχι, η συναίνεση για την πλήρωση, τη νόμιμη σύνθεση του ΕΣΡ μπορεί να γίνει μόνο αν βρούμε τους άριστους και εμβαθύνουμε σε αυτούς, όχι με το να μοιράζουμε θέσεις πελατειακά. Μια τελευταία παρατήρηση. Το ετήσιο κόστος των 43.000 ευρώ για τα δύο έξτρα μέλη του ΕΣΡ, από τα επτά στα εννιά, που προτείνει η Κυβέρνηση, έχω την αίσθηση ότι θα έπιανε πολύ περισσότερο τόπο εάν το ΕΣΡ μπορούσε να στελεχωθεί με ανθρώπους της πρώτης γραμμής - και αναφέρομαι σε υπαλλήλους - , διότι υπολειτουργεί και δεν μπορούν να έχουν κάτοψη όλου του τηλεοπτικού τοπίου, όπως επίσης και εάν, επιτέλους, αποφασίζαμε να μην αφήσουμε εκτεθειμένη τη θεσμική διαδικασία, όπως είπε ο Πρόεδρος της Βουλής, με το να έχουμε όλες τις ανεξάρτητες αρχές ακέφαλες και ορφανές. Ευχαριστώ πολύ.
Κύριε Αμυρά, έτσι κι αλλιώς με αυτά τα δύο άτομα δεν συμπληρώνονται τα 4/5. Κάντε και την αριθμητική. Δεν υπάρχει τέτοιο ζήτημα.
Η συμφωνία είναι…
Αφήστε το τώρα αυτό. Κύριε Βορίδη,…
Κάνετε σαν την κ. Κωνσταντοπούλου, σχολιάζετε το καθετί.
Υπάρχουν και όρια. Δεν μπορώ να μένω και άφωνη.
Κυρία Πρόεδρε, με συγχωρείτε. Θα ήθελα μισό λεπτό, αν είναι δυνατόν, να απευθυνθώ προς τον κ. Αμυρά και να απαντήσει, διότι εδώ είναι Ολομέλεια της Βουλής. Όλοι έχουμε συνείδηση ότι δεν είναι ούτε τηλεοπτικό κανάλι ούτε αμφιθέατρο. Μίλησε ευθέως για πελατειακό σύστημα, με αφορμή τους δύο και λοιπά. Επαναλαμβάνω, χωρίς να έχει διαρρεύσει οτιδήποτε από την πλευρά μου ή από το γραφείο μου, ότι είναι γνωστό εδώ και δεκαπέντε μέρες το «πρώτο καλάθι» των υποψηφιοτήτων το οποίο είχαμε σκεφτεί. Θα παρακαλούσα τον κ. Αμυρά - χρησιμοποιώ το ρήμα «παρακαλώ» και όχι κάτι άλλο - ευθύτατα να πει για ποιον από αυτούς τους οκτώ, εννέα ανθρώπους ή και για τις επιπλέον προτάσεις δύο, τριών που έχουν έρθει και από άλλα κόμματα και από το κόμμα του, υπαινίσσεται πως έχει οποιαδήποτε σχέση με πελατειακό σύστημα ή ότι δεν είναι υψηλής αξίας. Προφανώς μπορεί να βρεθούν δέκα συνθέσεις αξίων. Αλίμονο! Όμως επειδή είναι ονομαστικοποιημένα τα πράγματα, επειδή έχουν ονοματεπώνυμο εδώ και δεκαπέντε μέρες κι επειδή μας βλέπει τώρα ο κόσμος κι αυτά όλα περνάνε και δημοσίως, δεν είναι σωστό αβρόχοις ποσί και ξεπερνώντας τα ονόματα, τα οποία ήδη έχουν κατατεθεί, να υπαινισσόμαστε ή να λέμε περί πελατειακού συστήματος και πελατειακών σχέσεων και λοιπά. Αυτό το καλαμπούρι, εάν δεν έχει όνομα και επώνυμο, εκτός αυτού που το εκφέρει, θα σταματήσει σε αυτήν την Αίθουσα. Παρακαλώ πάρα πολύ για ένα - ένα από τα ονόματα τα οποία έχουν κατατεθεί, άσχετα με το αν συμφωνούμε ή διαφωνούμε, ο κ. Αμυράς - δεν μιλάω για κανέναν άλλον - να πει εάν έστω και για έναν ισχύει η βαρύτατη κατηγορία που και προς εμένα προσωπικά και ενδεχομένως και προς την πλειοψηφία εκτόξευσε. Δεν μπορούν αυτά τα πράγματα πλέον να περνάνε χωρίς εξηγήσεις, όταν από την πλευρά μας ακολουθούμε 100% τη θεσμική διαδικασία πρότυπα και χωρίς να έχουμε, δυστυχώς, παρελθόν επ' αυτού από άλλους στην προηγούμενη φάση.
Κυρία Πρόεδρε,…
Κύριε Αμυρά, ορίστε, απαντήστε.
Βεβαίως θα απαντήσω και θα πω: Πρώτον, περιμένω από τον Πρόεδρο της Βουλής επισήμως να καταθέσει τώρα, εδώ, τα ονόματα που εκείνος προτείνει κι όχι η κουβέντα να γίνεται πάνω σε διαρροές που άθελα ή ηθελημένα βγήκανε. Ένα το κρατούμενο. Και, δεύτερον, η πελατειακή οσμή - για να μην κοιτάξω το ευρύτερο περιβάλλον, διορίζονται αδέρφια, ξαδέρφια, πεθερές και συννυφάδες, στο γενικότερο πλαίσιο - προκύπτει διότι λέει ο Πρόεδρος της Βουλής, υποκαθιστώντας εν μέρει και την αυριανή Διάσκεψη των Προέδρων, «θα δώσω περισσότερες θέσεις στο ΕΣΡ να προτείνουν τα κόμματα, για να πετύχω συναίνεση». Είναι ποσοτικό το θέμα ή ποιοτικό; Αυτή είναι η διαφορά μεταξύ της αριστείας, που λέμε εμείς ότι πρέπει να υπάρχει, είτε είναι πέντε οι του ΕΣΡ είτε είναι επτά είτε είναι τρεις. Εάν τα κόμματα πραγματικά έχουν αναλάβει την ευθύνη να βγάλουν αυτήν την ανεξάρτητη αρχή από τον λήθαργο, θα μπορέσουν να συμφωνήσουν. Έχει βεβαίως την πρωτοβουλία των κινήσεων η Κυβέρνηση, αλλά περιμένω από τον κ. Βούτση να καταθέσει εδώ, για τα Πρακτικά, τα επίσημα ονόματα εκείνων που προτείνει και πολύ ευχαρίστως να τοποθετηθούμε. Ευχαριστώ.
Δεν θα υποκαταστήσουμε τώρα εδώ τη Διάσκεψη των Προέδρων και ο καθένας καταλαβαίνει, κύριε Αμυρά, τι είπατε και τι απαντήσατε. Εδώ τώρα, με εσάς, κύριε Βορίδη, λέω ότι δεν έχετε οριστεί ως εισηγητής ή αγορητής. Είναι ο κ. Γεωργαντάς. Σας δίνει τη σειρά του;
Δεν ζητώ με αυτήν τη διάταξη τον λόγο.
Με ποια διάταξη; Δεν έχουμε άλλη διάταξη για ομιλίες. Την ανακοίνωσα από πριν.
Άρθρο 67. Θέλω να μιλήσω για παρεμπίπτον ζήτημα.
Παρεμπίπτον, ωραία. Έχετε δύο λεπτά. Θέλει και δύο υπογραφές.
Σας ενημερώνουν ότι θέλει και δύο υπογραφές. Θα πρότεινα, πριν μπω στη διαδικασία να μαζέψω τις υπογραφές, να μου δώσετε τον λόγο για δύο λεπτά.
Ωραία, θα μου φέρετε όμως και τις υπογραφές. Ευχαριστώ. Ορίστε, έχετε τον λόγο.
Ένα ζήτημα το οποίο δημιουργείται και φαίνεται να είναι τυπικό - και το λέω και στον κύριο Πρόεδρο αλλά και σε εσάς, κυρία Πρόεδρε - , είναι ότι κατατέθηκε μία τροπολογία. Σε ποιο κείμενο κατατέθηκε η τροπολογία; Σε ένα κείμενο κυρώσεως, η οποία συζητείται με ποια διάταξη; Με το 112. Με το άρθρο 112, όπως ξέρετε, είναι περιορισμένη η συζήτηση. Μιλούν οι αρχηγοί των Κοινοβουλευτικών Ομάδων ή οι Κοινοβουλευτικοί Εκπρόσωποι ή όσοι έχουν αντίρρηση. Εξ ου και, κυρία Πρόεδρε, ακολουθήσατε αυτήν τη διαδικασία. Αυτό γίνεται μόνο για τις κυρώσεις διεθνών συμβάσεων, γιατί είναι διαπραγματευμένα κείμενα και η Βουλή δεν μπορεί να παρέμβει. Μα, εδώ εισάγεται μία διάταξη ουσιαστική, μία διάταξη επί της οποίας πρέπει να γίνει συζήτηση και, μάλιστα, διευρυμένη. Πρέπει να εγγραφούν Βουλευτές, πρέπει να γίνει ευρεία συζήτηση, να δούμε τη σκοπιμότητά τους, να δούμε τι εξυπηρετεί. Άρα ήδη εδώ υπάρχει ένα ζήτημα Κανονισμού. Εγώ λέω, λοιπόν, επειδή προφανώς αυτή είναι μία διάταξη εντελώς αποσπασματική, η οποία αφορά τώρα ένα περιορισμένου πεδίου ζήτημα - αυξάνω τα επτά μέλη του ΕΣΡ στα εννέα - , προσέξτε τι ζητήματα δημιουργούνται. Λέτε, σεβαστή κυρία Πρόεδρε, «μα, ξέρετε, έγινε οκτακομματική η Βουλή και, επομένως, τώρα τι να κάνουμε;». «Να τα αυξήσουμε, για να υπάρξει και να κτιστεί», λέει ο κύριος Πρόεδρος, «η απαιτούμενη συναίνεση». Αυτό δεν λέτε, κύριε Πρόεδρε;
Βεβαίως.
Ξέρετε τι λέει επ' αυτού το Σύνταγμα; Κατ' αρχάς, το Σύνταγμα δεν θέλει 4/5. Ξέρετε τι λέει ο συνταγματικός νομοθέτης; Ομοφωνία εύχεται. Ομοφωνία εύχεται κατά μείζονα λόγο. Θέλει 100% συναίνεση. Αυτό, δηλαδή, τι σημαίνει; Ότι θα αυξάνουμε συνεχώς τα μέλη, προκειμένου να επιτευχθεί αυτή η ομοφωνία; Η έννοια της συναινέσεως του 80% είναι για να συμφωνήσουν οι πολιτικές δυνάμεις σε πρόσωπα ακέραια, σε πρόσωπα τα οποία εκφράζουν το σύνολο, σε πρόσωπα πλατιάς και ευρείας συναινέσεως. Εκεί είναι η συζήτηση που πρέπει να διεκδικήσετε, στην ευρεία συναίνεση επί των προσώπων. Διερωτώμαι, όμως, κυρία Πρόεδρε, αν οικοδομείται αυτή η συναίνεση, όταν η Κυβέρνηση, για ένα ζήτημα που από τη συνταγματική ερμηνεία μας προκύπτει ότι θέλει, ο συνταγματικός νομοθέτης και η έννομή μας τάξη, ευρεία συναίνεση, έρχεται και νομοθετεί ο κύριος Υπουργός, αδιαφορώντας πλήρως για τις σκέψεις, τις ενστάσεις και τις προτάσεις της Αντιπολίτευσης. Έτσι θα την οικοδομήσετε τη συναίνεση, κύριε Υπουργέ; Δεύτερον, οικοδομείται η ευρεία συναίνεση που θέλει ο νομοθέτης, όταν ουσιαστικά έρχεται να μας πει να συνομολογήσουμε - ωραία το εξέθεσε ο κ. Δένδιας - λέγοντας: «Ε, θα σας δώσουμε και δύο θέσεις παραπάνω για να πείτε το «ναι».»; Αυτό είναι το νόημα του συνταγματικού νομοθέτη; Προφανώς, λοιπόν, δεν είναι αυτό. Λέω, λοιπόν, κυρία Πρόεδρε, ότι εδώ με αυτήν τη νομοθετική παρέμβαση, που κάνει ακριβώς πριν από τη Διάσκεψη των Προέδρων, δεν συμβάλλει ο κύριος Υπουργός. Χειροτερεύει τα πράγματα. Εξακολουθεί να φέρεται αλαζονικά. Εξακολουθεί να φέρεται μονομερώς. Τελειώνω με την πιο κριτική και επικριτική παρατήρηση του αξιοτίμου κυρίου Προέδρου της Βουλής. Τι έρχεται και μας λέει; Εάν δεν συναινείτε ουσιαστικά με εμάς και τις προτάσεις μας, συναινείτε με τη διατήρηση του αδιαφανούς και διαπλεκόμενου καθεστώτος αδειών στην τηλεόραση. Αυτό μας λέτε.
Αύριο αυτά.
Ναι, αυτό θα μας το πείτε αύριο. Εμείς, λοιπόν, επ' αυτού να σας απαντήσουμε προκαταβολικώς. Ζητούμε ευρύ διάλογο όσο θέλετε και πλατιά συζήτηση, την οποία, όμως, ο κύριος Υπουργός δεν έκανε ούτε έλαβε υπ' όψιν του τις παρατηρήσεις της Αντιπολίτευσης. Επίσης - προσέξτε - ζητούμε, βεβαίως, πρόσωπα κύρους και αδιάβλητα και ανεξάρτητα για τη στελέχωση του ΕΣΡ, αλλά συναίνεσή μας σε μεθοδεύσεις οικοδόμησης του κομματικού κράτους του ΣΥΡΙΖΑ από τη Νέα Δημοκρατία δεν πρόκειται να έχετε.
Κύριε Βορίδη, θέσατε ένα παρεμπίπτον ζήτημα, για το οποίο αποφασίζει ο Πρόεδρος - η Πρόεδρος εν προκειμένω - τι θα γίνει, αν θα το θέσει σε ψηφοφορία διά ανατάσεως και λοιπά. Ποιο είναι το θέμα, λοιπόν; Ποιο είναι το θέμα που θα θέσω με δύο λέξεις;
Επιτρέψτε μου. Είναι ποια διαδικασία εφαρμόζεται. Κατά την εισαγωγή - αυτό είναι το παρεμπίπτον - του νομοσχεδίου η διαδικασία, με την οποία η Διάσκεψη των Προέδρων αποφάσισε να συζητήσουμε το νομοσχέδιο, είναι η διαδικασία του άρθρου 112 του Κανονισμού της Βουλής.
Του άρθρου 108.
Εφαρμόζει το άρθρο 112, που παραπέμπει στο 108.
Ακριβώς αυτό είναι το παρεμπίπτον.
Εγώ λέω, λοιπόν, ότι αυτή η διαδικασία είναι περιορισμένη συζήτηση. Ισχύει, όμως, μόνο για την κύρωση διεθνών συμβάσεων. Εδώ εισάγεται ουσιαστική διάταξη τυπικού νόμου. Θα εφαρμόσετε τώρα την κανονική διαδικασία για τη συζήτηση αυτή;
Όχι. Μα, την εξήγησα στην αρχή. Δεν είχατε έρθει, κύριε Βορίδη.
Μα την εφαρμόζετε, κυρία Πρόεδρε!
Εμάς η θέση μας, λοιπόν, είναι εδώ ότι πρέπει, εφόσον δεχθεί η Βουλή να ξεπεράσει το εκπρόθεσμο, να ανοίξει πλήρως τη συζήτηση, να ανοίξει κατάλογος ομιλητών, να μιλήσουν οι συνάδελφοι, να μιλήσουν οι Κοινοβουλευτικοί Εκπρόσωποι.
Όχι, σε όλες τις αντίστοιχες διαδικασίες, κύριε Βορίδη…
Παραβιάζετε τις διατάξεις του Κανονισμού με τις οποίες ψηφίζουμε διατάξεις τυπικού νόμου!
Σε όλες τις αντίστοιχες διαδικασίες έχουν πάρει τον λόγο μόνο ειδικοί αγορητές, εισηγητές ή Κοινοβουλευτικοί Εκπρόσωποι.
Μόνο σε κύρωση, κυρία Πρόεδρε!
Για τη συζήτηση μιλάμε.
Ελάτε να τα δείτε εδώ, κύριε Βορίδη. Εσείς τα κάνατε επί της δικής σας κυβέρνησης, για να ξέρετε πώς κάνατε τις αντίστοιχες τροπολογίες για θέματα άσχετα με τις κυρώσεις των συμφωνιών.
Κυρία Πρόεδρε, θέλω κι εγώ τον λόγο
Κύριε Γεωργαντά, έχουμε χρόνο. Δεν θα έχετε πρόβλημα. Θα δώσω τώρα τον λόγο στον κ. Παππά, για να τοποθετηθεί επ' αυτών.
Ο κ. Παρασκευόπουλος να πάρει τον λόγο, κυρία Πρόεδρε.
Μόνο ένα θέμα θέλω να θίξω, κυρία Πρόεδρε, για τη σύμβαση έκδοσης. Εκτός εάν κρίνετε ότι πρέπει να τελειώσει ο κ. Παππάς το θέμα και να πάρω τον λόγο μετά.
Εντάξει, πείτε ό,τι θέλετε.
Για δύο λεπτά μόνο, θα ήθελα να πω ότι νομίζω πως δεν πρέπει να μιλάμε για «παζάρι», αλλά για μια διευκόλυνση της συναίνεσης, στο μέτρο που είναι δυνατόν πλέον να έχουμε μια διευρυμένη σύνθεση σε ό,τι αφορά στο εθνικό ραδιοτηλεοπτικό συμβούλιο. Η διευρυμένη σύνθεση είναι αυτή, η οποία δίνει τη δυνατότητα όχι μόνο στην αξιοκρατία και στην αριστεία αλλά επίσης και στην πολιτική να εκφραστεί ενώπιον της επιλογής της συνθέσεως του ΕΣΡ. Δεν έχω να προσθέσω κάτι άλλο σε ό,τι αφορά στην τροπολογία. Επομένως, μπορούμε να περάσουμε στο θέμα της συμβάσεως εκδόσεως. Η σύμβαση έκδοσης υπογράφηκε το 1999 μεταξύ της χώρας μας και του Καναδά, χωρίς την απαραίτητη περίσκεψη και χωρίς τον απαραίτητο χρόνο ώστε να επιληφθούν επαρκώς μεταφραστικά προβλήματα τα οποία υπήρχαν. Αυτό σημαίνει ότι υπήρχε ανάγκη να γίνει και αυτή η μεταφραστική επεξεργασία. Η ταχύτητα οφειλόταν στο ταξίδι του Έλληνα Υπουργού Εξωτερικών τότε στον Καναδά. Υπογράφτηκε, λοιπόν, η σύμβαση χωρίς να λυθούν τα μεταφραστικά ζητήματα των τριών γλωσσών και αφέθηκε η επίλυση των προβλημάτων και η πραγματοποίηση των αναγκαίων αλλαγών σε χρόνο μετά την υπογραφή της συμβάσεως. Ωστόσο, από το ελληνικό Κοινοβούλιο η σύμβαση τελικά κυρώθηκε το έτος 2002 με τον ν. 3008, χωρίς να έχουν γίνει οι μεταφραστικές επεμβάσεις. Στη συνέχεια αδρανήσαμε και οι δύο χώρες και μόνο το 2012 ο Καναδάς ειδοποίησε τη χώρα μας ότι υπάρχουν μεταφραστικά προβλήματα, τα οποία δημιουργούν ουσιαστικές δυσκολίες στην εφαρμογή της Συμβάσεως. Μας κάλεσε τότε να τα δούμε μαζί και τα είδαμε σε τηλεδιάσκεψη. Συμφωνήθηκαν οι μεταφραστικές επεμβάσεις και στη συνέχεια ο Καναδάς, πρώτος, κύρωσε τη σύμβαση και στη συνέχεια, σήμερα, ερχόμαστε και εμείς να κυρώσουμε από τη δική μας πλευρά το τροποποιημένο κείμενο. Το δεδομένο είναι ότι πριν από την υπογραφή του τροποποιημένου κειμένου η Σύμβαση Έκδοσης η οποία εφαρμόζεται είναι η παλαιά, αυτή του 1910, η οποία είχε υπογραφεί μεταξύ της χώρας μας και της Μεγάλης Βρετανίας, της Ιρλανδίας και των εκείθεν των θαλασσών βρετανικών κτήσεων. Οπότε, νομίζω ότι ήταν αυτονόητο ότι δεν υπήρχε δυνατότητα παράτασης του παλαιού καθεστώτος. Ευχαριστώ πολύ.
Κατόπιν της τοποθέτησης του κ. Βορίδη για το παρεμπίπτον θέμα, ότι πρέπει να συζητηθεί με μια άλλη διαδικασία, δηλαδή να γίνει κατάλογος ομιλητών κ.λπ., επειδή κρίνω ότι ήδη έχει περάσει μιάμιση ώρα με το θέμα της συζήτησης, έχουν τοποθετηθεί οι περισσότεροι εκπρόσωποι των κομμάτων, τα επιχειρήματα επαναλαμβάνονται και είναι ταυτόχρονα τα ίδια, θεωρώ ότι μπορώ να θέσω το θέμα σε ψηφοφορία.
Κυρία Πρόεδρε, δεν ακούστηκε…
Κύριε Γεωργαντά, θέλετε τον λόγο;
Συνολικά επί της κυρώσεως, κυρία Πρόεδρε, δεν έχω τοποθετηθεί.
Ορίστε, έχετε τον λόγο για τρία λεπτά. Θα τοποθετηθείτε για το παρεμπίπτον ή συνολικά;
Μου δίνετε τον λόγο, κυρία Πρόεδρε;
Ναι, κύριε Γεωργαντά.
Κυρία Πρόεδρε, επί της κυρώσεως, όπως αναφέραμε και στην επιτροπή, δεν έχει καμμία αντίρρηση η Νέα Δημοκρατία. Όμως, είμαι υποχρεωμένος να πω δύο πράγματα και εγώ επί της τροπολογίας και μάλιστα επί της ουσίας. Η αιτιολογική έκθεση της τροπολογίας αναφέρει ως λόγο της αύξησης των μελών του ΕΣΡ τις αυξημένες αρμοδιότητες τις οποίες πρόκειται να έχει με βάση τον ν. 4339. Αυτή είναι η επίσημη αιτιολόγηση της τροπολογίας. Όμως, εδώ ακούστηκε - και νομίζω ότι όλοι το καταλαβαίνουμε - ότι ουσιαστικός σκοπός είναι να μπορέσει μέσω - θα μου επιτραπεί η έκφραση - συναλλαγών και συμφωνιών να επέλθει μία συμφωνία στη σύνθεση του ΕΣΡ. Το παραδέχθηκε εκπρόσωπος κόμματος της ελάσσονος Αντιπολίτευσης. Κυρία Πρόεδρε, όταν η Κυβέρνηση επισήμως λέει ότι είναι δύσκολο να βρεθεί μία συμφωνία για επτά μέλη, φανταστείτε πόσο δυσκολότερο είναι να βρεθεί μία συμφωνία για εννέα μέλη. Άρα από μόνο του αυτό που φέρνει σήμερα η Κυβέρνηση, είναι αντιφατικό σε σχέση με την επιχειρηματολογία, δηλαδή δεν κατορθώνουμε να βρούμε επτά μέλη, αλλά θα μπορέσουμε να βρούμε εννέα. Γιατί θα μπορέσουμε να βρούμε εννέα μέλη; Διότι με τα εννέα μέλη θα μπορέσουμε να δώσουμε τη δυνατότητα και σε άλλα κόμματα να ορίσουν ένα από αυτά. Η συναίνεση, η οποία απαιτεί το Σύνταγμα, δεν είναι ποσοτική, δεν είναι αριθμητική, είναι ποιοτική και θα συμφωνήσω με τον εκπρόσωπο του Ποταμιού. Κυρία Πρόεδρε, η συναίνεση επιτυγχάνεται με την πρόταση των προσώπων, των υποψηφίων για να πληρούν αυτές τις θέσεις, με το κύρος τους, με τα εχέγγυα τα οποία προσφέρει η προσωπικότητά τους και η επιστημοσύνη τους. Νομίζω, λοιπόν, ότι με το να ερχόμαστε εδώ σήμερα και να λέμε ότι η αύξηση των μελών από επτά σε εννιά είναι αυτή που θα δώσει τη δυνατότητα μιας συναίνεσης κοροϊδεύουμε και τους εαυτούς μας αλλά και τον ελληνικό λαό. Εάν θέλει κάτι να πει ευθέως η Κυβέρνηση, ας το πει. Άλλως, ας μην επιδιώκει συναινέσεις με αιφνιδιασμούς και με τέτοιες μεθοδεύσεις. Ευχαριστώ πολύ.
Κατ' αρχάς, να κάνω γνωστό στο Σώμα ότι δεκαεπτά Βουλευτές της Νέας Δημοκρατίας υπέβαλαν αίτημα ονομαστικής ψηφοφορίας, πράγμα που σημαίνει ότι κρίνουν ότι η συζήτηση επί της τροπολογίας είναι ουσιαστική και νόμιμη και θέτουν ζήτημα ονομαστικής ψηφοφορίας για να μετρήσουμε πόσοι θα ψηφίσουμε υπέρ ή κατά. Σε κάθε περίπτωση, νομίζω, αν είναι και αληθή όσα δημοσιοποιήθηκαν σήμερα στο διαδίκτυο, ότι το πρόβλημα της Νέας Δημοκρατίας είναι να παραιτηθεί ο Υπουργός από τις αρμοδιότητες που έχει από τον νόμο που ψηφίστηκε, προκειμένου να γίνει δυνατή η συζήτηση… [[Θόρυβος από την πτέρυγα της Νέας Δημοκρατίας]] Κύριοι συνάδελφοι, αυτό ως κίνηση δε συνάδει με την ασημαντότητα της ρύθμισης.
Γιατί κάνετε ουσιαστική τοποθέτηση; Το είχαμε ξεπεράσει αυτό! Ήταν στην προηγούμενη Προεδρία.
Κυρία Πρόεδρε, συγγνώμη…
Κύριε Γεωργαντά, θα δώσω τον λόγο στον Υπουργό να τα πει, απλώς...
Δεν είστε Πρόεδρος του ΣΥΡΙΖΑ, είστε Πρόεδρος του Κοινοβουλίου. Επιτέλους, πρέπει να προσαρμόζεστε στα καθήκοντά σας!
Δεν είμαι Πρόεδρος ούτε θέλω να είμαι.
Μα, δεν είναι η δουλειά σας αυτή!
Αυτό που θέλω να πω είναι ότι επειδή ήδη έχει γίνει μία πόλωση, ενώ τα επιχειρήματα είναι πάρα πολύ αδύναμα, ήδη είπε ο κ. Γεωργαντάς…
Συγγνώμη, εσείς θα το κρίνετε αυτό; Θα κρίνετε την τοποθέτηση του εισηγητή;
Τα επτά ή τα εννιά δεν έχουν διαφορά.
Έχετε το δικαίωμα του σχολιασμού;
Εν πάση περιπτώσει, μη διαμαρτύρεστε. Είστε… Εγώ θα δώσω τον λόγο στον κύριο Υπουργό για να τοποθετηθεί και επί του αιτήματος αυτού, αλλά και συνολικά επί όσων ακούστηκαν και θα αποφασίσουμε στη συνέχεια για το τι θα κάνουμε.
Το Προεδρείο δεν έχει άποψη για ονομαστική ψηφοφορία. Η Αξιωματική Αντιπολίτευση δικαιούται να καταθέσει αίτημα για ονομαστική ψηφοφορία και εσείς το εφαρμόζετε.
Ο Υπουργός δεν έχει άποψη; Ναι, κυρία Μπακογιάννη, τα ξέρουμε αυτά. Δεν θα μας μάθετε εσείς. Σχολιάζω, μπορώ να σχολιάζω παρεμπιπτόντως.
Ζηλέψατε τη δόξα της Ζωής!
Δεν αναλαμβάνω άλλα καθήκοντα! Δεν αντικαθιστώ ούτε υποκαθιστώ ρόλους! Κάντε υπομονή!
Εμείς είμαστε στην Αίθουσα του Κοινοβουλίου και είμαστε υποχρεωμένοι να προασπίζουμε τα δημοκρατικά δικαιώματά μας!
Εσείς τώρα τι κάνετε, κύριε Τζαβάρα και όλοι εκεί; Εσείς ούτε σε αμφιθέατρο δεν είσαστε! Θα έλεγα σε τι νομίζετε ότι είστε. [[Θόρυβος από την πτέρυγα της Νέας Δημοκρατίας]] Και αυτό, το να φωνασκείτε, από ποιον Κανονισμό προκύπτει; Κύριε Παππά, έχετε τον λόγο.
Ελπίζω και εύχομαι αυτή η κίνηση να μην είναι προμήνυμα άρνησης συναινέσεως για τη διαμόρφωση και τη στελέχωση του Εθνικού Συμβουλίου Ραδιοτηλεόρασης. Ελπίζω και εύχομαι ότι θα το διαπιστώσουμε πάρα πολύ σύντομα. Ο ομιλών προφανώς, προφανέστατα ουδέποτε ανακατεύθηκε - μετά τη ψήφιση του νόμου, βεβαίως - στη στελέχωση του Εθνικού Συμβουλίου Ραδιοτηλεόρασης, διότι δεν είναι αρμοδιότητα της Κυβερνήσεως. Γνωρίζουμε ότι το Προεδρείο της Βουλής έχει κάνει τεράστιες προσπάθειες για την εξεύρεση συναινέσεων. Δόθηκε πάρα πολύ μεγάλος χρόνος να τελειώσουν οι εσωκομματικές σας διαδικασίες. Δεν καταλαβαίνω, κύριε Βορίδη, γιατί οι βολές περί έλλειψης διάθεσης συναινέσεων. Βεβαίως, και εμείς θα μπορούσαμε να επισπεύσουμε. Όμως, δεν κάναμε τίποτα τέτοιο. Ολοκληρώσατε την εσωκομματική σας διαδικασία, έχετε νέα ηγεσία που καλείται να δείξει δείγματα γραφής και νομίζω ότι πάρα πολύ όμορφα θα μπορέσει αύριο η Διάσκεψη των Προέδρων να συγκροτήσει το Εθνικό Συμβούλιο Ραδιοτηλεόρασης και να προχωρήσει η διαδικασία της αδειοδότησης, στην οποία φαντάζομαι θα είστε υπέρ για το ότι πρέπει να γίνει διαγωνισμός. Λέω ξανά ότι ελπίζω και εύχομαι.
Τα έχουμε πει αυτά.
Άρα θα σας έλεγα ότι δεν θα πρέπει να χρησιμοποιούμε διαδικαστικά επιχειρήματα και να επικαλούμαστε τον Κανονισμό της Βουλής όταν η ουσία βρίσκεται αλλού. Βεβαίως, ο Κανονισμός της Βουλής πρέπει να τηρείται. Επιτρέψτε μου, όμως, να σας πω ότι σε κύρωση πράξης νομοθετικού περιεχομένου που αφορά την ΓΓΔΕ υπήρξαν τρεις τροπολογίες, στις 16-10-2014.
Δεν είναι το ίδιο.
Κύρωση Σύμβασης δωρεάς στο Νοσοκομείο Αγίων Αναργύρων, πέντε τροπολογίες, στις 5-8-2014.
Δεν είναι το ίδιο.
Κύρωση που αφορά την «ΚΑΒΑΛΑ OIL», εννέα τροπολογίες.
Δεν είναι το ίδιο.
Δεν είναι διεθνής σύμβαση αυτή.
Εντάξει, εντάξει. Όποιος δεν θέλει να ζυμώσει, δέκα μέρες κοσκινίζει, λέω εγώ!
Σας παρακαλώ, κύριοι συνάδελφοι, κάντε λίγη ησυχία και υπομονή.
Νομίζω, λοιπόν, ότι ολοκληρώνεται μία συζήτηση. Σας καλώ να αναλογιστείτε αν αυτή η τροπολογία διευκολύνει τη συναίνεση στην οποία και εσείς ορκίζεστε ή την εμποδίζει. Είναι σαφές ότι τη διευκολύνει, διότι περισσότερες προτάσεις μπορούν να εισακουστούν. Νομίζω ότι ρίχνει και το επίπεδο ένα επιχείρημα που λέει «πάρε εσύ το δικό μου, να βάλω εγώ το δικό σου και να τα βρούμε κάπου στη μέση». Δεν είναι επιχείρημα αυτό. Προφανώς ακούγονται γνώμες απ' όλες τις πτέρυγες. Βεβαίως και νομίζω ότι υπάρχει καλή διάθεση για να καταλήξουμε. Εδώ θα κριθούμε όλοι. Ευχαριστώ πολύ.
Έχει κατατεθεί από τους συναδέλφους της Νέας Δημοκρατίας αίτηση ονομαστικής ψηφοφορίας επί της τροπολογίας. Κηρύσσεται περαιωμένη η συζήτηση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Κύρωση των διορθωτικών τροποποιήσεων της Σύμβασης Έκδοσης μεταξύ της Κυβέρνησης της Ελληνικής Δημοκρατίας και της Κυβέρνησης του Καναδά δι' ανταλλαγής ρηματικών διακοινώσεων». Συνεπώς δέχεστε στο σημείο αυτό να διακόψουμε τη συνεδρίαση για αύριο Τρίτη 19 Ιανουαρίου και ώρα 13.00΄, για να διεξαχθεί η ονομαστική ψηφοφορία και να ολοκληρωθεί η ψήφιση του σχεδίου νόμου και της τροπολογίας;
Κυρία Πρόεδρε, μου επιτρέπετε; Προς διευκόλυνση των εξ επαρχίας συναδέλφων, μήπως θα ήταν φρονιμότερο να γίνει η συνεδρίαση στις έξι ή επτά το απόγευμα;
Αφού δεν υπάρχει κάτι άλλο στην ημερήσια διάταξη, παίρνω την πρωτοβουλία και σας λέω ότι αύριο στις 18.00΄ το απόγευμα θα κάνουμε την ονομαστική ψηφοφορία.
Κυρία Πρόεδρε, θα ήθελα τον λόγο.
Ο κ. Παρασκευόπουλος έχει τον λόγο.
Κυρία Πρόεδρε, θέλω απλώς να πω ότι ο τίτλος πρέπει να διαμορφωθεί πλέον ως εξής: «Κύρωση των διορθωτικών τροποποιήσεων της Σύμβασης Έκδοσης μεταξύ της Κυβέρνησης της Ελληνικής Δημοκρατίας και της Κυβέρνησης του Καναδά δι' ανταλλαγής ρηματικών διακοινώσεων και άλλες διατάξεις».
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και πέντε συνοδοί εκπαιδευτικοί από το 1ο Γυμνάσιο Πολίχνης Θεσσαλονίκης. Η Βουλή τούς καλωσορίζει.
Εισερχόμεθα στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πρώτη θα συζητηθεί η με αριθμό 380/12-1-2016 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Υποδομών, Μεταφορών και Δικτύων, σχετικά με την επέκταση μίσθωσης ακινήτου του Δήμου Σαρωνικού στην εταιρεία «VODAFONE Α.Ε.». Κύριε Σκουρολιάκο, έχετε τον λόγο.
Ευχαριστώ, κυρία Πρόεδρε. Κύριε Υπουργέ, η ερώτηση αυτή είχε γίνει γραπτώς κατά την προηγούμενη περίοδο, στις 23-06-2015, και δεν πρόλαβε να απαντηθεί λόγω των εκλογών. Την επαναφέρουμε ως επίκαιρη. Έχει να κάνει με την επέκταση της μίσθωσης ακινήτου του Δήμου Σαρωνικού στην εταιρεία «VODAFONE». Στις 18 Μαρτίου 2015 συνεδρίασε το δημοτικό συμβούλιο Σαρωνικού. Το έκτο θέμα της ημερήσιας διάταξης του δημοτικού συμβουλίου είχε να κάνει με τη λήψη απόφασης περί παράτασης του ιδιωτικού συμφωνητικού μίσθωσης στην εταιρεία κινητής τηλεφωνίας «VODAFONE». Το δημοτικό συμβούλιο του Σαρωνικού, χωρίς να λάβει υπ' όψιν του τις κατά το παρελθόν έντονες αντιδράσεις των κατοίκων στην περιοχή του Ελαιώνα Σαρωνικού, όπου έχει τοποθετηθεί η κεραία, αποφάσισε, σύμφωνα με την εισήγηση της οικονομικής επιτροπής, την παράταση του συμφωνητικού μίσθωσης για εννέα έτη και μάλιστα, με μείωση του καταβαλλόμενου μηνιαίου μισθώματος κατά 20%. Με βάση τα παραπάνω, ερωτάσθε, πρώτον, αν τηρείται η νομοθεσία σχετικά με τις θέσεις και τους όρους εγκατάστασης για κεραίες που τοποθετούνται κοντά σε οικισμούς και, δεύτερον, αν υπάρχει έκθεση του εθνικού παρατηρητηρίου ηλεκτρομαγνητικών πεδίων για τις επιπτώσεις της ηλεκτρομαγνητικής ακτινοβολίας στους κατοίκους της περιοχής. Ευχαριστώ.
Κύριε Σπίρτζη, έχετε τον λόγο για μια πρώτη απάντηση, για τρία λεπτά.
Ευχαριστώ, κυρία Πρόεδρε. Ως προς τον τύπο, αγαπητέ Πάνο, σας διαβιβάζουμε τις απαντήσεις των αρμόδιων φορέων. Συγκεκριμένα, σύμφωνα με την ΕΕΤΤ, υπάρχει άδεια και ενημερώνει στο έγγραφό της για την ιστοσελίδα που είναι αναρτημένες όλες οι αδειοδοτήσεις κατασκευής κεραιών, τα στοιχεία, τα πιστοποιητικά πληρότητας και τροποποίησης αδειών, όπου μπορεί να έχει πρόσβαση κάθε πολίτης. Επίσης, θα σας καταθέσω τα έγγραφα του δήμου Σαρωνικού και της Ανεξάρτητης Αρχής Ατομικής Ενέργειας, η οποία έχει κάνει ήδη μετρήσεις - αν θυμάμαι καλά - δύο φορές, απ' ό,τι φαίνεται στο έγγραφό της, και μετά τη δική μας όχληση θα ξανακάνει. Τα καταθέτω όλα αυτά στα Πρακτικά, για να ενημερωθούν και οι πολίτες της ευρύτερης περιοχής. [[Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτά ως προς τον τύπο. Τώρα ως προς την ουσία. Λειτουργεί ήδη ένα παρατηρητήριο τιμών για την ακτινοβολία, το οποίο στηρίζουμε και θα αναπτύξουμε περαιτέρω τη λειτουργία του και το θεσμικό πλαίσιο λειτουργίας του. Ο στόχος είναι να γνωρίζουν όλοι - υπηρεσίες και πολίτες - τα ακριβή επίπεδα εκπομπής και ακτινοβολίας και τις μετρήσεις. Το δεύτερο είναι το θεσμικό πλαίσιο που έχουμε, δηλαδή ο σημερινός νόμος, ο οποίος εφαρμόζει οριζόντια για όλες τις περιοχές χαμηλότερα όρια - αυτή είναι η αλήθεια - από τις ευρωπαϊκές τιμές. Συγκεκριμένα, προβλέπεται όριο εκπομπής το 70%. Προβλέπονται, μάλιστα, ακόμα χαμηλότερα όρια εκπομπής, όταν κοντά στις κεραίες υπάρχουν ευαίσθητες εγκαταστάσεις, δηλαδή πηγαίνει στο 60%. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κυρία Πρόεδρε, ολοκληρώνω, γιατί δεν θα χρειαστεί να δευτερολογήσω. Παρά ταύτα, η άποψή μας είναι ότι αυτά τα επίπεδα δεν μπορεί να εφαρμόζονται σε όλη τη χώρα οριζόντια. Δηλαδή, δεν μπορεί να είναι τα ίδια εντός των αστικών περιοχών, των περιαστικών περιοχών ή των περιοχών όπου δεν έχουμε καθόλου δραστηριότητες σαν κι αυτές που έχουμε μέσα στις πόλεις μας. Για να εφαρμοστεί αυτή η πολιτική, δυστυχώς δεν υπάρχει εύκολος τρόπος. Επομένως θα πρέπει να πυκνώσουν τα κεραιοσυστήματα. Αυτό θέλουμε να το κάνουμε θεσμικά προβλέποντας όχι από την αγορά αλλά από τον νόμο, τη συνεγκατάσταση κεραιοσυστημάτων των διαφόρων εταιρειών. Θα πρέπει να πυκνώσουν αλλά να έχουν πολύ μικρότερη ακτινοβολία, για να έχουν πολύ μικρότερα όρια εκπομπής, ειδικά μέσα στις αστικές περιοχές. Όσον αφορά στις αγροτικές περιοχές, δεν μας νοιάζει και τόσο πολύ. Τέλος, οι αδειοδοτήσεις των κεραιοσυστημάτων θα επανέλθουν ως αρμοδιότητα στο Υπουργείο. Δυστυχώς η ΕΕΤΤ σ' αυτό τον τομέα δεν τα έχει καταφέρει. Χιλιάδες άδειες είναι σε εκκρεμότητα και θα ενταχθούν, όχι ως τυπική αρμοδιότητα αλλά ως ουσιαστική, για να μην είναι σε παρανομία οι κεραίες ή για να μην υπάρχουν παράνομες κεραίες, όπου έχουν γίνει, μέσα από ένα διαφανές ηλεκτρονικό σύστημα, που έχει προβλεφθεί για όλες τις αδειοδοτήσεις, που προβλέπονται και για τα κτήρια και για τις υπόλοιπες δραστηριότητες που υπάρχουν. Ευχαριστώ πολύ.
Ορίστε, κύριε Σκουρολιάκο, έχετε τον λόγο για τρία λεπτά.
Ευχαριστώ, κυρία Πρόεδρε. Κύριε Υπουργέ, ευχαριστώ για την απάντησή σας, αλλά πρέπει να επιμείνω και να κάνω σαφές ότι είναι κατοικημένη περιοχή. Υπάρχουν σπίτια και σχολεία. Είναι ψηλά, έτσι ώστε να έχει άνοιγμα όχι μόνο προς τη Σαρωνίδα αλλά και προς την Ανάβυσσο από τη μια μεριά και προς το Λαγονήσι από την άλλη. Κατά τη γνώμη μας, λοιπόν, υπάρχει άμεσος κίνδυνος και γι' αυτό θα πρέπει ίσως να προσαρμοστεί σε νεότερα στοιχεία η άδεια και όλη η φροντίδα που χρειάζεται. Θέλω να σημειώσω ότι παρά το ότι ο Παγκόσμιος Οργανισμός Υγείας έχει προτείνει όρια αποδεκτής έκθεσης του κοινού στην ηλεκτρομαγνητική ακτινοβολία και το Συμβούλιο της Ευρωπαϊκής Ένωσης έχει εκδώσει τη σύσταση 1999/519/ΕΚ με βάση τις κατευθυντήριες γραμμές της διεθνούς Επιτροπής για την προστασία από τις μη ιονίζουσες ακτινοβολίες, σήμερα παρατηρείται μία μεγάλη ανομοιομορφία ως προς τα όρια αποδεκτής έκθεσης, με αποτέλεσμα αρκετές χώρες και μεγάλες πόλεις να έχουν θεσπίσει πολύ αυστηρότερα όρια από τα προτεινόμενα. Ο Συνήγορος του Πολίτη, μάλιστα, στην ειδική έκθεσή του το 2003, δίνοντας έμφαση στην αρχή της προφύλαξης, αναφέρθηκε αναλυτικά στα προβλήματα, που προκύπτουν από τα υψηλά επιτρεπόμενα όρια της εκπεμπόμενης ηλεκτρομαγνητικής ακτινοβολίας και από τα θέματα νομιμότητας τοποθέτησης και λειτουργίας αυτών των κεραιών. Παρά την προσπάθεια που έγινε με τον ν. 3431/2006 για τη ρύθμιση αυτών των θεμάτων, δεν επήλθαν τα προσδοκώμενα αποτελέσματα, αφού δεν ελήφθησαν υπ' όψιν οι απόψεις του Συνηγόρου του Πολίτη και της επιστημονικής κοινότητας. Νομίζω ότι σ' αυτή την κατηγορία ανήκει και το θέμα για το οποίο συζητούμε. Οπότε περιμένουμε, πραγματικά, να δείτε ξανά το θέμα και να εναρμονίσετε τα στοιχεία στις τρέχουσες ανάγκες. Σας ευχαριστώ πολύ.
Θα συζητήσουμε την τρίτη με αριθμό 363/11-1-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τις προθέσεις του Υπουργείου για επανεξέταση της επιβολής ειδικού φόρου κατανάλωσης στο κρασί. Θα απαντήσει ο Αναπληρωτής Υπουργός κ. Τρύφωνας Αλεξιάδης. Ορίστε, κύριε Κεγκέρογλου, σε πρώτη φάση έχετε δύο λεπτά για να τοποθετηθείτε.
Ευχαριστώ, κυρία Πρόεδρε. Κύριε Υπουργέ, ο ειδικός φόρος στο κρασί ναρκοθετεί τον αμπελοοινικό τομέα. Αυτό το υποστηρίξαμε όλες σχεδόν οι πολίτικες δυνάμεις, ακόμη και Βουλευτές της Συμπολίτευσης σε αυτή την Αίθουσα, όταν είχατε φέρει τη σχετική ρύθμιση. Αυτό φωνάζουν με όλη τους τη δύναμη οι άνθρωποι του αμπελοοινικού τομέα. Ο φόρος αυτός είναι άδικος, αντιαναπτυξιακός και επιπλέον ανεφάρμοστος. Ως εκ τούτου, δεν θα επιτελέσει καν τον ρόλο του ως ένας νέος εισπρακτικός μηχανισμός του Υπουργείου Οικονομικών. Αντίθετα, θα διαλύσει έναν πολύ σημαντικό παραγωγικό τομέα, έναν πολύ σημαντικό κλάδο και, μάλιστα, ανερχόμενο. Κι αυτό θα έχει αρνητικές οικονομικές συνέπειες εν τέλει. Σας ζητούμε να πράξετε το αυτονόητο, να πάρετε πίσω αυτή τη διάταξη ή, αν αυτό δεν είναι εφικτό για λόγους, που έχουν να κάνουν με τη συμφωνία με τους εταίρους, να αναστείλετε για έναν χρόνο την εφαρμογή αυτού του νόμου. Στον έναν χρόνο θα μπορέσετε και να ξανασκεφτείτε το μέτρο αυτό καθαυτό, επί της ουσίας, αλλά και να επανεξετάσετε τον τρόπο εφαρμογής του. Ο φόρος αυτός είναι ανεφάρμοστος. Κι αυτό φαίνεται γιατί μικρές οινοποιητικές επιχειρήσεις, μικρομεσαίες με κάτω από εκατό τόνους - αλλά όχι μόνο αυτές με κάτω από εκατό τόνους μα και μεγαλύτερες - δεν μπορούν, ακόμα κι αν θέλουν, να δημιουργήσουν φορολογική αποθήκη, γιατί χρειάζονται επενδύσεις. Δεν είναι απλά τυπικό το θέμα. Δεν είναι λογιστικό. Χρειάζονται εγγυήσεις από τις τράπεζες. Δεν υπάρχουν όλα αυτά. Όσον αφορά τώρα επιχειρήσεις, που είναι κάτω από εκατό τόνους και τους δίνεται - υποτίθεται - το δικαίωμα να μην έχουν, τους υποχρεώνετε να προκαταβάλλουν τον φόρο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ λίγο χρόνο από τη δευτερολογία μου, κυρία Πρόεδρε. Αλίμονο, εάν μία μικρομεσαία επιχείρηση είχε να προκαταβάλει φόρο, είχε όλες αυτές τις προϋποθέσεις. Πραγματικά, δεν θα χρειαζόταν συνέχεια να κάνει εμπόριο. Δεν θα χρειαζόταν να κάνει παραγωγή. Θα σας πω ένα παράδειγμα: Ογδόντα τόνοι απόθεμα από προηγούμενες χρονιές - που σημαίνει ότι πρέπει να πληρώσουν πάνω σε αυτό φόρο - και σαράντα τόνοι τρέχουσα παραγωγή. Στους εκατόν είκοσι τόνους πρέπει να πληρώσει είκοσι 24.000 ευρώ άμεσα και μετά να κάνει οποιαδήποτε συναλλαγή, ακόμα κι αν αφορά εξαγωγή. Τι σημαίνει αυτό; Αυτό σημαίνει ότι παγώνουν οι συναλλαγές. Μα, οι συναλλαγές έχουν παγώσει ήδη. Το είπαν στις συναντήσεις που είχαν με τον Υπουργό Αγροτικής Ανάπτυξης. Δεν ξέρω εάν είχαν συνάντηση και μαζί σας. Σας ζητάμε, λοιπόν, αν όχι την απόσυρση του μέτρου, με τη φιλοσοφία του οποίου εμείς δεν συμφωνούμε - εάν επιμένετε, είναι δικό σας θέμα - τουλάχιστον να το αναστείλετε για έναν χρόνο, προκειμένου να μπορέσει να επανεξεταστεί ή να εφαρμοστεί σωστά αυτό μέτρο.
Κύριε Αλεξιάδη, έχετε τον λόγο για τρία λεπτά.
Ευχαριστώ, κυρία Πρόεδρε. Κύριε Κεγκέρογλου, απορώ με την επιμονή να επαναλαμβάνουμε στο Κοινοβούλιο επιχειρήματα, τα οποία κατατέθηκαν, όταν συζητήθηκε η σχετική διάταξη κι ακόμη απορώ με την προσπάθεια διαστρέβλωσης της πραγματικότητας. Πρώτα από όλα, ως προς το αίτημά σας να αποσυρθεί το μέτρο, έχω να σας ρωτήσω το εξής: να αποσυρθεί και να αντικατασταθεί με τι; Νομίζω με την κοινοβουλευτική πείρα, που έχετε και με το πολιτικό παρελθόν, ξέρετε πολύ καλά ότι δεν μπορούμε να προσθέτουμε και να αφαιρούμε φόρους χωρίς να είναι ενταγμένοι σε έναν συνολικό σχεδιασμό. Εάν πηγαίναμε σε αυτή τη λογική, θα είχαμε καταργήσει ήδη τον άδικο και αντιαναπτυξιακό ΕΝΦΙΑ, για τον οποίο φτάνετε να κατηγορείτε εμάς ή μία σειρά από άλλες φορολογικές διατάξεις. Μέχρι να βρεθεί κάτι όμως να αντικαταστήσει έναν φόρο, πρέπει να επιβληθεί αυτός ο φόρος. Άρα, λοιπόν, ως προς το να αποσύρουμε τον φόρο ή να τον αναστείλουμε για έναν χρόνο, θα ήθελα με την πολιτική υπευθυνότητα, που σας χαρακτηρίζει, να μου πείτε με τι να αντικατασταθεί. Εκτός κι αν πετάμε διάφορες προτάσεις στον αέρα, χωρίς να στηρίζονται αυτές σε μία οικονομική λογική ή σε μία λογική ισοδύναμων μέτρων. Διότι γνωρίζετε πολύ καλά το πώς και το γιατί πήραμε αυτή την απόφαση. Σε ό,τι αφορά το «ανεφάρμοστος», έχουμε συζητήσει και συζητούμε συνεχώς κι έχουμε ξανά αύριο συνάντηση, η οποία συνέπεσε τυχαία με οινοπαραγωγούς γι' αυτά τα θέματα. Βεβαίως και συζητάμε. Το Υπουργείο Οικονομικών κάνει έναν διαρκή διάλογο. Άλλο πράγμα όμως είναι οι νόμοι που ψηφίζει η Βουλή και πρέπει να τους εφαρμόσουμε και άλλο είναι ο διάλογος για να αντιμετωπίζουμε και να λύνουμε προβλήματα. Σε ό,τι αφορά όλα αυτά τα οποία λέτε - τα οποία είναι πολύ σωστά - περί φορολογικής αποθήκης, περί προκαταβολής του φόρου, να σας θυμίσω ότι αυτές δεν είναι διατάξεις, οι οποίες ψηφιστήκαν από την Κυβέρνηση ΣΥΡΙΖΑ - ΑΝΕΛ, αυτές είναι διατάξεις που προϋπήρχαν. Όταν σε ένα προϊόν επιβληθεί ειδικός φόρος, αυτό μπαίνει σε μία ειδική διαδικασία. Η οδηγία είναι συγκεκριμένη. Δεν μπορούμε να πούμε ότι για το άλφα προϊόν, που μπαίνει σε ειδικό φόρο ακολουθούμε αυτή την οδηγία και για το βήτα ακολουθούμε την άλλη. Άρα είναι συγκεκριμένα τα πράγματα και δεν μπορούμε να παρεκκλίνουμε απ' αυτά. Εμείς, λοιπόν, αναμένουμε από εσάς να καταθέσετε κάποια στιγμή τις προτάσεις σας, για να δούμε μέσα απ' αυτές το τι ακριβώς έπρεπε να γίνει. Διότι η διαρκής κριτική δεν προάγει την πολιτική ζωή του τόπου. Θέλουμε και προτάσεις για να προχωρήσουμε τα πράγματα και να τα πάμε πιο πέρα. Εγώ δεν χρησιμοποιώ άλλο από τον χρόνο μου, για να έχετε εσείς περισσότερο χρόνο και να μου απαντήσετε.
Κύριε Κεγκέρογλου, έχετε τον λόγο.
Ευχαριστώ, κυρία Πρόεδρε, που μου δίνετε τον λόγο. Κατά την προσφιλή μέθοδο του Υπουργού - βέβαια, τον δικαιολογώ γιατί δεν είναι Κοινοβουλευτικός - έρχεται και ρωτάει τους Βουλευτές, ενώ η κοινοβουλευτική διαδικασία και ο κοινοβουλευτικός έλεγχος, όπως σας έχω ξαναπεί, είναι να ρωτάμε εμείς και εσείς να απαντάτε. Εάν δεν το έχετε κατανοήσει, δεν πειράζει αλλά τουλάχιστον μην έρχεστε κάθε φορά με τη δευτερομιλία - γιατί το συνηθίζετε σε όσες ερωτήσεις έχω κάνει - να βγάζετε έναν συνδικαλιστικό λόγο ξύλινου τύπου - γνωρίζετε πάρα πολύ καλά να τον βγάζετε, σας το αναγνωρίζω - και να μην απαντάτε στα συγκεκριμένα ερωτήματα. Κοιτάξτε, εσείς πρέπει να σκεφτείτε με ποιον τρόπο θα ξεμπλοκάρετε το πάγωμα που έχει επέλθει στις συναλλαγές για τον οίνο. Εσείς πρέπει να σκεφτείτε πώς δεν θα διαλυθούν οι μικρομεσαίες οινοποιητικές επιχειρήσεις, οι οποίες και δεν μπορούν να κάνουν φορολογική αποθήκη, αλλά και δεν έχουν τα κεφάλαια, για να σας προκαταβάλουν τον φόρο για προϊόν που θα πουλήσουν, αν το προϊόν εξελιχθεί καλά. Σας το λέω αυτό γιατί μου έκαναν ερώτηση οινοποιοί και έβαλα ερωτηματικό. Μου λέει: «αν από τις πέντε δεξαμενές οι δύο μου ξιδιάσουν ή αν δεν ευοδωθεί η οινοποίηση, θα έχω πληρώσει τον φόρο και δεν θα μπορώ και να τις πουλήσω. Τότε τι γίνετε;». Του λέω: «ρώτησες το τελωνείο;». Μου είπε: «ρωτήσαμε γραπτώς και δεν μπορεί να μας απαντήσει». Σας λέω τώρα μία επιμέρους ερώτηση για να δείτε ότι το μέτρο δεν μπορεί να εφαρμοστεί με τον τρόπο τον οποίο έχει νομοθετηθεί. Αυτό είναι δεδομένο. Να σας πω ότι, για να γίνει ογκομέτρηση μίας δεξαμενής, πρέπει η δεξαμενή να είναι άδεια. Για να είναι άδεια, πρέπει να φύγει το προϊόν από μέσα, να μπει νερό για να ογκομετρηθεί. Με νερό ογκομετρούνται, σύμφωνα με τον νόμο, οι δεξαμενές, ακόμα και των καυσίμων, αν δεν το ξέρετε. Έτσι, λοιπόν, θα πρέπει να έχει μία διακοπή στην παραγωγή, για να μπορέσει πρακτικά να γίνουν όλα αυτά τα οποία προβλέπονται από τον νόμο, ακόμα και να θέλετε να τον εφαρμόσετε. Γι' αυτό σας είπα, μήπως το επανεξετάζατε και μήπως το ξανασκεφτείτε, για να δείτε μία αναβολή της εφαρμογής αυτού του ειδικού φόρου κατανάλωσης στο κρασί, η θέσπιση του οποίου έφερε αυτές τις υποχρεώσεις. Μας φωτίσατε ότι υπάρχουν στον κανονισμό, αν υπάρχει ειδικός φόρος κατανάλωσης κρασιού. Μα, τον ειδικό φόρο κατανάλωσης κρασιού για πρώτη φορά τον φέρατε εσείς στην Ελλάδα! Άρα φέρατε και αυτές τις υποχρεώσεις, οι οποίες πράγματι υπάρχουν όπου υπάρχει ειδικός φόρος κρασιού. Βεβαίως! Αλλά τι μας είπατε τώρα; Ότι είχε νομοθετηθεί ο φόρος του κρασιού πρωτύτερα; Αν είναι δυνατόν! Εδώ, λοιπόν, να μιλάμε σοβαρά και να είμαστε συνεπείς και με τον ρόλο μας και με τα αιτήματα. Γιατί, όπως πολύ σωστά είπατε, έχουν συνεχείς επαφές. Γιατί τις έχουν τις συνεχείς επαφές; Θέλουν να χάνουν χρόνο; Προβλήματα έχουν και έρχονται και σε εσάς για να λυθούν και στον Υπουργό Αγροτικής Ανάπτυξης και προφανώς, αν χρειαστεί, θα πάνε και στις Υπηρεσίες. Προβλήματα έχουν οι άνθρωποι. Πρέπει να δούμε, λοιπόν, πώς μπορούμε με τον καλύτερο τρόπο να συνδυάσουμε την επίλυση αυτών των προβλημάτων με κάποιες πρωτοβουλίες δικές σας. Εμείς σας κάναμε μία πρόταση. Αυτή την πρόταση θέλουμε να εξετάσετε, εάν μπορείτε. Εάν δεν μπορείτε, πάλι φίλοι, εμείς Αντιπολίτευση, εσείς Κυβέρνηση. Θα σας ξαναελέγξω μετά από λίγο καιρό. Ευχαριστώ.
Κύριε Αλεξιάδη, έχετε τον λόγο.
Κύριε Κεγκέρογλου, δεν πρόκειται να μου συγχωρέσετε, από ό,τι καταλαβαίνω, ότι έγινα Υπουργός χωρίς να είμαι Βουλευτής και κάθε φορά θα το τονίζετε αυτό. Βεβαίως, δεν ζητάω να με συγχωρέσετε γι' αυτό. Άλλωστε πιστεύω ότι οι Υπουργοί κρίνονται από το αποτέλεσμα της δουλειάς τους και όχι από το αν ήταν ή δεν ήταν Βουλευτές. Άρα επ' αυτού να μιλήσουμε κάποια φορά. Σε ό,τι αφορά όμως την αναφορά σας για τον συνδικαλιστικό λόγο, εντυπωσιάζει το από πού προέρχεται αυτή η κριτική, γιατί θεωρώ ότι ο χώρος από τον οποίο προέρχεστε, το ΠΑΣΟΚ, τίμησε και ανέδειξε ικανά συνδικαλιστικά στελέχη, μερικά από τα οποία είναι και στην Κοινοβουλευτική σας Ομάδα. Όμως, εν πάση περιπτώσει, αυτό είναι θέμα πλέον αυτών που σας στηρίζουν. Όσον αφορά τώρα στην ουσία της ερώτησής σας, απαντήσαμε πριν καν αυτή κατατεθεί. Απαντήσαμε και στο γιατί επιβλήθηκε ο φόρος. Μάλιστα, έχουμε πει πάρα πολλές φορές, και σε γραπτές ερωτήσεις και εδώ, ότι έχουμε μια πολιτική υπευθυνότητα και δεν είναι δυνατόν να ερχόμαστε ανέξοδα και να καταργούμε φόρους, για να κάνουμε έναν φθηνό λαϊκισμό, όταν η χώρα είναι μπροστά σε μεγάλες κοινοβουλευτικές, εθνικές και ευρωπαϊκές συνθήκες, που επιβάλλουν συγκεκριμένα πράγματα. Έχουμε πει πάρα πολλές φορές - και ευχαριστώ που μου δίνετε τη δυνατότητα να το επαναλάβουμε - ότι δεν είμαστε ευτυχείς για τη φορολογική πολιτική που ακολουθούμε. Όμως, είμαστε αναγκασμένοι να το κάνουμε. Εκείνο που αποφεύγετε να πείτε - και αυτό είναι κάτι που πραγματικά εντυπωσιάζει - είναι ότι ξεκινάτε την πολιτική κριτική από ένα σημείο. Λέτε «επέβαλε η Κυβέρνηση τον φόρο στο κρασί». Μήπως ξεχάσατε ότι έχετε ψηφίσει και εσείς μεταξύ άλλων διακοσίων είκοσι οκτώ Βουλευτών την επιβολή του ΦΠΑ 23% στα φροντιστήρια τον Ιούλιο του 2015; Μήπως ξεχνάτε ότι ψηφίσατε μαζί με άλλους διακόσιους είκοσι Βουλευτές την επιβολή του ΦΠΑ στα ιδιωτικά σχολεία; Ο φόρος αυτός μπήκε, για να μην έχουμε ΦΠΑ στα φροντιστήρια και στα σχολεία. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Βεβαίως, καταλαβαίνω πως θεωρείτε ότι κακώς μπήκε ο φόρος και έπρεπε να μείνει ο ΦΠΑ. Εμείς πήραμε την πολιτική ευθύνη, βρήκαμε ισοδύναμα και είπαμε ότι μεταξύ δύο κακών διαλέγουμε το μικρότερο. Έτσι, καταφέραμε και δεν βάλαμε τον ΦΠΑ στα σχολεία και στα φροντιστήρια για συγκεκριμένους λόγους και μπήκε αυτός ο φόρος. Δεν είμαστε ευτυχείς γι' αυτήν τη φορολογική πολιτική. Όμως, όπως έχουμε πει με σαφήνεια - και ευτυχώς τα νούμερα επιβεβαιώνουν ότι θα το κάνουμε πράξη - , εάν μέσα στο 2016 οι στόχοι για τη φοροδιαφυγή υπερκαλυφθούν και μπορούν τα οικονομικά ζητήματα της χώρας να δώσουν αυτή τη δυνατότητα, θα επανεξετάσουμε τους συντελεστές ΦΠΑ και εκεί που επεκτάθηκαν και εκεί που επιβλήθηκαν νέοι, για να ωφεληθούν οι πολίτες. Δεν έχουμε κάποιον λόγο να κρατάμε άδικες και αντιαναπτυξιακές φορολογίες.
Κύριε Υπουργέ, θα πρέπει να βάλετε μια τελεία.
Θα βάλω μια τελεία, κύριε Πρόεδρε. Όμω ς, δεν υπάρχει χρόνος και μπερδεύομαι. Σε ό,τι αφορά δε το θέμα του ειδικού φόρου κατανάλωσης, οι διαδικασίες είναι συγκεκριμένες και δεν ψηφίστηκαν από την Κυβέρνηση, αλλά προϋπήρχαν. Εμείς είμαστε αναγκασμένοι να τις υλοποιούμε. Σας ευχαριστώ.
Προχωράμε στην πέμπτη με αριθμό 371/11-1-2016 επίκαιρη ερώτηση πρώτου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την επικύρωση προστίμου 50 εκατομμυρίων ευρώ στην εταιρεία «VODAFONE» από το Σ.τ.Ε.. Τον λόγο έχει ο κ. Καμμένος.
Ευχαριστώ πολύ, κύριε Πρόεδρε. Κύριε Υπουργέ, σύμφωνα με αποκαλύψεις που έγιναν από το 2006, την περίοδο 2004-2005 πολλά δημόσια πρόσωπα, μεταξύ των οποίων δυστυχώς και ο τότε Πρωθυπουργός της Ελλάδας κ. Κωνσταντίνος Καραμανλής, έπεσαν θύματα τηλεφωνικών υποκλοπών, αποκαλύπτοντας ένα από τα μεγαλύτερα σκάνδαλα όλων των εποχών, θα έλεγα - αυτό είναι προσωπικό μου σχόλιο - , στη χώρα. Όπως αποκαλύφθηκε, μέσω ειδικού λογισμικού που είχε εγκατασταθεί στην εταιρεία «VODAFONE» την περίοδο 2004-2005 παρακολουθούνταν περίπου εκατό τηλέφωνα, των οποίων οι συνομιλίες μεταφέρονταν σε δεκατέσσερα - δεκαέξι «καρτοκινητά τηλέφωνα - σκιές». Από τη δικαστική έρευνα δύο ετών, που δεν απέδωσε αποτελέσματα, η υπόθεση μπήκε στο αρχείο τον Αύγουστο του 2008. Με νέα στοιχεία που προέκυψαν αργότερα, το 2010, βγήκε ξανά η υπόθεση από το αρχείο. Στο σημείο αυτό, θα ήθελα να θυμίσω ότι με την υπόθεση των υποκλοπών, συνδέεται και η υπόθεση, δυστυχώς, του θανάτου του υπαλλήλου της «VODAFONE» Κώστα Τσαλικίδη. Αρχικά η ΑΔΑΕ, ο επιβλέπων οργανισμός, επέβαλε πρόστιμο 76 εκατομμυρίων ευρώ στη «VODAFONE» για παράβαση νομοθεσίας περί απορρήτου των επικοινωνιών, καθώς δεν έλαβε όλα εκείνα τα απαραίτητα μέτρα, ώστε να διασφαλίσει το απόρρητο των συνομιλιών. Ωστόσο, το 2010 το πρόστιμο ακυρώθηκε εξαιτίας συνεδριάσεων της ΑΔΑΕ, που, σύμφωνα με την τότε νομοθεσία, ήταν παράνομες. Έπειτα από τροποποίηση της νομοθεσίας, το Συμβούλιο της Επικρατείας τελικά αναγνώρισε εκ νέου το πρόστιμο στα 50,6 εκατομμύρια ευρώ, γεγονός το οποίο προκάλεσε αντίδραση της «VODAFONE», ζητώντας εκ νέου ακύρωση του προστίμου. Τελειώνω λέγοντας ότι ήρθε νέα απόφαση, η απόφαση 4309/2015, από το Συμβούλιο της Επικρατείας, η οποία επικύρωσε το τελικό πρόστιμο και ακύρωσε την ένσταση της «VODAFONE» στα 50 εκατομμύρια ευρώ. Ερωτάσθε, κύριε Υπουργέ, πότε αναμένεται να λάβει το δημόσιο το πρόστιμο που επεβλήθη στην εταιρεία. Έχει ξεκινήσει η διαδικασία είσπραξής του; Αυτή είναι η βασική ερώτηση. Είμαστε σε μία δύσκολη περίοδο και πρέπει ο ελληνικός λαός και η Βουλή να μάθει εάν η Κυβέρνησή μας έκανε τα πάντα για να εισπράξει αυτά τα 50,6 εκατομμύρια ευρώ, το οποίο είναι και το τελεσίδικο και αμετάκλητο πρόστιμο μετά την απόφαση του Συμβουλίου της Επικρατείας. Σας ευχαριστώ πάρα πολύ.
Τον λόγο έχει ο κύριος Υπουργός.
Κύριε Καμμένε, όπως είπατε και εσείς στην επίκαιρη ερώτησή σας αναπτύσσοντάς την, το θέμα του Υπουργείου Οικονομικών είναι στην πρώτη ερώτηση, οι άλλες δύο ερωτήσεις αφορούν συναρμόδια Υπουργεία. Παρ' όλα αυτά, εγώ θα καταθέσω για τα Πρακτικά έγγραφο του Υπουργείου Υποδομών, σχετικά με το ζήτημα αυτό, καθώς και έγγραφο της ΑΔΑΕ και έγγραφο της ΓΓΔΕ, για να έχετε μία πληρέστερη ενημέρωση γι' αυτά τα ζητήματα. [[Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σε ό,τι αφορά, τώρα, την ουσία του ερωτήματός σας για την είσπραξη του προστίμου, κάθε ένταλμα πληρωμής, κάθε χρηματικός κατάλογος που έρχεται στις εφορίες από οποιαδήποτε Υπηρεσία ή αρχή, βεβαιώνεται και ξεκινούν οι διαδικασίες είσπραξης. Το ίδιο συμβαίνει και με αυτή τη συγκεκριμένη περίπτωση. Υπάρχει το φορολογικό απόρρητο, για το οποίο δεν μπορούμε να δώσουμε πληροφορίες, αλλά το συγκεκριμένο πρόστιμο βασίζεται πάνω σε δημόσιο έγγραφο, όπως είναι η απόφαση δικαστηρίου, άρα, ως προς το ύψος του ποσού, δεν υπάρχει κάποιο φορολογικό απόρρητο. Και μπορούμε να πούμε με σαφήνεια από τις πληροφορίες που έχουμε από την αρμόδια Υπηρεσία, ότι έχει εισπραχθεί το πρόστιμο και έχει επιβληθεί ο νόμος σε αυτήν την περίπτωση. Σε ό,τι αφορά το Υπουργείο Οικονομικών, δεν έχουμε εδώ κάποια εκκρεμότητα. Η ερώτησή σας βάζει πάρα πολλά και ενδιαφέροντα θέματα, τα οποία αφορούν άλλα Υπουργεία. Σε ό,τι αφορά το Υπουργείο Οικονομικών, όμως, το Υπουργείο Οικονομικών μπόρεσε και εισέπραξε αυτό το πρόστιμο και δεν υπάρχει οφειλή για τον συγκεκριμένο τίτλο βεβαίωσης.
Κύριε Καμμένε, έχετε τον λόγο.
Ευχαριστώ πολύ, κύριε Υπουργέ. Θα έλεγα ως πολίτης, αν δεν ήμουν στη Βουλή, ότι εκπλήσσομαι το πώς μία Κυβέρνηση κατάφερε να εισπράξει 50 εκατομμύρια ευρώ. Νομίζω, είναι το νέο της ημέρας - πέρα από αυτά που ζήσαμε δύο ώρες για το ΕΣΡ - το ότι καταφέραμε να εισπράξουμε ένα πρόστιμο 50 εκατομμυρίων ευρώ από μία εταιρεία, η οποία σαφώς και καταφανώς παραβίαζε τον ελληνικό νόμο. Είναι στα υπέρ της Κυβέρνησης. Και θέλω να ελπίζω ότι είναι ένας οδηγός προς πρόστιμα - και θα το αναφέρω για τα Πρακτικά της Βουλής - τα οποία έχουν επιβληθεί ή συμφωνίες, όπως είναι η σύμβαση συμβιβασμού της «SIEMENS», να ελέγξουμε κάποια στιγμή - και θα το φέρω να το ελέγξω - κατά πόσον εκτελείται, όπως έχει συνυπογραφεί. Όπως είπαμε και με τον κ. Σπίρτζη, τον αγαπητό Υπουργό, όταν έρθει η ώρα της άσκησης δίωξης κατά της «VOLKSWAGEN», για την απάτη για τους Έλληνες πολίτες σε σχέση με την παραποίηση του λογισμικού στα αυτοκίνητα Volkswagen, όταν και τότε επιβληθούν πρόστιμα, είμαι σίγουρος ότι θα εισπραχθούν. Σας ευχαριστώ πολύ για το πολύ καλό νέο.
Κύριε Αλεξιάδη, έχετε τον λόγο.
Μία παρατήρηση μόνο, κύριε Πρόεδρε. Να είστε σίγουροι και εσείς, κύριε Βουλευτά, και οι υπόλοιποι Βουλευτές ότι για το Υπουργείο Οικονομικών, η διάταξη του άρθρου 4 του Συντάγματος στο «χωρίς διακρίσεις» είναι σαφέστατη. Δεν υπάρχει καμμία διάκριση σε κανέναν. Η φορολογική δικαιοσύνη λειτουργεί ανεξάρτητα, κάνουμε ελέγχους σε όλα τα επίπεδα, καταλογίζουμε ποσά, πιέζουμε όσο μπορούμε περισσότερο, διότι έχουμε ευθύνη απέναντι στους πολίτες να υλοποιήσουμε τον προϋπολογισμό και να ανακουφίσουμε όσο μπορούμε τους ασθενείς πολίτες από μία άδικη και δύσκολη φορολογία.
Τα χρήματα πού πήγαν, σε ποιον λογαριασμό;
Βεβαιώνονται στον φορέα που έκανε τη βεβαίωση.
Στην ΑΔΑΕ;
Θα ήθελα να κάνω μία ανακοίνωση προς το Σώμα. Ως Κοινοβουλευτικός Εκπρόσωπος της Κοινοβουλευτικής Ομάδας του Ποταμιού ορίζεται ο Βουλευτής Αττικής κ. Μαυρωτάς. Η δεύτερη με αριθμό 387/12-1-2016 επίκαιρη ερώτηση πρώτου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Οικονομικών, σχετικά με την υλοποίηση της απόφασης 2194/2014 του Σ.τ.Ε. για την αποκατάσταση των αποδοχών των στελεχών των Ενόπλων Δυνάμεων, δεν θα συζητηθεί, λόγω κωλύματος του κυρίου Υπουργού, απουσία στο εξωτερικό. Επίσης, η πρώτη με αριθμό 381/12-1-2016 επίκαιρη ερώτηση δευτέρου κύκλου της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Περιβάλλοντος και Ενέργειας, σχετικά με το Πάρκο Περιβαλλοντικής Ευαισθητοποίησης «ΑΝΤΩΝΗΣ ΤΡΙΤΣΗΣ», δεν θα συζητηθεί, λόγω κωλύματος του κυρίου Υπουργού. Επίσης, η τέταρτη με αριθμό 385/12-1-2016 επίκαιρη ερώτηση δευτέρου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των εργαζομένων στον όμιλο «EUROMEDICA», δεν θα συζητηθεί, λόγω κωλύματος του κυρίου Υπουργού. Θα συζητηθεί η δεύτερη με αριθμό 388/12-1-2016 επίκαιρη ερώτηση δευτέρου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Οικονομικών, σχετικά με την αύξηση του ειδικού φόρου καυσίμων (ΕΦΚ) στο πετρέλαιο κίνησης το 2016. Ορίστε, κύριε Στύλιο, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, με την επίκαιρη ερώτησή μου έρχομαι σε δηλώσεις στις οποίες είχατε προβεί στις αρχές Δεκεμβρίου του 2015. Σύμφωνα, λοιπόν, με τις πρόσφατες δηλώσεις σας, είναι στη σκέψη της Κυβέρνησης οι αυξήσεις στον φόρο καυσίμων, προκειμένου να μειωθούν τα τέλη κυκλοφορίας. Προφανώς, η λογική του φόρου είναι η ενσωμάτωση των τελών κυκλοφορίας στη βενζίνη και τα λοιπά καύσιμα, έτσι ώστε να επιβαρύνεται περισσότερο όποιος κάνει μεγαλύτερη χρήση του αυτοκινήτου του. Ωστόσο, δεδομένου ότι τα τέλη κυκλοφορίας για το έτος 2016 έχουν ήδη πληρωθεί - στις περισσότερες περιπτώσεις, μάλιστα, αυξημένα - , δεν μπορεί να υπάρξει αύξηση στη φορολόγηση των καυσίμων κατά το έτος 2016. Επιπλέον, η διεθνής μείωση της τιμής του ακατέργαστου αργού πετρελαίου έχει παρασύρει πτωτικά τις τιμές πώλησης των καυσίμων στη χώρα μας - όπως φαίνεται και από σχετικό πίνακα που θα καταθέσω για τα Πρακτικά της Βουλής - , οπότε αναμένεται αύξηση της κατανάλωσης. Ενδεικτικά να αναφέρω ότι σήμερα που συζητούμε, στις 18 Ιανουαρίου του 2016, η τιμή του αργού πετρελαίου κυμαίνεται στα 28 δολάρια το βαρέλι και έχει σπάσει ρεκόρ πτώσης. Συνεπώς είναι εύλογο το συμπέρασμα ότι η ενσωμάτωση των τελών κυκλοφορίας στο πετρέλαιο κίνησης και τα λοιπά καύσιμα είναι άλλοθι για περαιτέρω αύξηση της φορολογίας. Δοθέντων των παραπάνω, κύριε Υπουργέ, ερωτάσθε: Θα υπάρξει αύξηση του ειδικού φόρου κατανάλωσης στο πετρέλαιο κίνησης μέσα στο 2016; Δεσμεύεστε ότι δεν θα υπάρξει αύξηση και στο πετρέλαιο θέρμανσης; Διότι έχει υπάρξει εξομοίωση του ειδικού φόρου κατανάλωσης στο πετρέλαιο της κίνησης με το πετρέλαιο της θέρμανσης. Μήπως, τελικά, σκοπός είναι η αύξηση αυτή να χρησιμοποιηθεί ως ισοδύναμο, με δυσμενείς επιπτώσεις στη συνολική οικονομία της χώρας; Ευχαριστώ.
Κύριε Υπουργέ, έχετε τον λόγο.
Κύριε Βουλευτά, δίνεται μια ευκαιρία να ξεκαθαρίσουμε ένα ζήτημα για το οποίο χύθηκε πολύ μελάνι και χάθηκε πολύς τηλεοπτικός και ραδιοφωνικός χρόνος, για να παραπληροφορηθούν οι πολίτες. Ευτυχώς, όμως, τα δεδομένα και η Βουλή σήμερα δίνει τη δυνατότητα να ενημερώσουμε σωστά τους πολίτες. Η απάντηση και στα δύο ερωτήματά σας είναι: «Όχι». Δεν σχεδιάζουμε, δηλαδή, μέσα στο 2016 να αυξήσουμε τον ειδικό φόρο κατανάλωσης, διότι τα τέλη κυκλοφορίας για το 2016 έχουν εισπραχθεί, ούτε έχουμε σκοπό να χρησιμοποιήσουμε την αύξηση στον φόρο, για να βρεθεί κάποιο ισοδύναμο ή κάτι τέτοιο. Είναι σαφέστατη, λοιπόν, η απάντηση, ότι όχι, δεν σχεδιάζουμε κάτι τέτοιο. Άλλωστε από την αρχή ήταν σαφέστατο και αυτό που είπαμε. Σε ερώτηση, δηλαδή - και ευτυχώς υπάρχει το βίντεο - , σχετικά με το τι σχεδιάζεται για τα τέλη κυκλοφορίας μελλοντικά, είπαμε ότι εξετάζουμε πάρα πολλά εναλλακτικά σενάρια, ένα από τα οποία είναι αυτό που γίνεται σε άλλες ευρωπαϊκές χώρες, με το έναν ή τον άλλον τρόπο, δηλαδή η μείωση των τελών κυκλοφορίας και η ενσωμάτωση ενός μέρους τους - όχι του συνόλου, ενός μέρους - σαν αύξηση στα καύσιμα, με την απλή λογική ότι αυτός που κάνει πολλά χιλιόμετρα, θα πληρώνει και πιο πολλά τέλη κυκλοφορίας, σε σχέση με το τωρινό άδικο καθεστώς. Διότι στη φορολογία έχεις να συγκρίνεις πράγματα. Βγάζεις έναν φόρο ή βάζεις έναν άλλο και πρέπει να πας με τη λογική της φορολογικής δικαιοσύνης. Τα τέλη κυκλοφορίας σήμερα είναι μια άδικη φορολογία. Αυτοκίνητα των οποίων η εμπορική αξία αυτήν τη στιγμή ανέρχεται στις δύο και τρεις χιλιάδες ευρώ, πληρώνουν χίλια ευρώ τέλη κυκλοφορίας. Είναι άδικο. Επίσης αδικίες έχουμε και στα θέματα των πολύτεκνων και σε μια σειρά από άλλα ζητήματα, τα οποία έχουν ειπωθεί εδώ. Με αυτήν τη λογική, λοιπόν, εξετάζουμε αλλαγές στα τέλη κυκλοφορίας, για το 2017, το 2018 και τα επόμενα χρόνια. Για το 2016 δεν σχεδιάζουμε κάτι τέτοιο, δεν σχεδιάζουμε καμμία νέα φορολογική επιβάρυνση. Και για να μην υπάρχει καμμία ανησυχία, να πω ότι οι φορολογικές παρεμβάσεις που σχεδιάζουμε για το 2016, είναι αυτές που με σαφήνεια περιγράφονται στον ν.4336 του Αυγούστου του 2015. Δεν υπάρχει πιθανότητα επιβολής κανενός νέου φόρου, διότι είναι συγκεκριμένο το πλαίσιο μέσα στο οποίο κινούμαστε. Και τα οικονομικά δεδομένα που έχουμε από το 2015 στα φορολογικά ζητήματα, μας δείχνουν ότι πήγαμε πολύ καλύτερα σε σχέση με το 2014, ότι πιάσαμε τους στόχους του προϋπολογισμού, άρα δεν έχουμε λόγο να βάλουμε επιπλέον φορολογία.
Κύριε Στύλιο, έχετε τον λόγο.
Σας ευχαριστώ. Θα κάνω μερικές παρατηρήσεις στα όσα απάντησε ο κύριος Υπουργός. Κύριε Υπουργέ, αντιλαμβάνομαι ότι το θέμα είναι ανοικτό. Καταλαβαίνω ότι στόχος σας είναι να αυξήσετε τα έσοδα του κράτους σε ένα περιβάλλον πάρα πολύ επιβαρυμένο φορολογικά, όταν η χώρα μας βρίσκεται μέσα στην χειρότερη οικονομική κρίση για έξι και πλέον χρόνια. Άρα δεν τίθεται θέμα δικαιοσύνης. Τίθεται θέμα αύξησης των εσόδων. Επεκτείνω τη σκέψη μου: Πιστεύω ότι προσπαθείτε να εκμεταλλευθείτε την περιστασιακή μείωση της διεθνούς τιμής των καυσίμων και του πετρελαίου, ούτως ώστε να ενσωματωθεί αυτή η αύξηση. Μιλήσατε, αν θυμάμαι καλά, για δύο, τρία λεπτά το λίτρο, αλλά οι εκτιμήσεις είναι ότι θα είναι δέκα, δώδεκα, δεκαπέντε. Θέλω, επίσης, να παρατηρήσω και να επισημάνω, κύριε Υπουργέ, ότι θα μπορούσαν οι δηλώσεις σας να έχουν συνέχεια και να αναφέρετε ότι ετοιμάζετε μία μελέτη, ότι ετοιμάζετε έναν τρόπο υπολογισμού των εσόδων που θα υπάρξει από τη μετακύλιση ενός μέρους από τα τέλη κυκλοφορίας στην κατανάλωση. Επίσης, θα ήθελα να σας επισημάνω ότι η μετακύλιση στην κατανάλωση θα έχει ως συνέπεια την αύξηση του κόστους παραγωγής. Αυτό, όπως καταλαβαίνετε, θα σημάνει επιβάρυνση της οικονομίας της χώρας όταν θέλουμε να δουλέψουμε, να αυξήσουμε την παραγωγή για να έχουμε περισσότερα έσοδα. Τέλος, θα ήθελα να σας κάνω μία άλλη παρατήρηση σε σχέση με τη φοροδιαφυγή. Δεν αναφερθήκατε καθόλου στο λαθρεμπόριο καυσίμων. Γνωρίζετε ότι ήδη στο 90% με 95% των πρατηρίων της χώρας έχει εγκατασταθεί το σύστημα εισροών - εκροών. Σύμφωνα με μελέτη του ΣΕΠΕ που δημοσιεύτηκε πρόσφατα, η φοροδιαφυγή στα καύσιμα υπολογίζεται στα 125 με 130 εκατομμύρια ευρώ. Η απάντηση από το Υπουργείο είναι ότι δεν μπορούν να αξιοποιηθούν τα στοιχεία του συστήματος εισροών - εκροών από τη Γενική Γραμματεία Πληροφοριακών Συστημάτων διότι δεν υπάρχει κατάλληλο προσωπικό. Αντ' αυτού, η Κυβέρνηση επέλεξε να προσλαμβάνει καθαρίστριες, να στελεχώνει το Υπουργείο Δικαιοσύνης και όχι να κάνει μετακινήσεις οικονομολόγων ή μία εθελούσια κινητικότητα για να στελεχώσει τη συγκεκριμένη υπηρεσία. Καταλήγοντας, θα ήθελα να πω ότι η τοποθέτησή σας ήταν άκαιρη και άσκοπη και προσπαθήσατε να καλύψετε το κενό που εμφανίστηκε στα πρόσφατα αποτελέσματα της εξέλιξης των εσόδων του κράτους. Ενδεικτικά μπορώ να σας αναφέρω ότι έχουμε υστέρηση στα έσοδα του κράτους σε σχέση με τον στόχο για το 2015 κατά 2,5 δισεκατομμύρια και υστέρηση κατά 450 εκατομμύρια σε σχέση με τα έσοδα του 2014. Ερωτάσθε, λοιπόν, κύριε Υπουργέ, αν θα υπάρξει μέριμνα για τους Έλληνες πολίτες, την παραγωγική οικονομία, τους επαγγελματίες, τους αγρότες, όλες τις κατηγορίες, οι οποίες θα επιβαρυνθούν τελικά απ' αυτό και αν θα το υπολογίσετε σε πιθανή μελέτη που θα κάνετε. Ευχαριστώ.
Ο κύριος Υπουργός έχει τον λόγο.
Κύριε Βουλευτά, η δίκη προθέσεων ή η ανταλλαγή καταγγελιών είναι κάτι θεμιτό, αλλά νομίζω ότι δεν προσθέτει στον πολιτικό λόγο και κυρίως στην ενημέρωση των πολιτών. Έχετε το δικαίωμα να κάνετε οποιαδήποτε κριτική στην Κυβέρνηση, αλλά υπάρχουν και συγκεκριμένα στοιχεία στο «TAXIS», στη Γενική Γραμματεία Δημοσίων Εσόδων. Είναι αλήθεια ή όχι ότι στη σύγκριση της εποχής του success story του 2014 με το 2015, το 2015 προμηθεύτηκαν τέλη κυκλοφορίας εκατό χιλιάδες πεντακόσια εβδομήντα οκτώ αυτοκίνητα; Αυτό μπορείτε να το διαπιστώσετε. Είναι αλήθεια ή όχι ότι σε σχέση με το 2014 το δημόσιο μπόρεσε και ελάφρυνε σημαντικά τα φθηνά αυτοκίνητα και μετέφερε φορολογικό βάρος σε άλλα αυτοκίνητα και καταφέραμε και εισπράξαμε επιπλέον 8.283.000 ευρώ; Καταλαβαίνω ότι αυτό είναι κάτι που είναι έξω από τις ιδεολογικές σας αρχές, αλλά αυτό λέει το Σύνταγμα στο άρθρο 4. Είναι αλήθεια ή όχι ότι σε σχέση με την εποχή του success story του 2014, το 2015 κατατέθηκαν οκτώ χιλιάδες εκατόν τριάντα τρεις λιγότερες πινακίδες; Το νούμερο για το 2014 ήταν εκατόν εξήντα τέσσερις χιλιάδες διακόσιες τριάντα έξι και για το 2015 είναι εκατόν πενήντα έξι χιλιάδες εκατόν τρεις. Άρα η σύγκριση των στοιχείων - γιατί περί προθέσεων καταγγέλλετε - είναι σαφέστατη. Να κάνουμε μια φορά συζήτηση και για τα δεδομένα και τον απολογισμό του 2015. Για ό,τι θέλετε μπορούμε να κάνουμε συζήτηση. Προσοχή, όμως, στα νούμερα που συγκρίνετε, διότι εγώ αναφέρθηκα μόνο σε σύγκριση μέχρι και τις 31-12-2015. Θα έχουμε είσπραξη και τον Ιανουάριο και τον Φεβρουάριο που θα υπολογίζεται για το 2015 και τα στοιχεία θα είναι πολύ πιο θετικά. Σχετικά, όμως, με αυτό, όταν έρθει η ώρα και μιλήσουμε με συγκεκριμένα στοιχεία, θα μπορείτε να δείτε ακριβώς τι έχει γίνει. Στη γενικότερη κριτική σας τώρα σε σχέση με τους φόρους, εμείς έχουμε συγκεκριμένη άποψη. Έχουμε την άποψη, την οποία έχω αναφέρει πενήντα φορές - και θα το ξαναπώ - δηλαδή να υλοποιήσουμε αυτό που ορίζει το άρθρο 4 του Συντάγματος. Για μας οι φόροι δεν είναι μικροί ή μεγάλοι. Για μας οι φόροι είναι δίκαιοι ή άδικοι. Και εμείς θέλουμε δίκαιους φόρους. Αν κατηγορείτε εμάς για υπερφορολόγηση, να σας υπενθυμίσω τι έκανε ο πολιτικός σας φορέας τα προηγούμενα χρόνια. Από 600 εκατομμύρια περίπου φορολογία ακινήτων προ μνημονίων, την εποχή των μνημονίων έφτασε σε βεβαίωση τα 3,3 δισεκατομμύρια. Τόσος είναι ο ΕΝΦΙΑ. Άλλο η εισπραξιμότητα των 2,65. Εμάς κατηγορείτε για υπερφορολόγηση; Θα μπορούσα να δώσω πάρα πολλά στοιχεία. Είπατε, επίσης, για το λαθρεμπόριο καυσίμων. Θα ενημερώσω τη Βουλή, όποτε μου ζητηθεί, για το λαθρεμπόριο καυσίμων. Πάμε πολύ καλύτερα από τα προηγούμενα χρόνια. Προχωρούμε σε πάρα πολλούς ελέγχους, σε πάρα πολλές διασταυρώσεις. Μέσα στο 2016 εξοπλίζουμε νομοθετικά, θεσμικά, από άποψη προσωπικού και τεχνολογίας τις υπηρεσίες για πολύ περισσότερους ελέγχους. Βεβαίως και υπάρχει λαθρεμπόριο καυσίμων, το οποίο, όμως, αντιμετωπίζουμε. Αυτό για το οποίο πρέπει να μας κρίνετε εσείς είναι αν είμαστε καλύτεροι ή χειρότεροι από την εποχή τη δική σας, διότι ερχόμαστε και στο πολιτικό ζητούμενο που είπατε πριν. Αυτό που θέλετε εσείς είναι να επανέλθουμε σε μια εποχή που θα απολύονται καθαρίστριες, δάσκαλοι, άνθρωποι από τα νοσοκομεία. Αυτό επιδιώκετε. Το καταλαβαίνω. Το είπατε για τις καθαρίστριες. Το έχουμε καταλάβει. Θέλετε και μια άλλη εποχή που θα γυρίσουμε στη δική σας φορολογική εποχή. Έχουμε διαφορετική πολιτική άποψη. Εμείς τα καταφέρνουμε χωρίς να απολύουμε καθαρίστριες, δασκάλους ή άτομα από τα νοσοκομεία. Τα καταφέρνουμε γιατί το παλεύουμε και έχουμε αποτελέσματα.
Θα συζητηθεί η τέταρτη με αριθμό 384/12-1-2016 επίκαιρη ερώτηση πρώτου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, σχετικά με την αντιμετώπιση των προβλημάτων στα χειρουργεία του Γενικού Νοσοκομείου Σάμου. Θα απαντήσει ο Αναπληρωτής Υπουργός κ. Παύλος Πολάκης. Κύριε Τάσσο, έχετε τον λόγο.
Ευχαριστώ, κύριε Πρόεδρε. Κύριε Υπουργέ, με τον κίνδυνο να κλείσουν απειλούνται τα χειρουργεία του Γενικού Νοσοκομείου Σάμου λόγω των σοβαρών προβλημάτων που αντιμετωπίζουν, με κύριο αυτό της κεντρικής αποστείρωσης του νοσοκομείου λόγω βλάβης των κλιβάνων. Στο νοσοκομείο δεν υπάρχει πλέον η δυνατότητα αποστείρωσης εργαλείων και υλικών για την τέλεση εκτάκτων και τακτικών χειρουργείων καθώς και μικροεπεμβάσεων. Η αποστείρωση των εργαλείων και υλικών που γίνονταν προσωρινά από το στρατιωτικό νοσοκομείο, δεν είναι πλέον ούτε αυτή εφικτή, καθώς ο κλίβανος παρουσίασε βλάβη. Δεδομένου ότι ο κλίβανος είναι ο μοναδικός στο νομό, τίθεται άμεσα πρόβλημα ασφάλειας όλων των κατοίκων. Ο κλίβανος της κεντρικής αποστείρωσης λειτουργεί από το 1989 και υποστηρίζει όλα τα τμήματα του νοσοκομείου, κλινικές, εξωτερικά ιατρεία και μονάδες. Πλέον η λειτουργία του είναι επικίνδυνη και δεν υπάρχει ασφάλεια για τους εργαζομένους που τον χειρίζονται. Υπάρχει ακόμα ένας δεύτερος κλίβανος για έκτακτες ανάγκες, ο οποίος εγκαταστάθηκε το 1991, αλλά ούτε αυτός λειτουργεί σωστά και με ασφάλεια. Από την τεχνική υπηρεσία του νοσοκομείου έχει κατατεθεί έκθεση στη διοίκηση και σε όλους τους αρμόδιους του νοσοκομείου για την κατάσταση και την επικινδυνότητα των κλιβάνων πριν από ενάμιση χρόνο. Ωστόσο, η διοίκηση φέρει ευθύνες γιατί δεν έχει φροντίσει, ώστε να αντικατασταθούν οι κλίβανοι έγκαιρα και να αποκατασταθούν και τα υπόλοιπα προβλήματα, διότι η αδυναμία αποστείρωσης δεν είναι το μόνο πρόβλημα του χειρουργείου. Υπάρχουν σημαντικές βλάβες στις κτηριακές υποδομές, όπως εισροή υδάτων από την οροφή, κατεστραμμένες ψευδοροφές και πατώματα, που εμποδίζουν την ασφαλή χρήση του χώρου και εμπεριέχουν μεγάλο κίνδυνο για τη δημόσια υγεία. Οι ευθύνες της Κυβέρνησης ΣΥΡΙΖΑ - ΑΝΕΛ είναι μεγάλες γιατί συνεχίζει να εφαρμόζει πιστά την πολιτική υποχρηματοδότησης, υποστελέχωσης και εμπορευματοποίησης της υγείας των προηγούμενων κυβερνήσεων, ανοίγοντας από τη μια τον δρόμο της επιχειρηματικής δράσης στον χώρο και από την άλλη διαμορφώνοντας μια ιδιαίτερα επικίνδυνη κατάσταση για την υγεία του λαού. Σας ρωτάμε, λοιπόν, κύριε Υπουργέ, τι μέτρα θα λάβετε, ώστε άμεσα να αντικατασταθούν οι κλίβανοι αποστείρωσης και να αποκατασταθούν οι βλάβες στον χώρου του χειρουργείου, ώστε να διασφαλιστεί η ασφάλεια της λειτουργείας τους και να μην μπει σε κίνδυνο η υγεία εργαζομένων και ασθενών.
Ο κύριος Υπουργός έχει τον λόγο.
Κύριε Τάσσο, ευχαριστώ για την ερώτηση. Η πραγματική αλληλουχία των γεγονότων, όπως διαδραματίστηκαν, είναι η εξής: Στις 21-12-2015 τέθηκε εκτός λειτουργίας ο ένας κλίβανος, ο παλιός, αποστείρωσης του νοσοκομείου. Αυτό έγινε στις 21 Δεκεμβρίου. Το νοσοκομείο εξυπηρετήθηκε, μετά από συνεννόηση της Διοίκησης και του Διευθυντή Ιατρικής Υπηρεσίας, από τον κλίβανο του Στρατού μέχρι την επισκευή. Στις 6-1-2016 τέθηκε εκτός λειτουργίας ο κλίβανος του Στρατού. Στις 7-1-2016 επισκευάστηκε προσωρινά ο κλίβανος του νοσοκομείου. Στις 12-1-2016 επισκευάστηκε από εξειδικευμένο τεχνικό ο εφεδρικός κλίβανος. Σε περίπτωση ανάγκης αυτήν τη στιγμή μπορεί να χρησιμοποιηθεί προσωρινά και ο κύριος κλίβανος. Σε όλο αυτό το διάστημα υπήρχε εφεδρεία και αποστειρωμένων υλικών και εργαλείων για επείγουσες χειρουργικές επεμβάσεις και δεν υπήρξε διακινδύνευση της ζωής των ασθενών. Τώρα, ας πάμε σε ένα παλιότερο ιστορικό για το τι έχει συμβεί, το οποίο δείχνει και την κακοδαιμονία και την κακομοιριά όλου αυτού του γραφειοκρατικού πράγματος που έχουν φτιάξει σαράντα χρόνια οι προηγούμενες κυβερνήσεις. Τον Ιούνιο του 2014 ο κλίβανος κρίθηκε ακατάλληλος μετά από τεχνική έκθεση. Μιλάμε για τον κύριο κλίβανο του νοσοκομείου. Ζητήθηκε και εγκρίθηκε από τη Β΄ ΥΠΕ έκτακτη επιχορήγηση 80.000 ευρώ για την προμήθεια του κλιβάνου. Και αρχίζει ο γραφειοκρατικός λαβύρινθος! Το αίτημα του νοσοκομείου για την προκήρυξη του διαγωνισμού μέχρι και σήμερα που μιλάμε, δεν έχει ικανοποιηθεί από την ΕΠΥ - την Επιτροπή Προμηθειών Υγείας - , παρά το ότι έγιναν όλες οι ενέργειες που ζητήθηκαν. Προσέξτε με. Επειδή τις τελευταίες μέρες ασχοληθήκαμε με το ζήτημα επισταμένως, η κατάσταση αυτήν τη στιγμή είναι η εξής: Έχουν κατατεθεί όλα τα χρήματα που υπάρχουν - έχει επικαιροποιηθεί το ζήτημα αυτές τις μέρες από τη Β΄ Υγειονομική Περιφέρεια προς την ΕΠΥ - έχουν εγκριθεί από την ΕΠΥ και από το ΕΚΑΠΤΥ οι τεχνικές προδιαγραφές και θα προκηρυχθεί αυτός ο διαγωνισμός μέσα στις επόμενες μέρες. Το θέμα είναι ότι αυτήν την Επιτροπή Προμηθειών Υγείας οι προηγούμενοι από εμάς πρακτικά την έβαλαν για ξεκάρφωμα. Αυτή είναι η πραγματικότητα. Ένα προκάλυμμα διαφάνειας, το οποίο τελικά δεν κάνει τίποτα. Αυτή είναι η ιστορία. Γιατί έγιναν αυτά, εγκρίθηκαν τώρα και θα προκηρυχθεί ο διαγωνισμός για τον καινούργιο κλίβανο. Υπάρχει πίστωση και στη Β΄ ΥΠΕ που είναι υπεύθυνη για την περιοχή και θα γίνει ο διαγωνισμός. Τις αμέσως επόμενες μέρες θα προκηρυχθεί. Όταν κάνεις δύο χρόνια να εγκρίνεις τεχνικές προδιαγραφές, τότε υπάρχει κάτι σάπιο σε αυτό το βασίλειο. Το ίδιο συμβαίνει και με μία σειρά από άλλους διαγωνισμούς, σε άλλα και μεγαλύτερα υλικά και μεγαλύτερες εγκαταστάσεις κ.λπ.. Πάντως, δεν υπήρξε θέμα διακινδύνευσης της ζωής των ασθενών. Έχει επισκευαστεί ο εναλλακτικός κλίβανος και νομίζω ότι αυτήν τη στιγμή το πρόβλημα προσωρινά λύνεται. Θα αγοραστεί και ο καινούργιος, γιατί ασχοληθήκαμε επισταμένως και τις ημέρες των γιορτών και τώρα για να προχωρήσει αυτή η διαδικασία. Ευχαριστώ.
Ευχαριστούμε κι εμείς. Κύριε Τάσσο, έχετε τον λόγο.
Ευχαριστώ. Κύριε Υπουργέ, πρώτον, από τα δύο χρόνια στα οποία αναφέρεστε, το ένα ήσασταν εσείς στην εξουσία. Δεύτερον, το «σάπιο» που υπάρχει δεν είναι μόνο στις διαδικασίες που γίνονται οι προκηρύξεις. Σάπιο είναι το σύστημα, το οποίο, δυστυχώς, υπηρετείτε. Ο καπιταλισμός έχει πια σαπίσει, έχει φτάσει στο σημείο εξήντα δύο άνθρωποι σε όλη τη γη να έχουν τόσο πλούτο όσο τρεισήμισι δισεκατομμύρια, ο μισός πληθυσμός της γης. Στο πλαίσιο αυτού του συστήματος δημόσια και δωρεάν υγεία με μόνιμη και σταθερή εργασία στους εργαζόμενους στην υγεία δεν μπορεί να εξασφαλιστεί. Δεν μπορεί να εξασφαλιστεί! Ο στόχος είναι και η υγεία να ιδιωτικοποιηθεί και να εμπορευματοποιηθεί. Γιατί; Διότι είναι ένα πρόσφορο πεδίο κερδοσκοπίας του κεφαλαίου. Το κεφάλαιο ψάχνει να βρει τώρα τρόπους να επενδύσει με υψηλό κέρδος τα λιμνάζοντα κεφάλαιά του. Η υγεία και η παιδεία είναι τομείς που είναι πρόσφοροι για αυτό, γιατί ο άλλος δεν μπορεί να τους αποφύγει. Όταν είσαι άρρωστος, θα ξεπουληθείς για να γίνεις καλά. Όταν θέλεις το παιδί σου να μάθει γράμματα, θα ξεπουληθείς για να το στείλεις να μάθει γράμματα. Και, βέβαια, ισχύει ο κανόνας: «Έχεις λεφτά; Θα γίνεις καλά. Δεν έχεις λεφτά; Θα πεθάνεις. Έχεις λεφτά; Θα μάθεις γράμματα. Δεν έχεις λεφτά; Είσαι έξω». Αυτό είναι το πρόβλημα, κύριε Υπουργέ. Το πρόβλημα είναι ότι αν δεν συγκρουστείς με τη λογική, αν δεν παλέψεις ενάντια σε τη λογική, λύσεις φιλολαϊκές αυτού του συστήματος δεν μπορούν να υπάρξουν. Υπάρχει πρόβλημα με την υποστελέχωση και την υποχρηματοδότηση όχι μόνο αυτού του αλλά και όλων των νοσοκομείων. Τι κάνετε τώρα; Προωθείτε τους οκταμηνίτες. Το ΚΕΕΛΠΝΟ έχει εγκρίνει. Το Νοσοκομείο της Σάμου - όπως και της Λέσβου - με το κύμα των προσφύγων, που υπάρχει τώρα, έχει προβλήματα υποστελέχωσης και υποχρηματοδότησης. Και αντί να πάρουν μόνιμο προσωπικό, με μόνιμη και σταθερή σχέση εργασίας, πάνε στους οκταμηνίτες. Ποιος γιατρός θα πάει να δουλέψει οκτώ μήνες μην ξέροντας αν θα ανανεωθεί η σύμβασή του, να πάει να πιάσει σπίτι, να μείνει κ.λπ. και με μισθούς πείνας; Λοιπόν, αυτό είναι το πρόβλημα, κύριε Υπουργέ.
Ορίστε, κύριε Πολάκη, έχετε τον λόγο.
Κύριε Τάσσο, τον έναν χρόνο από τους δύο ήμασταν στην Κυβέρνηση, αλλά την εξουσία τώρα αρχίζουμε να την παίρνουμε.
Α, εντάξει! Σωστά τα λέτε!
Ακριβώς όπως σας το λέω. Αυτές τις μέρες έχει δεχτεί η ηγεσία του Υπουργείου Υγείας μια μεγάλη επίθεση και για διάφορα θέματα. Κι ένας από τους λόγους τους πολλούς είναι και η ιστορία της απομάκρυνσης των διοικητικών συμβουλίων από το νοσοκομείο. Θα σας πω ένα συγκεκριμένο παράδειγμα για τη Σάμο, κύριε Τάσσο. Το ξέρετε ότι το Νοσοκομείο της Σάμου είχε ταμειακό διαθέσιμο 11,5 εκατομμύρια ευρώ και δεν πλήρωνε; Είχε 11,5 εκατομμύρια ευρώ ταμειακά διαθέσιμα - αυτή τη στιγμή έχει 5,5 εκατομμύρια ευρώ ταμειακά διαθέσιμα - και δεν εξοφλούσε προμηθευτές, δεν εξοφλούσε φάρμακα. Αυτή την απόφαση δεν την παίρνει ο Υπουργός, την παίρνει το Διοικητικό Συμβούλιο του νοσοκομείου, το οποίο δεν την έπαιρνε. Αυτές οι διαδικασίες, που προχώρησαν μέσα σε δέκα μέρες, προχώρησαν με τον προσωρινό διοικητή του νοσοκομείου, που είναι ο διευθυντής της Ιατρικής Υπηρεσίας. Δεν μπορούσε αυτός να κυνηγήσει νωρίτερα κάποια άλλα πράγματα; Δεν το έκανε όμως. Άρα είναι ένα ζήτημα το ποιος έχει την πραγματική εξουσία και ποιος έχει την κυβέρνηση, όμως, εμείς έχουμε βάλει σκοπό να πάρουμε την πραγματική εξουσία και θα την πάρουμε. Προσέξτε, σε αυτή τη ζωή, σε αυτά τα χρόνια και όχι σε μια μελλοντική ύπαρξη. Θέσατε κάποια θέματα. Ο καπιταλισμός δεν πέφτει με την επίκληση της αδυναμίας τού να λύσεις τα κοινωνικά προβλήματα. Ο καπιταλισμός πέφτει ή ανατρέπεται ή αλλάζει κι έρχεται μια άλλη ελπίδα για τις κοινωνίες και για τους ανθρώπους, όταν δημιουργείς συγκεκριμένους κοινωνικούς συσχετισμούς και πραγματικά κοινωνικά μέτωπα και όταν έχεις γραμμή για να ανατρέπεις την κατάσταση σήμερα και όχι μετά από δυόμισι χιλιάδες χρόνια και «πάλι με χρόνια και καιρούς, πάλι δικά μας θά 'ναι».
Κύριε Υπουργέ, αυτά δεν…
Δεν σας διέκοψα, κύριε Τάσσο. Από κει και πέρα, είναι σαφές - και τουλάχιστον οι εργαζόμενοι στο χώρο της υγείας το αναγνωρίζουν αυτό και οι γιατροί - ότι για πρώτη φορά μετά από έξι, επτά χρόνια προκηρύσσονται μόνιμες θέσεις - και πολλές μόνιμες θέσεις - ότι για πρώτη φορά μετά από έξι, επτά χρόνια, πληρώθηκαν τις εφημερίες στην ώρα τους, τουλάχιστον στη συντριπτική πλειοψηφία, εκτός από ένα δύο σημεία, που υπάρχει διαχειριστική ανεπάρκεια συγκεκριμένη, η οποία θα λυθεί μέσα στις επόμενες μέρες. Επίσης, για πρώτη φορά μετά από πολλά χρόνια υπάρχει αύξηση του ποσού, το οποίο δίνει ο κρατικός προϋπολογισμός και μια σαφής δέσμευση από τον ΕΟΠΥΥ ότι θα στηρίξει τις δημόσιες δομές υγείας. Και το 2016 θα είναι μια καλύτερη χρονιά για την υγεία, κύριε Τάσσο, και να είστε σίγουρος γι' αυτό. Για το άλλο ζήτημα που θέσατε, για τις θέσεις, επειδή έχει θέσει μια αντίστοιχη ερώτηση ο κ. Κεγκέρογλου, θα απαντήσω μαζί με αυτό σε σχέση με το τι προτείνουμε. Οι θέσεις, οι οποίες προκηρύχθηκαν στη Σάμο, στη Χίο, στη Μυτιλήνη κ.λπ. από το ΕΚΑΒ, είναι από χρηματοδότηση από το προσφυγικό, που αυτά τα 3 εκατομμύρια ευρώ είναι η πρώτη πραγματική χρηματοδότηση που πήραμε για να αντιμετωπίσουμε τις υγειονομικές ανάγκες του προσφυγικού ρεύματος. Φυσικά, θα χρησιμοποιήσουμε οποιοδήποτε μέτρο και τρόπο προκειμένου να μπορέσουμε να ανακουφίσουμε καταστάσεις. Ευχαριστώ πολύ.
Μπορώ να πω δυο λόγια, κύριε Πρόεδρε;
Η συνεδρίαση πρέπει να τελειώσει, κύριε Τάσσο, πριν την πτώση του καπιταλισμού, δυστυχώς!
Ναι, αλλά ο καπιταλισμός δεν πέφτει με μισθούς και συντάξεις πείνας!
Κύριοι συνάδελφοι, η πέμπτη με αριθμό 362/11-1-2016 επίκαιρη ερώτηση δευτέρου κύκλου του Βουλευτή Θεσπρωτίας της Νέας Δημοκρατίας κ. Βασιλείου Γιόγακα προς τον Υπουργό Περιβάλλοντος και Ενέργειας, σχετικά με την παραμετροποίηση της επαύξησης των τιμών πώλησης ηλεκτρικής ενέργειας από τους κατ' επάγγελμα αγρότες - ιδιοκτήτες φωτοβολταϊκών σταθμών, δεν θα συζητηθεί λόγω κωλύματος του Βουλευτή. Επίσης, δεν θα συζητηθεί η έκτη με αριθμό 349/5-1-2016 επίκαιρη ερώτηση δευτέρου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Υγείας, σχετικά με την «πριμοδότηση μουσουλμάνων της Θράκης σε προκηρύξεις πρόσληψης υγειονομικού προσωπικού του Υπουργείου Υγείας». Θα συζητηθεί αμέσως τώρα η δεύτερη με αριθμό 1919/14-12-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την αντιμετώπιση των προβλημάτων του ΕΚΑΒ. Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, είχαμε την ευκαιρία στο πλαίσιο της συνεδρίασης της Υποεπιτροπής Νησιωτικών και Ορεινών Περιοχών να ενημερωθούμε για ορισμένους από τους σχεδιασμούς, που αφορούν το ΕΚΑΒ και για θέματα που έχουν να κάνουν με τον τεχνολογικό εξοπλισμό, με θέματα που τρέχουν, μιας και ολοκληρώθηκε η προμήθεια, που είχε ταλαιπωρηθεί πάρα πολύ από τις όλες διαδικασίες και είσαστε έτοιμοι πλέον να παραδώσετε τα ασθενοφόρα, να δούμε και τα άλλα θέματα, που θέτουν οι εργαζόμενοι, τα θεσμικά, που έχουν να κάνουν με τον κανονισμό, αυτά που έχουν να κάνουν με την παράταση λειτουργίας του ΙΕΚ ΕΚΑΒ, να δούμε τα οικονομικά ζητήματα που έχουν να κάνουν με τις πληρωμές εκτός έδρας, δαπάνες στολής, τα ασφαλιστικά - συνταξιοδοτικά τους. Όλα αυτά τα θέματα σας τα έχουν θέσει κατ' επανάληψη και δεν ξέρω με ποιον προγραμματισμό - θα θέλαμε να μάθουμε σήμερα - σκέπτεστε να τα φέρετε, είτε προς νομοθέτηση, αν χρειάζεται, είτε προς επίλυση με αποφάσεις του Υπουργείου. Θέλω, όμως, συγκεκριμένα να μας πείτε για την κατανομή προσωπικού από τις τελευταίες προσλήψεις πόσες προβλέπονται για την Κρήτη και σε ποιες Υπηρεσίες. Είναι το 2015 και το 2016…
Για το ΕΚΑΒ μιλάτε ή συνολικά;
Για το ΕΚΑΒ, γιατί πράγματι, όπως είπατε απαντώντας στην προηγούμενη ερώτηση, από το 2015 προβλέπονταν κιόλας δεκαπέντε χιλιάδες προσλήψεις, αλλά λόγω των γραφειοκρατικών διαδικασιών, που προβλέποντα,ι δεν έγινε κατορθωτό να καλυφθούν. Τουλάχιστον, μέσα στο 2016, ελπίζουμε ότι για τον χώρο της υγείας θα έχουμε έναν πολύ μεγάλο αριθμό από αυτές τις προσλήψεις. Να δούμε, λοιπόν, τι προβλέπεται για την Κρήτη και πόσους επικουρικούς σκοπεύετε να προσλάβετε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ήθελα λίγο χρόνο από τη δευτερολογία μου. Αυτό αφορά και τα νοσοκομεία και έχει σχέση με το ΕΚΑΒ, γιατί, όπως ξέρετε, εάν δεν αντιμετωπίζονται στις αντίστοιχες κλινικές τα προβλήματα στα περιφερειακό νοσοκομεία, τότε έχουμε υπερφόρτωση του ΕΚΑΒ με μεταφορές προκειμένου να πάνε σε άλλα νοσοκομεία, άρα έχει σημασία και αν έχουμε κατανομές προσωπικού στα νοσοκομεία. Πόσοι από τους προσληφθέντες μέσω ΚΕΕΛΠΝΟ θα διατεθούν στην Κρήτη; Δεν ξέρω αν τα χρήματα είναι μόνο από το προσφυγικό. Τι σκοπεύετε να πράξετε με τους νέους σταθμούς του ΕΚΑΒ για την εξυπηρέτηση της ενδοχώρας της Κρήτης; Ο χαρακτηρισμός βαρέα και ανθυγιεινά, μιας και τις επόμενες μέρες θα συζητηθεί το συνταξιοδοτικό - ασφαλιστικό, έχει προωθηθεί ούτως ώστε να προβλεφθεί για τους διασώστες; Είναι θέματα, που είχαν τεθεί σε γραπτή ερώτηση, γι' αυτό είναι πολλά τα ερωτήματα, αλλά συζητείται σήμερα ως αναπάντητη. Από τον Κανονισμό, κύριε Πρόεδρε, προβλέπονται μόνο δύο ερωτήσεις όταν είναι επίκαιρες, η συγκεκριμένη όμως συζητείται σήμερα ως αναπάντητη, γι' αυτό έχει πολλαπλά ερωτήματα. Περιμένω τις απαντήσεις, κύριε Υπουργέ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και τρεις εκπαιδευτικοί συνοδοί τους από το Γενικό Λύκειο Παραμυθιάς Θεσπρωτίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Πολάκη, έχετε τον λόγο.
Ευχαριστώ, κύριε Πρόεδρε. Κύριε Κεγκέρογλου, είναι πραγματικά πολλά τα ερωτήματα. Θα ξεκινήσω από αυτά που αφορούν, κατ' αρχάς, το ΕΚΑΒ και γενικότερα την Κρήτη. Όσον αφορά τα γενικότερα αιτήματα που έχουν θέσει οι εργαζόμενοι, στο νομοσχέδιο για την επιτάχυνση του κυβερνητικού έργου προβλεπόταν - και προβλέπεται με την επανακατάθεσή του σε πολύ - πολύ σύντομο χρονικό διάστημα τις επόμενες ημέρες - η λύση μιας σειράς από ζητήματα, τα οποία μας έθεσαν οι εργαζόμενοι. Το πρώτο είναι ότι εξαιρούμε την περικοπή των μετακινήσεως εκτός έδρας, επανέρχεται κανονικά η αμοιβή γι' αυτή τη δραστηριότητα. Επαναφέρουμε την αποζημίωση για την προμήθεια της στολής. Έχει προβλεφθεί ήδη και στον προϋπολογισμό, ο οποίος έχει ψηφιστεί και τον προϋπολογισμό του ΕΚΑΒ. Προβλέπεται η συνέχιση της ασφάλισης του προσωπικού με τα εναέρια μέσα και επίσης προβλέπεται η επαναφορά - μετά από πολλά χρόνια - της χορήγησης της ειδικής αποζημίωσης του πτητικού επιδόματος, όχι μόνο για τους γιατρούς, αλλά και για τους διασώστες, που είναι μέσα στα πτητικά μέσα, στα ελικόπτερα και στα αεροπλάνα, οι οποίοι πηγαίνουν μαζί με τους πιλότους και τους γιατρούς για να κάνουν τις αεροδιακομιδές. Είναι τέσσερα ζητήματα τα οποία μας είχαν τεθεί και τα οποία τα προβλέπουμε στο νομοσχέδιο. Θα το είχατε δει και τότε που είχε κατατεθεί ότι αυτά τα προέβλεπε. Επίσης, με βάση και τα αιτήματα που μας έκαναν και οι εργαζόμενοι, αλλά και η διοίκηση του ΕΚΑΒ, που βάζει και την πρόβλεψη για την αύξηση του προσωπικού του ΕΚΑΒ τον επόμενο χρόνο, αυξήσαμε σημαντικότατα την αμοιβή της υπερωριακής απασχόλησης του προσωπικού του ΕΚΑΒ για το 2016 από 10.300.000 ευρώ σε 11.800.000 ευρώ, για να καλύψουμε και τις πραγματικές ανάγκες, που υπάρχουν, αλλά και το παραπάνω προσωπικό, το οποίο υπολογίζουμε σε διακόσια ογδόντα επτά άτομα τον χρόνο. Επίσης, υπήρξε μία σοβαρή αύξηση, με βάση τα αιτήματα και του σωματείου των γιατρών του ΕΚΑΒ, στις αμοιβές των εφημεριών των γιατρών του ΕΚΑΒ από 2.200.000 ευρώ σε 2.550.000 ευρώ, προκειμένου να μπορεί να καλυφθεί με τον τρόπο που μας είχαν περιγράψει συνολικά και πανελλαδικά οι ανάγκες. Τα οικονομικά έχουν προβλεφθεί στον προϋπολογισμό και έχουν ψηφιστεί. Τα θεσμικά θα περάσουν με το νομοσχέδιο, το οποίο έρχεται τις επόμενες ημέρες. Τώρα, όσον αφορά για το προσωπικό και πιο ιδιαίτερα για την Κρήτη, είπα διακόσια ογδόντα επτά άτομα γιατί; Τα εκατόν ογδόντα επτά είναι αυτά που αυτή τη στιγμή είναι για δημοσίευση στο ΦΕΚ. Και εδώ πάλι έχουμε μια άλλη ιστορία. Στις 21 Δεκεμβρίου μας ήρθε η έγκριση από το Γενικό Λογιστήριο του Κράτους ότι υπάρχει η πρόβλεψη στον προϋπολογισμό και του 2015 για να διοριστούν αυτοί οι άνθρωποι, γιατί έχει δημιουργηθεί ένα θέμα. Εγώ ο ίδιος προσωπικά είχα πει ότι την πρώτη - δεύτερη εβδομάδα θα διορίζονταν οι άνθρωποι. Προσέξτε, λοιπόν, να δείτε τι έγινε. Γιατί είπα, έχουμε την Κυβέρνηση αλλά την εξουσία την παίρνουμε, δεν την έχουμε ακόμη. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Αναπληρωτή Υπουργού]] Έχει σημασία αυτό, κύριε Πρόεδρε, και είναι και αρκετά τα ζητήματα που έχει θέσει ο κ. Κεγκέρογλου. Στις 21 του μήνα ήρθε από το Γενικό Λογιστήριο του Κράτους η έγκριση ότι και για το 2015 είχε προβλεφθεί η πρόσληψη των εκατόν ογδόντα επτά ανθρώπων. Από εκεί και μετά δεν το κυνηγήσαμε, γιατί τι ήθελε; Μια τυπική διαδικασία, η οποία ήταν να πάει στην Υπηρεσία Δημοσιονομικού Ελέγχου να βάλει και αυτή μια σφραγίδα και μετά να φτιάξει το ΕΚΑΒ την απόφαση για να πάει για ΦΕΚ. Δυστυχώς η αρμόδια Υπηρεσία του Υπουργείου Υγείας, με σαφείς ευθύνες τής τότε διευθύντριας, αυτή την απόφαση του Γενικού Λογιστηρίου ξέρετε πότε την έστειλε στην ΥΔΕ; Στις 7 του Γενάρη. Όχι στις 22 του Δεκέμβρη. Άρα δεν ίσχυε η προηγούμενη απόφαση και κάναμε, βέβαια, σε τριάντα έξι ώρες ξανά τη διαδικασία. Ξανά τη διαδικασία πάλι, γιατί αυτό είναι συνειδητό σαμποτάζ, δεν μπορώ να το πω αλλιώς, νέα έγκριση από το Γενικό Λογιστήριο, νέα έγκριση από την Υπηρεσία Δημοσιονομικού Ελέγχου, εγγραφή στα μητρώα της μισθοδοσίας του ΕΚΑΒ και αυτή τη στιγμή είναι για δημοσίευση. Αυτό είναι και σαν μια απολογία προς τους εργαζόμενους που είχαμε πει ότι από 1ης Γενάρη θα τους διορίζαμε, αλλά αυτό έγινε, αυτή είναι η πραγματικότητα. Δεύτερον, η προκήρυξη, η οποία υπάρχει και που θα βγει τον Φλεβάρη, προβλέπει εκατό διασώστες του ΕΚΑΒ. Σε αυτούς τους εκατό διασώστες θα προβλεφθούν και για τις περιοχές που δεν είχαν προβλεφθεί για τους εκατόν ογδόντα επτά. Γιατί για τους εκατόν ογδόντα επτά την κατανομή τη βρήκαμε από πιο παλιά και δεν θελήσαμε να την αλλάξουμε, γιατί όντως υπήρχαν ανάγκες και για εκεί που είχαν προκηρυχθεί και γιατί μετά θα έλεγαν, βέβαια, ότι «να, κάνετε ανακατανομές, ενώ αυτές ήταν παλαιότερες προτάσεις». Συγκεκριμένα, αυτοί οι εκατόν ογδόντα επτά θα πάνε: εκατόν εννιά στον τομέα ΕΚΑΒ Αθηνών, οκτώ στο ΕΚΑΒ Θεσσαλονίκης, δώδεκα στο ΕΚΑΒ Πάτρας, τέσσερις στο ΕΚΑΒ Ιωαννίνων, ένας στο ΕΚΑΒ Λαμίας, ένας στο ΕΚΑΒ Αλεξανδρούπολης, τέσσερις στο ΕΚΑΒ Τρίπολης και σαράντα τέσσερις στο ΕΚΑΒ Μυτιλήνης που πιάνει όλα τα νησιά, Λέσβο, Σάμο, Χίο, Ρόδο, Κάρπαθο, Κω, Σύρο, Πάρο, Νάξο, Θήρα, Μύκονο, Τήνο, Άνδρο, Ίο. Είναι προφανές ότι στους εκατό, που θα βγουν τον Φλεβάρη, θα υπάρξει κάλυψη των τομέων που δεν καλύφθηκαν από αυτήν εδώ…
Έχετε και δευτερολογία, κύριε Υπουργέ.
Να σταματήσω εδώ.
Ο κ. Κεγκέρογλου έχει τον λόγο.
Να τα πει ενιαία ο κύριος Υπουργός.
Ενιαία και τη δευτερολογία;
Να ολοκληρώσει την απάντηση.
Όχι, εντάξει, πάρτε εσείς τον λόγο.
Να πάρω τον λόγο πριν ολοκληρώσει την απάντηση, κύριε Πρόεδρε, εμείς όμως αναμένουμε απάντηση και για τα υπόλοιπα ερωτήματα, τα οποία είναι πολλά, όπως είπαμε, και καλό θα ήταν να του δώσετε τον χρόνο να τα απαντήσει ο Υπουργός στην πρωτομιλία και να είναι ολοκληρωμένη η απάντηση. Αυτό που λέμε είναι ότι, πράγματι, χρειάζεται πάρα πολλή δουλειά, ούτως ώστε μια απόφαση που παίρνει ο Υπουργός - όποιος είναι - να υλοποιηθεί. Την απόφαση για το εκατόν ογδόντα επτά την είχε πάρει, προφανώς, κάποιος προηγούμενος, δεν ξέρω αν ήταν ο κ. Κουρουμπλής ή κάποιος άλλος, πάντως την είχε πάρει και μέχρι να υλοποιηθεί έφτασε Γενάρης του 2016. Δεν ξέρω και πότε θα διατεθούν αυτοί οι άνθρωποι.
Είναι στο ΦΕΚ.
Επομένως, και όλες οι άλλες προβλέψεις που κάνουμε για τις προσλήψεις χρειάζονται πάρα πολλή δουλειά για να ολοκληρωθούν. Εγώ για το πρώτο κομμάτι, τα θεσμικά και όλα όσα αφορούν τους εργαζόμενους συνολικά, αναμένω το νομοσχέδιο και τις αποφάσεις του Υπουργού, σύμφωνα και με τα αιτήματα των εργαζομένων και αυτά που έχουμε θέσει κι εμείς με την ερώτηση. Και βεβαίως, με το που θα ολοκληρώσει τη διαδικασία, να πω μόνο ότι υπάρχουν τεράστια κενά στην Κρήτη, και στα δύο κομμάτια και στο ΕΚΑΒ, αλλά και στα νοσοκομεία. Εν μέρει, με την τροπολογία που έγινε για τους επικουρικούς δεν δημιουργήθηκε περισσότερο πρόβλημα, χωρίς να σημαίνει ότι από μόνη της λύνει το θέμα. Θα πρέπει να προχωρήσετε στην πρόσληψη των επικουρικών, οι οποίοι σε ένα βαθμό θα λύσουν το πρόβλημα και βέβαια στη συνέχεια με τις μόνιμες προσλήψεις, από τη στιγμή που έχουμε τώρα μια σχετική ελευθερία - γιατί δεν θα έχετε, πιστεύω, και απεριόριστο αριθμό - σε σχέση με τα προηγούμενα χρόνια για να προχωρήσετε σε διαδικασίες προσλήψεων. Να ολοκληρώσει την ενημέρωση και εμείς θα είμαστε εδώ να περιμένουμε την υλοποίηση όσων ο κύριος Υπουργός μας λέει σήμερα.
Κύριε Υπουργέ, έχετε τον λόγο.
Να συνεχίσω, λοιπόν, την ενημέρωση που σταμάτησα στη μέση. Να ενημερώσω και τη Βουλή και τον κόσμο που μας παρακολουθεί, ότι ολοκληρώθηκε η προκήρυξη των εννιακοσίων ογδόντα πέντε θέσεων, πλην ιατρών, από την προκήρυξη η οποία βγήκε στα τέλη Οκτώβρη, αρχές Νοέμβρη. Ήδη, εκδόθηκαν τα προσωρινά αποτελέσματα για τους πρώτους διακόσιους και την επόμενη εβδομάδα ολοκληρώνεται η έκδοση των προσωρινών αποτελεσμάτων για τους υπόλοιπους. Αυτό που είπατε ισχύει. Αν δεν το κυνηγάς από πίσω, σκαλοπάτι το σκαλοπάτι, με όλη αυτή τη διαδικασία που έχει φτιαχτεί τριανταπέντε χρόνια τώρα, συνέχεια καθυστερεί. Ήδη, έχουμε έρθει σε επικοινωνία με το Υπουργείο Διοικητικής Ανασυγκρότησης και τον κ. Βερναρδάκη, για να μας δώσει την πράξη κατανομής, για να προχωρήσουμε και να αρχίσουμε τους διορισμούς με βάση τα προσωρινά αποτελέσματα. Δεύτερον, υπάρχει κατανομή την οποία έχουμε στείλει στις υγειονομικές περιφέρειες και έχει έρθει η απάντηση από όλους και για τα χίλια επτακόσια άτομα λοιπό προσωπικό νοσοκομείων, εκατό για το ΕΚΑΒ και εξακόσιους γιατρούς που είναι ανά υγειονομική περιφέρεια. Για την Κρήτη αυτό σημαίνει ογδόντα πέντε άτομα νοσηλευτικό προσωπικό, πενήντα άτομα λοιπό προσωπικό, πενήντα πέντε γιατροί. Αυτό είναι για μόνιμες θέσεις από την προκήρυξη του Φεβρουαρίου. Από την προκήρυξη την οποία τώρα βγάλαμε και στην οποία βγαίνουν τα αποτελέσματα, η κατανομή η οποία υπήρχε, η οποία ολοκληρώνεται και θα αρχίσουμε να διορίζουμε τις επόμενες μέρες, είναι. Είκοσι επτά θέσεις λοιπό προσωπικό για το Ηράκλειο, επτά θέσεις για το Ρέθυμνο, δέκα θέσεις για το Νοσοκομείο Χανίων και δεκαέξι θέσεις για το Νοσοκομείο Λασιθίου. Αυτές είναι οι θέσεις που υπάρχουν από αυτήν την προκήρυξη για τα τέσσερα νοσοκομεία που υπάρχουν εκεί. Επίσης, να ξέρετε ότι το 2016 θα συνεχιστεί αυτό που κάναμε για τους επικουρικούς γιατρούς το τελευταίο τρίμηνο - τετράμηνο του 2015. Διορίσαμε εξακόσιους δεκαεπτά επικουρικούς γιατρούς, κύριε Κεγκέρογλου, σε όλη την Ελλάδα. Από αυτούς ανέλαβαν τελικά υπηρεσία οι τετρακόσιοι εβδομήντα. Οι υπόλοιποι δεν πήγαν στη θέση τους, στην οποία εμείς τους διορίσαμε. Αρνήθηκαν. Υπάρχει μια πολύ μεγάλη αύξηση του κονδυλίου για τους επικουρικούς γιατρούς, τόσο για τα νοσοκομεία, όσο - και αυτό έχει σημασία - και για τις ΔΥΠΕ. Όλα τα αιτήματα, τα οποία πιστεύουμε ότι θα μας καταθέσουν, θα είμαστε σε θέση να τα καλύψουμε, διότι προβλέψαμε 60 εκατομμύρια ευρώ για επικουρικό προσωπικό νοσοκομείων - γιατρούς και λοιπό προσωπικό - και 27 εκατομμύρια ευρώ για το προσωπικό των ΔΥΠΕ, που σημαίνει κέντρα υγείας και μονάδες ΠΕΔΥ που θέλουμε να αναπτύξουμε. Τέλος, στην προκήρυξη του ΚΕΕΛΠΝΟ υπάρχει κατανομή - βγαίνει αυτή τη στιγμή η πράξη υπουργικού συμβουλίου που αφορά τις ΜΕΘ και αφορά όλη την Ελλάδα και ΜΕΘ στην Κρήτη - και είναι τετρακόσια άτομα νοσηλευτικό προσωπικό και εκατό γιατροί προκειμένου να μπορέσουμε για δύο χρόνια εν αναμονή και των νέων διορισμών - αυτών που ανακοίνωσα πριν και αυτών που θα έρθουν μετά την καινούργια κατανομή για το 2016- να ανοίξουμε εκατόν είκοσι κρεβάτια. Υπάρχουν αιτήματα και από τα νοσοκομεία της Κρήτης, τα οποία καλύπτονται με βάση την κατανομή την οποία έχουν. Να πω μια κουβέντα όσο αφορά την προκήρυξη από τη χρηματοδότηση του προσφυγικού, δηλαδή τα τρία εκατομμύρια ευρώ, που αυτές τις μέρες τρέχει για τα εκατόν σαράντα πέντε άτομα που βγήκαν. Υπάρχει μάλιστα και αρκετά μεγάλη ζήτηση. Είναι πενήντα διασώστες, ογδόντα άτομα νοσηλευτικό και λοιπό προσωπικό και περίπου τριάντα πέντε γιατροί. Αυτή η προκήρυξη, λοιπόν, δεν προέβλεπε θέση για την Κρήτη. Αφορά τα νησιά του ανατολικού Αιγαίου τα οποία δέχονται το προσφυγικό ρεύμα. Νομίζω ότι έχει γίνει μια πολύ μεγάλη δουλειά τον τελευταίο καιρό στο Υπουργείο Υγείας και σε σχέση με την αύξηση της χρηματοδότησης και σε σχέση με την κίνηση αυτών των διαδικασιών, οι οποίες είναι γραφειοκρατικές, είναι χρονοβόρες, είναι ένα απίστευτο πλέγμα. Πιστεύω, όμως, ότι στην πορεία θα μπορέσουμε σιγά σιγά να αλλάξουμε όλη του την οργάνωση. Θέλω να πω και ένα τελευταίο. Το ξέρετε για τα ασθενοφόρα. Ξεμπλοκάραμε τον διαγωνισμό για τα ενενήντα. Για τα άλλα ενενήντα έξι θα γίνει νέος διαγωνισμός για τις περιφέρειες αυτές. Αυτή τη στιγμή τα ενενήντα ασθενοφόρα είναι έξι για τα Ιόνια νησιά, είκοσι πέντε για την Κρήτη, δύο για το βόρειο Αιγαίο, οκτώ για το νότιο Αιγαίο, έντεκα για την Ήπειρο, δεκατέσσερα για τη δυτική Μακεδονία, δεκατέσσερα για την ανατολική Μακεδονία και Θράκη και δέκα για την Πελοπόννησο. Για τις υπόλοιπες υγειονομικές περιφέρειες, στις οποίες δυστυχώς είναι μέσα και η Αττική, που έχει και μεγάλο θέμα, θα υπάρξει νέος διαγωνισμός. Έχει εξασφαλιστεί η μεταφορά των πιστώσεων στο επόμενο ΕΣΠΑ, θα επιταχύνουμε αυτές τις διαδικασίες και θα κάνουμε το παν για να μην ξαναμπλέξουμε σε αυτό το πράγμα που έγινε την προηγούμενη περίοδο, όπου πήγαινε και ερχόταν ο διαγωνισμός, γιατί κάποιοι δεν έβρισκαν τα παράπλευρα οφέλη τα οποία περίμεναν. Ευχαριστώ πολύ.
Ευχαριστούμε. Ανακοινώνω ότι η έβδομη με αριθμό 356/8-1-2016 επίκαιρη ερώτηση δευτέρου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας, σχετικά με την κύρωση του Πρωτοκόλλου της Σύμβασης Πλαίσιο του Παγκόσμιου Οργανισμού Υγείας (Π.Ο.Υ.) για τον έλεγχο του καπνού, δεν συζητείται μετά από συνεννόηση του ερωτώντος Βουλευτή με τον αρμόδιο Υπουργό. Και τέλος, η πρώτη με αριθμό 745/38/2-11-2015 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με την παραμονή του κ. Κιμ Γκλεν ως Συμβούλου της Κυβέρνησης, δεν θα συζητηθεί λόγω κωλύματος του κυρίου Υπουργού.
Κύριε Πρόεδρε, να πω μια κουβέντα συμπληρωματικά;
Παρακαλώ.
Κύριε Υπουργέ, φέρνω σε γνώση σας ότι τον Δεκέμβρη του '14 βγήκε μια προκήρυξη από το Υπουργείο Εργασίας που αφορά τις προστατευόμενες ομάδες, αλλά αφορά κυρίως νοσοκομεία. Ήταν περίπου εννιακόσιες θέσεις για διάφορες ειδικότητες, οι μισές από τις οποίες είναι σε νοσοκομεία. Οπότε και αυτό είναι στο πλαίσιο του ν. 2643, που είναι για τις προστατευόμενες ομάδες, δηλαδή τρίτεκνους, πολύτεκνους, οικογένειες με παιδιά με αναπηρία. Και από αυτήν την προκήρυξη, λοιπόν, προβλέπονται περίπου πεντακόσιες θέσεις βοηθητικό και νοσηλευτικό προσωπικό για τα νοσοκομεία. Οπότε, βάλτε στην παρακολούθησή σας και αυτόν τον διαγωνισμό, προκειμένου να έχουμε τα αποτελέσματα.
Θα το βάλουμε.
Ήδη έχει περάσει ένας χρόνος και έχουν βγει οι πρώτοι προσωρινοί πίνακες ακόμα.
Δεν έχουν βγει;
Είναι ακόμα οι πρώτοι προσωρινοί πίνακες. Αλλά να πιέσετε παραπάνω. Ευχαριστώ.
Ευχαριστούμε. Επίσης, η τρίτη με αριθμό 374/11-1-2016 επίκαιρη ερώτηση δευτέρου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εφαρμογή πρόβλεψης του ν. 4162/2013 για τη δημιουργία του Ταμείου Αλληλεγγύης Γενεών (Εθνικός Λογαριασμός Κοινωνικής Αλληλεγγύης Γενεών «ΕΛΚΑΓ»), δεν συζητείται λόγω κωλύματος του κυρίου Υπουργού. Θα συζητηθεί η όγδοη με αριθμό 355/7-1-2016 επίκαιρη ερώτηση δευτέρου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με την ενεργοποίηση μονάδας εσωτερικού ελέγχου του Υπουργείου Υγείας και τα κριτήρια επιλογής διοικητών - υποδιοικητών των νοσοκομείων από την επιτροπή αξιολόγησης. Τον λόγο έχει ο κ. Σαρίδης
Ευχαριστώ πάρα πολύ, κύριε Πρόεδρε. Κύριε Υπουργέ, σύμφωνα με το ν. 3492/2006 στο άρθρο 12 με προεδρικό διάταγμα που εκδίδεται μετά από πρόταση του Υπουργείου Εσωτερικών, Δημόσιας Διοίκησης και Αποκέντρωσης, Οικονομίας και Οικονομικών συνιστώνται εσωτερικές μονάδες ελέγχου σε όλα τα Υπουργεία και τις περιφέρειες της χώρας με αποκλειστικό σκοπό να διαφυλάξουν τα οικονομικά τους συμφέροντα. Το σχετικό προεδρικό διάταγμα δεν έχει εκδοθεί για τους φορείς εκείνους που εποπτεύονται από το Υπουργείο Υγείας, με αποτέλεσμα το θεσμικό πλαίσιο το οποίο υπάρχει να είναι ανενεργό και να μην μπορεί να αξιοποιηθεί. Μάλιστα, στην εισηγητική έκθεση του προϋπολογισμού, στο κεφάλαιο για την καταπολέμηση της απάτης και της διαφθοράς, προβλέπεται ενίσχυση του ρόλου των μονάδων εσωτερικού ελέγχου των Υπουργείων. Επιπλέον, με την απόφαση 85701/10-11-2015 συγκροτήθηκε επιτροπή για την αξιολόγηση των διευθυντών, των διοικητών και των αναπληρωτών διοικητών των νοσοκομείων, αποτελούμενη από μέλη τα κριτήρια της επιλογής των οποίων είναι αδιευκρίνιστα και στα οποία μάλιστα περιλαμβάνεται και ένα μέλος το οποίο δεν έχει, κατά την άποψή μας, σχέση με το Υπουργείο Υγείας. Ως εκ τούτου, ερωτάται ο κύριος Υπουργός: Γιατί μέχρι σήμερα δεν έχει εκδοθεί προεδρικό διάταγμα ειδικά για τους φορείς που εποπτεύονται από το Υπουργείο Υγείας; Με ποιο σκεπτικό στην εισηγητική έκθεση του προϋπολογισμού αναφέρεται ο Υπουργός στην ενίσχυση του ρόλου των μονάδων εσωτερικού ελέγχου των Υπουργείων τη στιγμή που δεν έχουν καν δημιουργηθεί αυτές οι μονάδες; Ποια είναι τα κριτήρια επιλογής των μελών που συνιστούν την επιτροπή αξιολόγησης των διοικητών και των αναπληρωτών διοικητών στα νοσοκομεία; Και ποιο είναι το ακριβές περιεχόμενο της συνέντευξης της κρίσεως των διοικητών και των αναπληρωτών διοικητών;
Τον λόγο έχει ο Υπουργός Υγείας, κ. Ανδρέας Ξανθός, για την απάντησή του.
Ευχαριστώ, κύριε Πρόεδρε. Αγαπητέ συνάδελφε, αναδεικνύετε ένα θέμα που αφορά τους ελεγκτικούς μηχανισμούς που έχουν προβλεφθεί και όντως είναι εν υπνώσει. Αυτή η ρύθμιση για τις μονάδες εσωτερικού ελέγχου υπήρξε όντως στον νόμο αυτόν που αναφερθήκατε του 2006. Στη συνέχεια υπήρξε μεταγενέστερος νόμος το 2012, ο ν. 4081 που δεν απαιτεί την έκδοση προεδρικού διατάγματος, αλλά απλής κοινής υπουργικής απόφασης. Υπήρξε η σύσταση αυτών των γραφείων στα Υπουργεία και στο δικό μας το Υπουργείο το 2014 ενσωματώθηκε στον οργανισμό η σύσταση αυτής της διεύθυνσης εσωτερικού ελέγχου. Και αυτό το οποίο, πραγματικά, εκκρεμεί είναι να υπάρξουν αντίστοιχες μονάδες εσωτερικού ελέγχου στους εποπτευόμενους φορείς του Υπουργείου, δηλαδή στα νοσοκομεία ή σε άλλους φορείς του δημοσίου που εποπτεύονται από το Υπουργείο Υγείας. Το να υπάρχουν μηχανισμοί ελέγχου είναι απαραίτητο σήμερα, όταν μάλιστα έχουμε μία περίοδο επί δεκαετίες ανυπαρξίας μηχανισμών ελέγχου και ιδιοτελούς διαχείρισης και του κράτους και του δημόσιου χρήματος. Νομίζω ότι αυτό, λοιπόν, είναι μια αναγκαιότητα. Αλλά θεωρώ ότι το κρίσιμο ζήτημα είναι να βρούμε τις θεσμικές αυτές βαλβίδες ασφαλείας που θα επιτρέπουν την καλή λειτουργία και της κεντρικής διοίκησης, των Υπουργείων, αλλά και των υπόλοιπων υπηρεσιών, θα δίνουν τη δυνατότητα σε πραγματικό χρόνο να ελέγχονται οι υπηρεσίες, να ελέγχεται η προκλητή ζήτηση υπηρεσιών, να ελέγχεται η σωστή συνταγογράφηση, για παράδειγμα στο κομμάτι το δικό μας, η ορθή παραπεμπτικογραφία, να ελέγχεται με λίγα λόγια με όρους επιστημονικούς και ορθής ιατρικής πρακτικής ότι γίνεται σωστή κατανομή και αξιοποίηση των λιγοστών πόρων που διαθέτει σήμερα το δημόσιο σύστημα υγείας. Θεωρώ ότι αυτό, λοιπόν, το ζήτημα είναι προφανώς μια εκκρεμότητα. Υπάρχει μια πρωτοβουλία πρόσφατη της Γενικής Γραμματείας για την Καταπολέμηση της Διαφθοράς και του αρμόδιου Αναπληρωτή Υπουργού Δικαιοσύνης, Διαφάνειας και Ανθρωπίνων Δικαιωμάτων, οι οποίοι έχουν ζητήσει απ' όλα τα Υπουργεία να ενημερωθούν για το πώς προχωρά η υλοποίηση αυτών των δεσμεύσεων και να υπάρξει μια διασύνδεση αυτών των υπηρεσιών εσωτερικού ελέγχου με αυτό το Υπουργείο, το οποίο θα έχει και το γενικό συντονισμό. Θεωρώ, λοιπόν, ότι θα κινηθούν προς αυτήν την κατεύθυνση. Βέβαια, πρέπει να έχουμε συνείδηση ότι τα νοσοκομεία, αγαπητέ συνάδελφε, δυστυχώς σ' αυτή τη φάση δυσκολεύονται να έχουν το διοικητικό προσωπικό, για να επιτελεστούν κρίσιμες λειτουργίες των νοσοκομείων, όπως για παράδειγμα να ενταλματοποιηθούν πληρωμές προς δικαιούχους, προς προμηθευτές των νοσοκομείων, να στηριχθούν τμήματα που έχουν σχέση με υποστηρικτικές λειτουργίες των νοσοκομείων, με αποτέλεσμα να αναγκαζόμαστε να συμβαλλόμαστε με ιδιωτικά συνεργεία - και εννοώ τη σίτιση, την καθαριότητα, τη φύλαξη του νοσοκομείου, τη συντήρηση των ηλεκτρομηχανολογικών εγκαταστάσεων κ.λπ.. Το δεύτερο σκέλος της ερώτησής σας, το οποίο είναι ασύνδετο με το πρώτο κατά την άποψή μου, έχει ιδιαίτερη σημασία και επιτρέψτε μου, κύριε Πρόεδρε, να δώσω μια όσο γίνεται πιο πλήρη απάντηση στο συνάδελφο, γιατί είναι ένα θέμα για το οποίο δικαίως σήμερα υπάρχει μια ευαισθησία στην κοινή γνώμη. Υπάρχει, δηλαδή, μια συζήτηση σήμερα στον δημόσιο διάλογο, που αφορά το πώς οι εκάστοτε κυβερνήσεις επιλέγουν να διοικήσουν το κράτος. Εμείς χαιρόμαστε όταν γίνεται αυτή η συζήτηση, πρώτον, διότι δεν έχουμε δουλείες σε σχέση με τον τρόπο με τον οποίο λειτουργούσε επί περίπου σαράντα χρόνια ένα πελατειακό και κομματοκρατούμενο κράτος στη χώρα μας, αλλά και γιατί πιστεύουμε ότι αυτό το κράτος πραγματικά πρέπει να αλλάξει με θεσμικές αλλαγές και ήδη προετοιμάζεται ένα πολύ σοβαρό νομοσχέδιο από τον αρμόδιο Υπουργό τον κ. Βερναρδάκη, για την αλλαγή μοντέλου στη διοίκηση του κράτους και των δημόσιων υπηρεσιών, που κατά την άποψή μας θα δώσει ένα άλλο στίγμα για το πώς πραγματικά πρέπει να οργανωθεί επιτέλους η δημόσια διοίκηση στη χώρα μας. Να πάψει να είναι υπό τον ασφυκτικό κομματικό έλεγχο και να ενισχυθούν η διαφάνεια και η αξιοκρατία. Εμείς, λοιπόν, αγαπητέ συνάδελφε, κρατήσαμε για πρώτη φορά μετά την αλλαγή κυβέρνησης για έντεκα μήνες τους προηγούμενους διοικητές των νοσοκομείων. Συνήθως, μέσα σε πολύ σύντομο χρονικό διάστημα οι προηγούμενες κυβερνήσεις προχωρούσαν σε μια καθολική αντικατάσταση όλων των υπηρετούντων διοικητών, χωρίς κανένα μηχανισμό αξιολόγησης ή αποτίμησης της θητείας τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Εμείς, λοιπόν, κρατήσαμε αυτούς τους ανθρώπους για έντεκα μήνες. Υπήρξε μια διαδικασία διπλής αξιολόγησης, πρώτον, σε επίπεδο υγειονομικής περιφέρειας, όπου με βάση τα συμβόλαια τα οποία είχαν υπογράψει υπήρξε μοριοδότηση και καταγραφή των επιδόσεών τους, υπήρξαν και εισηγήσεις από τις υγειονομικές περιφέρειες προς το Υπουργείο και στη συνέχεια βεβαίως ήρθε η επιτροπή αξιολόγησης, την οποία προβλέπει ο νόμος - δεν τη συστήσαμε εμείς, είναι από το ν.4052/2012- η οποία…
Κύριε Υπουργέ, έχετε και δευτερολογία.
Η επιτροπή αποτελείται με βάση το νόμο, που ξαναλέω ότι δεν νομοθετήσαμε εμείς, από πέντε μέλη. Ο ένας είναι ο εκάστοτε γενικός γραμματέας του Υπουργείου. Δύο μέλη έχουν θεσμική ιδιότητα, δηλαδή είναι ο Πρόεδρος του Κεντρικού Συμβουλίου Υγείας και ένας Αντιπρόεδρος του ΑΣΕΠ. Υπάρχει, επίσης, ένας πανεπιστημιακός, καθηγητής ΑΕΙ ή καθηγητής της Εθνικής Σχολής Δημόσιας Υγείας ή του Ανοικτού Πανεπιστημίου με συναφές αντικείμενο προς τη διοίκηση και τα οικονομικά των υπηρεσιών υγείας και υπάρχει - το προβλέπει ο νόμος αυτό - και ένας εκπρόσωπος του ιδιωτικού τομέα, υψηλόβαθμο στέλεχος του ιδιωτικού τομέα, με αντικείμενο μη συναφές με τις υπηρεσίες υγείας. Αυτό ορίζει ο νόμος. Με αυτήν ακριβώς, λοιπόν, τη σύνθεση συγκροτήθηκε η επιτροπή, έκανε την τελική αξιολόγηση μετά από προφορική συνέντευξη, χωρίς αυτό να προβλέπεται. Εμείς το βάλαμε ακριβώς για να ενισχύσουμε τη διαφάνεια και την αξιοκρατική λειτουργία αυτής της επιτροπής. Σημειωτέων ότι στην επιτροπή…
Βάλτε μια τελεία, κύριε Υπουργέ, έχετε και δευτερολογία.
Ναι, εντάξει, ευχαριστώ.
Ο κ. Σαρίδης έχει τον λόγο.
Κύριε Υπουργέ, θα μου επιτρέψετε να πω - θέλω να πιστεύω ότι έχετε πολύ καλές προθέσεις - ότι έτσι όπως έχουν έρθει τα πράγματα, δεν ξέρω τι να πω. Η φτώχεια της Κυβέρνησης σε χρήματα είναι λυπηρή, η αλήθεια είναι αυτή. Δεν μπορώ να πω κάτι πάνω σε αυτό. Όπως και να παρουσιάζετε, όμως, τα πράγματα εδώ μέσα στη Βουλή δεν αλλάζει αυτό που βιώνουν καθημερινά έξω στα νοσοκομεία οι συμπολίτες μας, οι οποίοι έχουν ανάγκη του Εθνικού Συστήματος Υγείας. Παρακολουθώ, η αλήθεια είναι, τον τρόπο με τον οποίο χειρίζεστε τα πράγματα στο Υπουργείο. Κύριε Υπουργέ, στις 5 Νοεμβρίου με την 863 ερώτηση προς το Υπουργείο σας για αξιοποίηση ευρημάτων εκθέσεων εσωτερικών ελεγκτών μονάδων υγείας, εγώ προσωπικά δεν έλαβα απάντηση. Θα την καταθέσω στα Πρακτικά. Η ερώτηση τέθηκε στις 5 Νοεμβρίου. Στις 18 Νοεμβρίου έφυγε έγγραφο από το Υπουργείο σας εξαιρετικά επείγον, όπου εκεί ζητάτε στοιχεία σχετικά με τον εσωτερικό έλεγχο των φορέων της αρμοδιότητάς σας. Στις 18 Νοεμβρίου αυτό. Θα το καταθέσω και αυτό στα Πρακτικά. Έχω έγγραφο από ευρήματα, από εκθέσεις εσωτερικού ελεγκτή νοσοκομείου για το 2014, σύμφωνα με τις εντολές τις οποίες είχατε δώσει εσείς. Και αυτό θα το καταθέσω στα Πρακτικά. Οι μηχανισμοί ελέγχου δεν λειτουργούν και το παραδεχθήκατε και εσείς. Οι μηχανισμοί διοίκησης είναι και εκείνοι ανενεργοί. Το γνωρίζουμε όλοι αυτό το πράγμα, καθώς είναι σε εξέλιξη η διαδικασία επιλογής νέων διοικήσεων και διοικητών και αναπληρωματικών διοικητών. Επιτρέψτε μου να διαπιστώσω ότι πραγματικά χρονίζουν πάρα πολλά θέματα εδώ και πολλές δεκαετίες, όπως είπατε και εσείς, χωρίς όμως αυτό να αποτελεί και μια δικαιολογία, καθόσον ήδη είστε έναν χρόνο στην Κυβέρνηση. Χρονίζουν, λοιπόν, πάρα πολλά κενά και ελλείψεις με απρόβλεπτα και τραγικά αποτελέσματα, τα οποία τα βλέπουμε στις βραδινές ειδήσεις. Είσαστε, λοιπόν, ευχαριστημένος από τον τρόπο με τον οποίο διενεργούνται οι έλεγχοι στη λειτουργία των νοσοκομείων μας; Μπορείτε να πείτε στους πολίτες να κοιμούνται ήσυχοι και ότι τα νοσοκομεία μας δουλεύουν; Μπορείτε να διαβεβαιώσετε τους πολίτες ότι οι εργαζόμενοι στα νοσοκομεία θα τα καταφέρουν χωρίς διοίκηση, χωρίς υλικά, χωρίς φάρμακα, χωρίς χρόνο; Είναι εξαιρετικά δύσκολα όλα αυτά, κύριε Υπουργέ, ξέρετε. Και αυτούς οι οποίοι ξεπερνούν τον εαυτό τους - και θα μου επιτρέψτε εδώ να γίνω λίγο πιο συγκεκριμένος - και δουλεύουν κάτω από αυτές τις συνθήκες και δημιουργούν αποτελέσματα και εμπνέουν εργαζόμενους, όπως ο διοικητής του «ΕΛΠΙΣ», ο κ. Γιάνναρος, τι τους κάνετε; Τους ξηλώνετε με τυπικές διαδικασίες; Βαθμολογείτε με 1 και με 2- έχω εδώ τη βαθμολογία, την οποία και αυτήν θα καταθέσω στα Πρακτικά - έναν άνθρωπο ο οποίος κινητοποίησε την ομογένεια; [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Επιτρέψτε μου για λίγο ακόμη, παρακαλώ, κύριε Πρόεδρε. Είναι ένας άνθρωπος για τον οποίο μιλούν και οι ασθενείς, αλλά και τα κανάλια με τα καλύτερα λόγια. Με όλο το σεβασμό, η απόφαση να αποπέμψετε συλλήβδην το συγκεκριμένο άνθρωπο δεν ήταν εύστοχη. Έτσι αντιλαμβάνεστε την αξιοποίηση του ανθρώπινου δυναμικού; Έτσι θα φέρετε πίσω τα ελληνικά μυαλά, για να έρθουν να δουλέψουν; Κλείνω, κύριε Υπουργέ, λέγοντας το εξής: Έχω εδώ στα χέρια μου την επιτροπή, η οποία ουσιαστικά έχει συσταθεί για να αξιολογήσει τους διοικητές και τους αναπληρωτές διοικητές των νοσοκομείων, καθώς επίσης έχω στα χέρια μου και ένα χαρτί προς τον Υπουργό και τον Αναπληρωτή Υπουργό Υγείας από το ΥΠΕ, γραφείο διοικητή, όπου σας ενημερώνει στις 18 Οκτωβρίου ότι δεν υπάρχουν μετρήσιμοι στόχοι, για να μπορέσετε έτσι να προχωρήσετε στη διαδικασία αξιολόγησης των διοικητών και ότι οι στόχοι οι οποίοι είχαν δοθεί από τον Δεκέμβριο 2014- Φεβρουάριο 2015 ήταν γενικόλογοι. Άρα, δεν υπήρχε κάποιο πλαίσιο πάνω στο οποίο θα μπορούσατε εσείς να αξιολογήσετε τους διοικητές. Πώς το δημιουργήσατε αυτό; Κι αυτό το καταθέτω στα Πρακτικά. Ευχαριστώ πάρα πολύ.
Κύριε Υπουργέ, έχετε τον λόγο.
Επειδή και η ώρα έχει περάσει, θα ήθελα να πω ότι το σύστημα υγείας είναι πραγματικά σε πολύ οριακό σημείο κι αυτοί που δίνουν τη μεγάλη μάχη για να κρατηθεί όρθιο και για να συνεχίζουν να προσφέρουν τα νοσοκομεία και τα κέντρα υγείας αξιόπιστες υπηρεσίες στον κόσμο που τις έχει ανάγκη είναι πρωτίστως οι εργαζόμενοι, οι γιατροί, οι νοσηλευτές, το υπόλοιπο προσωπικό, απέναντι στους οποίους η πολιτεία οφείλει να είναι ευγνώμων, να αναγνωρίζει τον κόπο τους, να σέβεται τον μόχθο τους και να προσπαθεί να είναι όσο γίνεται πιο εντάξει στις υποχρεώσεις της απέναντί τους. Οι διοικήσεις των νοσοκομείων προφανώς παίζουν κι αυτές έναν κρίσιμο ρόλο, ειδικά σε μια περίοδο κρίσης, υποστελέχωσης και υποχρηματοδότησης της δημόσιας περίθαλψης. Από τις επιλογές τους, από τις προτεραιότητές τους, από τις ιεραρχήσεις τους κρίνεται σε μεγάλο βαθμό η απόδοση και η αναβάθμιση των υπηρεσιών προς τον κόσμο. Φέτος όντως ήταν μια μεταβατική χρονιά για το σύστημα υγείας στο κομμάτι της διοίκησης και υπήρξαν προβλήματα εξαιτίας αυτού του γεγονότος. Εμείς, αγαπητέ συνάδελφε, σας εξήγησα και προηγουμένως ότι ακολουθήσαμε μία διαδικασία που δεν έχει ξανασυμβεί. Μπορεί να έγιναν ενδεχομένως και λάθη στις τελικές κρίσεις. Όμως, όσον αφορά την απομάκρυνση των υπηρετούντων διοικητών, σεβαστήκαμε απόλυτα την αρνητική κρίση της επιτροπής αυτής. Δηλαδή, η επιτροπή αυτή σε όσες περιπτώσεις μάς εισηγήθηκε αρνητικά, προχωρήσαμε στη συνέχεια στην απομάκρυνση αυτών των διοικητών. Προφανώς, οι άνθρωποι που τις στελέχωσαν είχαν τα δικά τους κριτήρια. Ο ένας από αυτούς, ο καθηγητής στο Ανοιχτό Πανεπιστήμιο κ. Νιάκας, είναι ένας από τους τρεις - τέσσερις ειδικούς στη χώρα στον τομέα της διοίκησης των υπηρεσιών υγείας. Ο Γενικός Γραμματέας του Υπουργείου είναι ένας άνθρωπος από τον υπηρεσιακό μηχανισμό του Υπουργείου, δεν είναι πολιτικό στέλεχος του ΣΥΡΙΖΑ, έχει τεράστια εμπειρία στη διοίκηση νοσοκομείων, υπήρξε ο ίδιος διοικητής του Ψυχιατρικού Νοσοκομείου για πολλά χρόνια, έχει συμμετάσχει σε αντίστοιχες επιτροπές και κατά την άποψή μου έχει και την επάρκεια και την κριτική ικανότητα για να μπορεί να αξιολογήσει τη θητεία ανθρώπων. Και οι ερωτήσεις οι οποίες υποβλήθηκαν ήταν πολύ συγκεκριμένες. Αφορούσαν τη στοχοθεσία του διοικητή σε σχέση με το νοσοκομείο, τον τρόπο με τον οποίο διαχειρίζεται τα οικονομικά του, το αναπτυξιακό όραμα που είχε για το αυτό το ίδρυμα, την επίτευξη στόχων, τους μετρήσιμους δείκτες, τους ποιοτικούς δείκτες, την εξυπηρέτηση των ασφαλισμένων, τη γενικότερη εικόνα από τη λειτουργία του νοσοκομείου. Ενδεχομένως να υπήρχαν και λάθος εκτιμήσεις, γιατί προφανώς από ένα βιογραφικό και από μια συνέντευξη δεκαπέντε λεπτών, δεν μπορείς πάντα να κρίνεις απολύτως σωστά έναν άνθρωπο. Όμως, σας λέω ότι αυτό έγινε χωρίς να είναι απαιτούμενο. Εμείς θα κριθούμε, αγαπητέ συνάδελφε, όχι από τον τρόπο με τον οποίο διαχειριστήκαμε τις επιλογές των προηγούμενων κυβερνήσεων. Θα κριθούμε από τις δικές μας επιλογές, από τις επιλογές δηλαδή, που θα κάνει η πολιτική ηγεσία με βάση τις εισηγήσεις που θα μας φέρει αυτή η επιτροπή για την προκήρυξη που λήγει αύριο, 19 του μηνός. Από αυτές τις επιλογές θα κριθούμε, εκεί θα δώσουμε το δικό μας πολιτικό στίγμα για το πώς αντιλαμβανόμαστε τη διοίκηση των νοσοκομείων, από την αξιοπιστία και την επάρκεια των ανθρώπων που θα επιλέξουμε θα κριθούμε κι εμείς, θα κριθούν βεβαίως και οι ίδιοι και θα κριθούν και οι επιλογές που θα κάνουμε και η απόδοσή τους στο σύστημα υγείας. Άρα, νομίζω ότι σε σχέση με το χθες μπορεί κανείς να συζητάει. Αυτό είναι μία υπόθεση που έχει κλείσει. Νομίζω ότι είναι λογικό μία κυβέρνηση να συνεκτιμά, πέρα από την τεχνοκρατική επάρκεια και άλλα κριτήρια για την επιλογή των ανθρώπων που θα διαχειριστούν μία τόσο κρίσιμη υπηρεσία. Εμείς, αγαπητέ συνάδελφε, κρατήσαμε το 14% των υπηρετούντων διοικητών και αναπληρωτών διοικητών. Σας πληροφορώ ότι δεν έχει συμβεί ξανά αυτό το πράγμα, όταν υπήρξε πολιτική αλλαγή στη χώρα. Τους κρατήσαμε, παρ' ότι τους επέλεξαν οι προηγούμενες κυβερνήσεις, ακριβώς επειδή πειστήκαμε ότι είχαν και την επάρκεια και τη διαθεσιμότητα να συνεισφέρουν σε μία προσπάθεια που κάνουμε να στηριχθεί κατά προτεραιότητα η δημόσια περίθαλψη. Προηγουμένως ο Αναπληρωτής Υπουργός έδωσε πολύ συγκεκριμένα παραδείγματα για την προσπάθεια που γίνεται να ενισχυθεί το σύστημα υγείας με ανθρώπινο δυναμικό αυτήν την περίοδο, για την προσπάθεια να ενισχυθεί η χρηματοδότηση των δημόσιων νοσοκομείων, των εποπτευόμενων φορέων, όπως το ΕΚΑΒ κ.λπ.. Βεβαίως, ξέρουμε πολύ καλά ότι η καθημερινότητα και η πραγματικότητα είναι άσχημη και ξέρουμε ότι όλες αυτές οι παρεμβάσεις που έχουμε δρομολογήσει δεν έχουν ακόμη παραγάγει αισθητά βελτιωμένη λειτουργία στο σύστημα υγείας σήμερα στη χώρα μας.
Ευχαριστούμε, κύριε Υπουργέ.
Πιστεύουμε, όμως - και τελειώνω, αγαπητέ κύριε Πρόεδρε - ότι θα πετύχουμε ακριβώς με τον συνδυασμό αυτών των παρεμβάσεων και, βεβαίως, με μία διοίκηση που θα προκύψει στο επόμενο δίμηνο εκτιμώ, με διοικήσεις, οι οποίες θα ενστερνίζονται το όραμα της δημόσιας περίθαλψης και όχι μιας αντίληψης επιχειρηματικής για τη λειτουργία του νοσοκομείου, όχι μιας αντίληψης ιδιωτικο - οικονομικού μάνατζμεντ για τη λειτουργία του νοσοκομείου, όπου αυτό που ενδιαφέρει είναι η ευημερία των αριθμών και όχι η ποιότητα των υπηρεσιών και όχι η εξυπηρέτηση και η κάλυψη κοινωνικών αναγκών.
Βάλτε μία τελεία, κύριε Υπουργέ.
Αυτού του τύπου τη διοίκηση θέλουμε και πιστεύουμε ότι θα προχωρήσουμε και το 2016 θα είναι μια καλύτερη χρονιά για τη δημόσια περίθαλψη και οι πολίτες της χώρας μας, που έχουν ταλαιπωρηθεί την τελευταία πενταετία, μπορούν να προσδοκούν σε βελτιωμένες υπηρεσίες.
Ευχαριστούμε πολύ. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20.45΄ λύεται η συνεδρίαση για αύριο ημέρα Τρίτη 19 Ιανουαρίου 2016 και ώρα 18.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.